Lutachoni: Bible for 1 John, 1 Peter, 2 John, 2 Peter, 2 Thessalonians, 3 John, James, Jude, Mark, Matthew, Philemon, Titus

Formatted for Translators

©2022 Wycliffe Associates

Released under a Creative Commons Attribution-ShareAlike 4.0 International License.

Bible Text: The English Unlocked Literal Bible (ULB)

©2017 Wycliffe Associates

Available at <https://bibleineverylanguage.org/translations>

The English Unlocked Literal Bible is based on the unfoldingWord® Literal Text, CC BY-SA 4.0. The original work of the unfoldingWord® Literal Text is available at [https://unfoldingword.bible/ult/](https://nam12.safelinks.protection.outlook.com/?url=https%3A%2F%2Funfoldingword.bible%2Fult%2F&data=02%7C01%7Cmarv_lucas%40wycliffeassociates.org%7Cab3b29dbe7fc44554aeb08d8080e8e70%7C7baa11086adb4be299cf00a4872ab1cf%7C0%7C0%7C637268205914531190&sdata=SW2KxVr%2BcxHGAgMpv602NzoYenorfHi9bOs2SNzVpR4%3D&reserved=0).

The ULB is licensed under the Creative Commons Attribution-ShareAlike 4.0 International License.

Notes: English ULB Translation Notes

©2017 Wycliffe Associates

Available at <https://bibleineverylanguage.org/translations>

The English ULB Translation Notes is based on the unfoldingWord translationNotes, under CC BY-SA 4.0. The original unfoldingWord work is available at <https://unfoldingword.bible/utn>.

The ULB Notes is licensed under the Creative Commons Attribution-ShareAlike 4.0 International License.

To view a copy of the CC BY-SA 4.0 license visit <http://creativecommons.org/licenses/by-sa/4.0/>

Below is a human-readable summary of (and not a substitute for) the license.

**You are free to:**

* **Share**— copy and redistribute the material in any medium or format.
* **Adapt**— remix, transform, and build upon the material for any purpose, even commercially.

The licensor cannot revoke these freedoms as long as you follow the license terms.

**Under the following conditions:**

* **Attribution**— You must attribute the work as follows: “Original work available at <https://BibleInEveryLanguage.org>.” Attribution statements in derivative works should not in any way suggest that we endorse you or your use of this work.
* **ShareAlike**— If you remix, transform, or build upon the material, you must distribute your contributions under the same license as the original.
* **No additional restrictions**— You may not apply legal terms or technological measures that legally restrict others from doing anything the license permits.

**Notices:**

You do not have to comply with the license for elements of the material in the public domain or where your use is permitted by an applicable exception or limitation.

No warranties are given. The license may not give you all of the permissions necessary for your intended use. For example, other rights such as publicity, privacy, or moral rights may limit how you use the material.

A picture containing text, clipart

Description automatically generated

TOC \o "1-2" \h \z \uRight-click to update field (doing so will insert table of contents).

Page left intentionally blank

## Matthew

Chapter 1

1Esitavu sio olwivulo lwa Yeso Kristo, omwana wa Daudi, omwana wa Ibrahimu. 2Ibrahimu yevula Isaka; naye Isaka wevula Yakobo; naye Yakobo wevulaYuda nende avawandaye vave; 3Yuda naye wevula Pelesi nende Zera mu Tamara ; naye Pelesi wevula Esiromu; naye Esiromu wevula Aramu;4Naye Aramu wevula Aminadabu; Aminadabu naye wevula Nashoni; naye Nashoni wevula Salimoni ; 5Naye Salimoni wevula Boazi mu Rahabu; Boazi naye wevula Obedi mu Ruthi; naye Obedi wevula Yese; 6Naye Yese wevula omuruki Daudi ; naye omuruki Daudi wevula Solomoni mu ulia wali omukhasi wa Uria ;7Naye Solomoni wevula Rehoboamu ; naye Rehoboamu wevula Abiya ; naye Abiya wevula Asa ; 8Naye Asa wevula Yehoshafati ; naye Yehoshafati wevula Joramu ; naye Joramu wevula Uzia ;9Naye Uzia wevula Jothamu ; naye Jothamu wevula Ahazi; naye Ahazi wevula Hezekia. 10Naye Hezekia wevula Manase; naye Manase wevula Amoni; naye Amoni wevula Yosia; 11Naye Yosia wevula Yekonia nende avawandaye vave, esikha sititi kho vayilwe muvuhambe Babuloni12Ne wavali nivakharerwa muvuhambwe Babuloni, Yekonia yevula Shealitieli; naye Shealitieli wevula Zerubabeli; 13Naye Zerubabeli wevula Abiuudi; naye Abiuudi wevula Eliakimu; naye Eliakimu wevula Azori; 14Naye Azori wevula Sadoko; naye Sadoko wevula Akimu; naye Akimu wevula Eliudi; ;15Naye Eliudi wevula Eleazi; naye Eleazi wevulaMatani; naye Matani wevula Yakobo ; 16Naye Yakobo wevula Yosefu omusacha wa Maria, wevula Yeso ulangwa Kristo. 17Kho chinjivulo okhurula khu Ibrahimu okhwola khu Daudi chivele chinjivulo elikhumi na chinne; ne okhurula khu Daudi okhwola anga vatilwa nivayilwa muvuhambe Babuloni ne chinjivulo elikhumi na chinne; okhurula anga vatilwa nivayilwa muvuhambe Babuloni okhutukha khu Kristo ne chinjivulo elikhumi na chinne.18Nono elivulwa lia Yeso Kristo liali lirinana: lwa mayi wuwe Maria yali naselelwe nende Yosefu, nivasili okhuvakho alala tawe, yanyolekha okhuva nende eyinda ya Roo Omuchenukhu. 19Ne Yosefu omusacha wuwe, sikila yali omulunji, siyenya okhumuchangalasia tawe, yakanakana okhumulekha muvwikisi .20Ne anga yava nasiyililisia ario, lola, ingelosi yamulolekhanila mumarolo, niyisunga yiri, Yosefu, omwana wa Daudi okharia okhuvukula Maria okhuva omukhasi wuwo tawe: sikila silia siachekile nisia Roo Omuchenukhu. 21Alevula omwana omusolili, nawe olamukulikha elilra ori YESO: Sikila alawonia avandu vave okhurula muvwoni vwavo.22Kano kosi kekholekha, khulwokhutusia kalia kasungwa nende Omwami okhuvirira omung'osi, nasunga ari, 23Lola, Omuchima alanyola eyinda ne alevula omwana omusolili, naye kene mumukulikhe elira vari Immanueli, esifunane mukhukalukhasia sivele vari, Nyasaye alala ninafwe.24Anga Yosefu yavukha okhurula mundolo yokhola anga eyingelosi yo Omwami yali niyimulakilisie, ne wavukula omukhasi wuwe: 25Ne sivavakho alala tawe okhutukha anga yevula omwana wuwe omuvelee omusolili: naye wamukulikha elira ari YESO.

Chapter 2

1Ne olwa Yeso yevulwa Betselehemu ye Evuyuda muchindalo cho omuruki Herode, lola , avachesi okhurula evukwe vecha Yerusalemi, 2Nivasunga vari, wuveleena Omuruki wa Avayaudi wivulwe? sikila khulolile eying'iniesi yiye evukwe, neefwe khwichile okhumwinamila. 3Khulinga omuruki Herode yawulila amakhuwa kano, yanyakhana munganakani, nende Yerusalemi yosi.4Ne wayali niyakhavungelesia alala avasalisi avakhongo nende avaandiki va avandu vosi , yavanikilisia niyenya okhumanya okhurula khu nivo ni heena wa Kristo akhoyele okhwivulwa. 5Navo vamusungila vari , mu Betselehemu ye Evuyuda: sikila niko anga kaandikwa nende omung'osi vari, 6Ne ewe Betselehemu, musivala sie Evuyuda, ewe soli omutiti mu varuki Vevuyuda tawe: sikila okhurula mwiwe alarulamo Omuruki , walaruka avandu vanje Isiraeli.7Ne Herode niyakhalanga avachesi avo muvwikisi , yavarevelesia ne esinani eyisa ye eying'iniesi yalolekhela. 8Naye wavaruma vache Betselehemu, ne wavalakilisia ari , Chee ne khandi mukhavilisie nesinani omwana wivulwe; ne nimwakhamunyola , khandi munderire elikhuwa , kho siesi niiche emwinamile.9Anga vamala okhuulilisia ko omuruki, varekukha vacha; ne, kokhuuka, eying'iniesi, yavalola evukwe, yavemilila evweni wavo, okhutukha anga yecha ne yasinjila ikulu avundu wo omwana yali. 10Navo anga valola ing'iniesi, vasangala ne nivekhoyela okhuvira esikelo.11Ne anga venjila munju, valola omwana omutoro nende mayi wuwe Maria, vasikama hasi ne vamwinamila: vakangulula amavikhilo kavo, varusia ofuaanwa fwavo khu omwana ; edhahabu, nende ovubani nende manemane. 12Ne okhuva Nyasaye yali wuvakanisie mumarolo ari vakhakalukha wa Herode tawe, varekukha vakalukha musivala siavo okhuvurira eyinjila yindi.13Ne anga vava nivachile, lola, eyingelosi yo Omwami yamulolekhanila Yosefu mumarolo, yamusungila yiri, Vukha, no ovukule omwana omutoro nende mayi wuwe,ne wilukhile Misiri, wikhale eweneyo okhutukha lwekhurerira elikhuwa: sikila Herode alakhava okhuvunia omwana omutoro. 14Anga yavukha , yavukula omwana omutoro nende mayi wuwe musilo,warekukha wacha Misiri. 15Ne yali eweneyo okhwola esikha sia Herode yafwa: kho katukhe okhwikholekhana kalia kalakaywa no Omwami okhuvirila omung'osi wuwe, nasunga ari , Nalanga omwana wanje okhurula misiri.16Naye Herode, anga yalola ari avachesi vamuveyile, yali neliruma likali, ne warumasia ari vachee ne vere avana vosi vali mu Betselehemu, nende ofurekelo fwosi fwali khuluchinga, khuchakila emiyika kivili okhukalukha hasi, okhulondana nende evise vya yali narevelesie avachesi nesinani.17Mani keecha kaava khulinga omung'osi Yeremia, yasunga ari, 18Mu Rama oluwungu luwulilikhane, okhukukula, nende okhulila, nendeokhwikhula ovululu, Recho alekhulanga avana vave, ne ulovile okhuwolelesivwa, sikila voosi sivaliwo tawe.19Lwa Herodi yafwa, lola, ingelosi yo Omwami yamulolekhanila Yosefu mumarolo nali Misiri, 20Yamusungila yiri, Vukha, vukula omwana omutoro nende mayi wuwe , ne okalukhe mu sivala sia Isiraeli: sikila valia vakhavaanga ovulamu vwo omwana omutoro vaafwa. 21Naye wavukha , wavukula omwana omutoro nende mayi wuwe , vakalukha mu sivala sia Isiraeli.22Nikakhali anga Yosefu yawulila ari Akelasi niyewamiye mu vwiyangu vwa Papa wuwe Herodi, yaria okhucha eweneyo: kakhava kario, Nyasaye yali wumukanisie mumarolo , wakomikha wacha mufurekelo fwa Galilaya: 23Ne wecha wamenya mwitokho lia valanganga vari Nazareti: khokatukhe okhwikholekha kalia kalakaywa nende avang'osi vari,Alicha okhulangwa ari Omunazareti.

Chapter 3

1Muchindalo echo yecha Yohana Omubatisi, niyelwachanga musiangalamwe sie Evuyuda, 2ne nasunga ari, Enywe yikanile: sikila ovwami vwo mwikulu vulele ahambi. 3Niye wuno wo omung'osi Isaya, yasunga ari, omwoyo kwo omundu kwalangilisianga musiangalamwe, Lomba injila yo omwami, kololosia amaviro kake.4Ne Yohana mulala mwenoyo yali ne inguvo yo vwoya vwe yingamia, nende omusipi kwo olukhova kwayevoyanga musikhuulu; ne esiakhulia sisie sialingi echisike nende ovukhi vwa mwisino. 5Avandu vacha khuniye okhurula Yerusalemi, nende Evuyuda yosi, nende mulukongo lwosi lwali ahambi lwavotokhana Yoridani. 6Naye navabatisa mumuchela kwa Yoridani, niveyama ovwoni vwavo.7Nikakhali anga yalola Avafarisayo nende Avasudakayo avanyingi nivecha musibatiso sisie, yavasungila ari, enywe eselukho yechinjukha niwina umuchesiyisie okhwilukha okhurula khuliruma lialechanga? 8Khu kario mwame amatunde katukhane nende elikanila. 9Ne mukhapara mwinywe mwavene nomusunga muri, Khuvele nende Ibrahimu papa wefu: sikila namusungilanga endi, Nyasaye uno ovunyali vwo okhukalukhasia amachina kano kave avana va Ibrahimu.10Ne vulano eyaywa irerwe khale khu musi kwe emisala: khu kario, vuli omusala kukhama amatunde amalayi tawe kwalaremwa kukwe hasi, ne kusukunwe mumulilo. 11Muvung'ali esie namubatisianga mumachi khulwo okhwikanila. Nikakhali ulia walecha inyuma wanje ni wovunyali okhumbira esie, wesie ekhatukhane okhusita ofuralo fufwe tawe: kene amubatisie mu Roo Omuchenukhu, nende omulilo: 12Unende olutelu lwo okhuselechilakho mumikhono kikie, ne aleya ovwelu vulave chwee, nende okhuvungelesia eyingano yiye nara musiachi; nikakhali alasamba omukhuchi mumulilo kukhanyala okusima tawe.13Mani Yeso warula Galilaya wecha mu Yoridani khu Yohana, amubatisie. 14Nikakhali Yohana wamukaya, wamusungila ari, Nisie ukhoyele embatisiwe nende ewe, nawe walanjichilanga esie? 15Ne Yeso okhumuchiva wamusungila ari, Yiyama kave kario khu lwa vulano: nikhukhola khurio khwalava khwalatusianga ovulunji vwosi. Mani wamwiyamila.16Ne anga Yeso, yali niyakhabatisiwa, avwene na avwene okhurula mumachi: ne, lola, elikulu liamwikukhila, ne walola Roo wa Nyasaye alekhanga anga eliuusi, ne wamuyelakho: 17Ne lola omwoyo okhurula mwikulu, kwasunga kuri, Owuno niye Omwana wanje omuyanje, wa nikhoyelanga muniye.

Chapter 4

1Mani Yeso yemililwa nende Roo okhucha musiangalamwe akelichwe no omusuku. 2Ne olwa yava niyeyimane okhulia echisuku amakhumi kane esilo ne esitere, olunyima injala yamuluma. 3Ne lwa omukhaki yecha waali, wamusungila ari, kava vari ewe uvele Omwana wa Nyasaye, laka ori amakina kano kekhole okhuva omukati. 4Nikakhali wamukalusia wamusungila ari, Kayandikwa , omundu salamenya sikila omukati kwong'ene tawe, nikakhali vuli likhuwa lirula mumunwa kwa Nyasaye.5Mani omusuku namuvukula okhucha mwitokho lichenukhu, ne namura khu sisuli sie litembeli, 6Ne wamusungila ari , Kava vari ewe uvele omwana wa Nyasaye , ruka okwe hasi: sikila kayandikwa kari, Alalakilisia echingelosi chiche khwiwe: nacho chalakhuvukula mumikhono kiavo, kho vari khusikha siosi okhatuwa esilenge sisio khwikina tawe7Yeso wamusungila ari, Khandi kayandikwa , okhakelicha Omwami Nyasaye wuwo tawe. 8Khandi, omusuku wamuvukula wamuyila khulukuluolurambi lwene, ne wamwekesia ovuruki vwosi vwo musialo, nende eyifuma yavwo; 9Wamusungila ari,evindu vino vioosi nakhuwelesia, kava vusa vari walanjinamila ne usikamile.10Mani Yeso wamusungila ari, Sietani : rulano ochee,: sikila kayandikwa, oleenamila Omwami Nyasaye wuwo yeng'ene ne niye yeng'ene wola rumikhila. 11Mani omusuku wamulekha , ne, lolakho, echingelosi checha nende okhumurumikhila.12Ne lwa Yeso yawulila ari Yohana vamurere musivoye, yarekukha wacha Galilaya; 13Ne anga yarula Nazareti, yecha ne wamenya Kaperinaumu, yili khuluchinga lwe eyinyanja, yili khuchinjakho cha Zebuloni nende Nafutali:14Kho keche okhutukha kalia kalakaywa nende omung'osi Isaya, nasunga ari, 15Esivala sia Zabuloni, nende esivala sia Nafutali, khunjila yokhucha munyanja, injelekha wa Yoridani, Galilaya ya Vesivala; 16Avandu vekhala musilima valolile ovulafu ovukali; nende khuvalia vekhala mulukongo nende musininikha sie lifwa ovulafu vuvakhile.17Okhurula olwene olwo Yeso yachaka okhwilwacha, ne nasunga ari, Yikanilee: sikila ovwami vwo mwikulu vuvele ahambi.18Ne lwa Yeso, yali nalachendanga khundulo khwe eyinyanja ya Galilaya, yalola avawandaye vavili, Simoni walangwa vari Petero, nende Andreya omusiani wavo, nivalarechanga olurimba munyanja: sikila vali avalovi. 19Naye wavasungila ari, Noonde esie, ne nasie namulomba muve avalovi va avandu. 20Ne avwene na avwene nivalekha chindimba chavo , ne vamulondakho.21Ne khuli yarula awenawo nalachichanga yalola avawandaye vandi vavili, Yakobo omwana wa Zebedayo, nende Yohana wandaye wuwe, vali muliaro nende Zebedayo papa wavo, nivalang'onanga chindimba chavo; ne wavalanga. 22Ne awene na awene valekha eliaro nende papa wavo, ne vamulondakho.23Khandi Yeso wachenda mu Galilaya yosi, nasomia muchisinagogi chavo, khandi niyelwacha eyinjili yo ovwami, khandi nawonia ovulwale vwosi vwa lukano na lukano nende ovutietiekhele vwa lukano na lukano vwali muvandu. 24Khandi eyifuma yiye yachenda musivala sia Siria yosi: ne vamurerela avandu vosi vali avalwale vali no vutietiekhele vwa lukano na lukano nende veminyakhano, nende valia vosi vali nofusieno, nende vali avalalu, nende vafwokoya; naye wavawonia. 25Olukhumulo olukali lwa avandu vamulonda okhurula Galilaya, nende okhurula Dekapoli, nende okhurula Yerusalemi, nende okhurula Evuyuda, nende okhurula injelekha wa Yoridani.

Chapter 5

1Lwa yalola olukhumulo, yanina musikulu: ne waayava niyakherechekha, aveki vave vecha wayali. 2Yachaka okhuvasomia, nasunga ari, 3Vaneyikhavi vali avamanani mumioyo: okhuva ovwami vwo mwikulu novwavo. 4Vaneyikhavi valia valilanga: okhuva valawolelesivwa.5Vaneyikhavi valia vetutuyanga: okhuva valanyola emiandu kie sivala. 6Vaneyikhavi valia vali neyinjala nende ovulesio vwo okhwenya okhukhola ovulunji: okhuva valejusiwa. 7Vaneyikhavi vali nechimbavasi: okhuva valanyola echimbavasi. 8Vaneyikhavi vali ne emioyo emiseleche: sikila valalola Nyasaye.9Vaneyikhavi valia vareranga omulembe, okhuva valalangwa avana va Nyasaye. 10Vaneyikhavi valia vanyakhasivwangwa khu kovulunji: okhuva ovwami vwo mwikulu novwavo.11Enywe muvele neyikhavi wa avandu vamunyekanga, nivamunyakhasia ne nivamuchikhila amakhuwa kosi amavi kovuveyi okhuva esie. 12Mwikoye nomusangala, okhuva esianwa sienyu ne sikali mwikulu: Sikila niko kakila avandu vanyakhasia avang'osi vali evweni wenyu.13Enywe muvele omunyu kwe esialo: nikakhali omunyu nikwakhachinjiva, kunyala kwava kuriena khandi kwesiuya? sikutukhane musindu siosi tawe, nikakhali kusukunwe elwanyi, ne avandu vakusenakile hasi mufulenge. 14Enywe muvele ovulafu vwe esialo. Elitokho lia vombakha khulukulu selinyala okhwikisa tawe15Namwe avandu sivafianga etaa, ne vakifunikhila musikono tawe, nikakhali vakirechanga khusitete; ne nayo yaakha ovulafu khu vosi vali munju. 16Lekha ovulafu vwenyu vwaakhe evweni wa avandu, kho vatukhe okhulola evikholwa vyenyu evilayi, ne vechomie Papa wenyu uli mwikulu.17Mukhapara muri nayecha okhwinonia elilako nohomba avang'osi tawe: sinayeecha okhwinonia tawe, ni kakhali okhukatusia. 18Mukang'ali namusungilanga enywe, Kakhava vari elikulu nende elilova vialawawo, yivulawo ata enukuta ndala nohomba akhatonye khatiti khalarula khulilaka tawe, okhwola kosi katusiwe.19Kho ulia yesi wulariola lilala khu amalako matiti kano, nende okhwekesia avandu akenako, alalangwa vari waasi muno mu vwami vwo mwikulu: Nikakhali ulia walakakhola nende okhukekesia khu vandu, mulala mwenoyu niye walava omukhongo mu vwami vwo mwikulu. 20Khu kario namusungilanga endi, ovulunji vwenyu novukhavira ovulunji vwa avandiki va amalako nende Avafarisayo, yivulawo eyinjila yindi yeenywe mulenjililamo muvwami vwo mwikulu tawe.21Mwawulila anga avakhale vasungilwa vari, Okhera tawe; ne ulia yesi walera alava muvutinyu vwo okhukhalakilwa: 22Nikakhali namusungilanga enywe, Endi ulia yesi wulaviyanila wandaye wuwe vulali esifunane tawe alava muvutinyu vwe elikhalakilwa: ne ulia yesi wulasungila wandaye wuwe ari, ewe watamana, alava muvutinyu vwe esiyalo: nikakhali ulia yesi wulasunga ari, Ewe wawuvala, alava muvutinyu vwo omulilo kwo musiatisi.23Khukario kaava vari olarusianga esianwa sisio khu vwali, ne wichulile ori wandaye wuwo wuvele novuvi ninawe; 24Lekha esianwa sisio evweni wo vwali, ne orekukhe ochee; muwulilisiane nende wandaye wuwo, kho wiche orusie esianwa sisio.25Wulilisiane vwangu nende womusolane, nimusili khunjila ninaye; nasili okhukhuyila khumuyali, ne omuyali naye okhure mumikhono kio musikari, ne naye akhure musivoye. 26Kang'ali nakhusungilanga ewe, Solarulakho mukari mulia tawe, okhwola ove nomalile okhurunga elimotole lio okhumalilikha.27Mwaulila anga kalakayilwa avakhale vari, okhaheya tawe. 28Nikakhali navasungilanga enywe endi, Wulia yesi walalengela omukhasi ne amwikombe ava khale ukholile ninaye ovuheyi mumwoyo kukwe.29Ne kava vari eyimoni yoomukhono kukwo omusacha yalakila wonone, yitomole okirusie, ne okisukune alee ninawe: sikila novulayi okhutifia esinama silala khumuvili kukwo, okhuvira omuvili kukwo kwosi kusukunwe musiatisi. 30Ne omukhono kukwo omusacha kwakila wonone, kureme okurusiekho, ne okusukune okhurula khwiwe: sikila no vulayi okhutifia esinama silala khurula khu omuvili kukwo, okhuvira omuvili kukwo kwosi kusukunwe musiatisi.31Kasungwa kari, Ulia yesi yesi wulakhuma omukhasi wuwe, lekha akare muvwaandiki vwo okhulekhana: 32Nikakhali esie namusungilanga enywe, endi wulia yesi yesi wulakhuma omukhasi wuwe, okhurusiakho khu amakhuwa kovutamba, alava alamurechanga muvweeyi: ne ulia yesi yesi wulayila omukhasi wavakhumile mulukhasi alava wakhakhola ovuheeyi.33Khandi, mwawulila nikasungilwa avandu vakhale vari, Okhechuvakho muvuveyi tawe, nikakhali okholele omwami kalia kowechuva okhukhola. 34Nikakhali navasungilanga enywe, Novulayi mulekhe okhwichuva; nelikulu; sikila nilio esifumbi sio ovuruki vwa Nyasaye: 35Nohomba khwilova; sikila niwo wayalambisia ofulenge: namwe khu Yerusalemi tawe; sikila nilio elitokho lio omuruki omukhongo.36Nohomba okhechuva khu murwe kukwo tawe, sikila ewe sonyala okhukalukhasia khalala khwiswi lilio khave akhawanga nohomba khave akhamali tawe. 37Nikakhali lekha okhwiyama khukhwo khuve niwiyamile, wiyamile; niwikanile, wikanile: sikila elindi liosi livira awenawo niliomusuku.38Mwawulila kasungwa kari, Eyimoni khu yimoni, ne eliino khu liino: 39Nikakhali namusungilanga endi, mukhakhingilila omundu wa amavi tawe: nikakhali yesi yesi wulakhupa khuluseya lwo omukhono omusacha, kalukhana khandi omwelesie oluseya lwo omukhono omukhasi.40Ne kava omundu yesi alacha okhukhuyala, ne avukule elikoti lilio, lekha avukule ne kanjo yosi. 41Ne yesi yesi wulakhukhayilisia oluchendo emayili ndala, chaa ninaye echimayili chivili. 42Muwelesie wukhusava, ne khu ulia wulenya okhwikopa okhamukhuma tawe.43Mwaulila nikasungwa vari, Yaanja omuchesa wuwo, ne osile omusuku wuwo. 44Nikakhali navasungilanga enywe endi, Yaanje avasuku venyu, ne khandi muvasalile echikhavi valia vamulamanga vakholele amalayi vamuviyila, ne muvasalile valia vamurumikhilanga ovuvi nende okhuvanyakhasia; 45Kho mutukhe okhuva avana va Papa wenyu uli mwikulu: sikila niye ukholanga eliuva lilie liakha khu avavi nende khu avalayi, ne khandi areranga eyifula khuvalunji nende khuvasiamu.46Kava vari mulayanja valia vong'ene vamuyanja enywe, ava muvele nende murungo sina? avesivala vosi sivakholanga vario? 47Kava vari mulakhesiania mwavene khu mwavene, sina sia muva nimuvirilekho avandi? ve sivala vosi sivakholanga vario? 48Nono khukario kenyekha muve avechufu, anga Papa uli mwikulu ali omwichufu.

Chapter 6

1Mulengele ovulayi vwene mukhakhola evikholwa vienyu vio ovulunji evweni wa avandu , khovari mulolekhane tawe: navusa mulatakha esiyanwa sia Papa uli mwikulu. 2Khukario norusia ovuyeti vuvwo, okhelangilisia singa walekhupilanga esichiliva anga avandu vokhwikatirisia muchi sinagogi nende mumasanganjila, vari kho avandu vavafumie. Kang'ali namusungilanga enywe, vanyola khale omurungo kwavo .3Nikakhali norusia ovuyeti , omukhono kukwo omukhasi kukhamanya sio omukhono omusacha kwalakholanga tawe: 4Kho ovuyeti vuvwo vuve muvwikisi: ne Papa wuwo ulolanga muvwikisi omwene alakhurunga avufu .5Nenywe nomusala, mukhava anga avokhwikatirisia vavechanga tawe: sikila vayanja okhwisinjisia muchi sinagogi nivasala nende mumasanga njila kho vari vatukhe okhulolekhana na vandu. Kang'ali namusungilanga, Vanyola omurungo. 6Nikakhali ewe, nosala, yinjila avwikisi wuwo, na niwakhekala omuliango, sala khu Papa wuwo uli muvwikisi, ne Papa wuwo ulolanga muvwikisi alakhuwelesia avulafu. 7Nikakhali nomusala, mukhakalukhila amakhuwa amakangala tawe, anga avesivala vakholanga nivapara vari valaulilikhana khukhulakaya amakhuwa amanyingi.8Mukhava anga nivo tawe: sikila Papa wenyu wumanyile kalia kamulenyanga, evweni womusili okhusava. 9Khukario nomusala musalenge muri: Papa wefu uli mwikulu, elira lilio lichominywe. 10Ovwami vuvwo vwiche, elienya lilio likholekhane musialo anga likholekhananga mwikulu.11Okhuwelesie omukati kwefu kwa vuli nyanga. 12Okhuvele ovwononi vwefu , anga fwesi khuvelanga vakhwononilanga. 13Olakhuyila mumakelicho tawe, nikakhali okhunanule okhurula khu omumayanu: sikila ovwami novuvwo, na amani, no ovukhumi, na mindali. Amina.14Okhuva nomuvela avandu ovwononi vwavo, Papa wenyu uli mwikulu yesi alamuvela: 15Nikakhali mwalekha okhuvela avandu ovwononi vwavo, ata Papa wenyu salamuvela ovwoni vwenyu tawe.16Khandi nomwiyimana okhulia sikila okhusala, mukhava anga avokhwikatirisia tawe, vo ovukondo vwo okhutunya : vakhunia muvweni mwavo, khovalolekhane na avandu vari veyimane okhulia sikila okhusala. Kang'ali namusungilanga enywe, Vanyola omurungo kwavo. 17Nikakhali enywe, nomwiyimane okhulia sikila okhusala, yivakhe amafura khumurwe, ne khandi osaave mumoni; 18Kho okhalolekhana khu vandu vari wiyimane okhulia sikila okhusala tawe, nikakhali Papa wuwo uli muvwikisi: ne Papa wuwo ulolanga muvwifusi, alakhurunga ewe avulafu.19Mukhevunjikhila mwavene amavikhilo musialo muno tawe, wa amasilili nende chindevelende chinonianga, nende wa avanuli vafunaka venjila veeva: 20Nikakhali mwivunjikhile mwavene amavikhilo kenyu mwikulu wa amasilili nende chindevelende chikhenonia tawe, khandi wavanuli vakhariola venjila veeva tawe: 21sikila welivikhilo lilio lili, niwo wo omwoyo kukwo kuli.22Ovulafu vwo omuvili ne eyimoni: kava vari eyimoni yiyo ni yindala, omuvili kukwo kwosi kwalechula ovulafu. 23Nikakhali eyimoni yiyo yava eyimbi, omuvili kukwo kwosi kwalechulamo esilima. Kava vari ovulafu vuli mwiwe nesilima, esilima sienesi siva esimali situkha sirie! 24Avulawo omundu unyala okhurumikhila avami vavili tawe: alaleka mulala , ne ayanje owundi; ne nikakhali kario tawe alatinya khu mulala, ne aleke owundi. Sonyala warumikhila Nyasaye ne echirubia tawe.25Khu kario namusungilanga enywe, mukhanyakhana mu chinganakani chenyu sikila ovulamu vwenyu tawe, muri khwalalia sina, noomba khwalanywa sina; ne khumuvili, khwalafwala sina. Ovulamu sivuvurire esiakhulia, ne omuvili sikuvurire okhufwala? 26Lola amanoni komwikulu: sikarakanga tawe, khandi sikafunanga tawe, nekhandi sikarechanga mufwachi tawe; nilali Papa womwikulu akalisianga. Nenywe somuli veyinganga okhukavira?27Niwiina khwinywe khulwo okhwiyendekhelela unyala okhutasa enukta ndala khu ovulamu vuvwe? 28Kho sikila sina wiyendekhelele khu siola fwala? Lengela amaua mumukunda, anga katukhanga; sikanyakhananga tawe, sikasonanga tawe. 29Nikakhali navasungilanga endi, ata Solomoni mukhwamiya khukhwe khwosi siyafwalakho anga lilala khuniko tawe.30Khukario, kava Nyasaye anyala okhufwala ovunyasi vwo mwisino ario, vuliwo vulano, ne muchuli vusukunwa mumulilo, sanyala okhumufwalakho enywe okhuvirawo, Enywe velisuvila lititi? 31Kho mukheyendekhelela, nomusunga muri Khwalalia sina? nohomba khwalanywa sina? nohomba muri khwalefwala sina?32( Sikila evindu vino viosi nivyo via Vesivala vakhavanga:) sikila Papa wenyu uli mwikulu umanyile ari munende elienya lie evindu vino vwosi. 33Nikakhali enywe khava ovwami vwa Nyasaye mpele , halala nende ovulunji vuvwe; ne akandi kosi kalataswa khwinywe. 34Kho mukheyendekhelela khu kamuchuli tawe: sikila muchuli yalekhalavanila amakhuwa kayo. Amatinyu akeyindalo ndala kanyalile eyindalo yeneyo.

Chapter 7

1Mukhakhalaka tawe, khombu mwesi mukhakhalakilwa tawe. 2Elikhalakila lio khalakilanga avandu, nilio liolakhalakilwa: nekhandi esipimilo sio pimilangamo, nisio siolapimilwamo wesi.3Sikila sina olole sili mumoni yo wasio nokhaywe okhulola eyimbale yili mumoni yiyo wamwene? 4Nohomba onyala wasungila oriena owasio ori, Lekha ekhurusie esili mumoni mumwo; ne lola, eyimbale yivele mumoni yiyo wamwene? 5Ewe omwikatilisi, chakila okhurusia eyimbale yili mummoni yiyo wamwene; kholole ovulayi sili mumoni yowasio.6Mukhaelesia echimbwa esindu sili esichenukhu tawe, khandi mukhara chisimbi chenyu evweni wee chimbichi tawe, chikhecha chasenakilakho ofulenge fwacho, mani khandi chakhukalukhanakho chakhurandula.7Sava nawe olaelesivwa; khava, nawe olanyola; khononda, nawe olekulilwa: 8Vuli sia mulala usavanga anyolanga; ne ulia ukhavanga anyolanga; ne ulia ukhonondanga yekulilwangwa. 9Nohomba niwiina khwinywe , wo mwana wuwe amusavanga omukati, naye amuwelesia elikina? 10Nohomba namusava eying'eni, amwelesie yinjukha?11Nikava vari enywe, muli avamayanu, mwamanya okhuwelesia avana venyu ofuaanwa ofulayi, ne sinakali okhuvirakho Papa uli mwikulu okhumuwelesia ofundu ofulayi khu valia vamusavanga? 12Khukario khu makhuwa kosikosi kamwakhenyile vamukholile enywe, mwesi vakholele akenako: sikila lino nilio elilaka nende avang'osi.13Yinjilile musilivwa sio omuliango omunyelele: sikila esilivwa nesivalayi, khandi eyinjila neyimbalayi, yichichanga mukhuvuna, ne navanyingi vachilangakho: 14Sikila esilivwa nesinyelele, ne khandi eyinjila neyinyelele, yichichanga muvulamu, ne vawo vatiti vakimanya.15Mwilinde okhurulana nende avang'osi vovuveyi, veechanga muvukondo vwa amachese, nilali mukari nofuvulukhu ofululu. 16Mulavamanya okhurulana nende evikholwa viavo. Avandu vamodangakho echinduli okhurula khu mawa, nohomba okhurula khumulemba? 17Khulwako omusala omulayi kwamanga amatunde amalayi, nilali omusala omuvi kwamanga amatunde amavi.18Omusala omulayi sikunyala okhwama amatunde amavi tawe, nohomba omusala omuvi sikunyala kwama amatunde amalayi tawe. 19Vuli omusala kukhama amatunde amalayi tawe kwalaremwa kukwe, lunyima kusukunwe mumulilo. 20Kho khukario mwalavamanya khuvikholwa viavo.21Sali vuli siamulala walananga ari, Omwami,Omwami wulenjila muvwami vwo mwikulu tawe; nilali ulia ukholanga elienya lia Papa wanje uli mwikulu. 22Avanyingi valisungila eyindalo yilia vari, Omwami, Omwami, sikhwarusia ovung'osi mulira lilio, ne khandi sikhwakhumanga ofusieno mulira lilio, ne khandi okhuvirila mulira lilio sikhwakhola ekasi eyingali yokhuwukisia? 23Ne endivavasungila endi, sembamanyile tawe: rula evweni wanje, enywe avakholi vechimbi.24Khu kario yesiyesi walawulila amakhuwa kanje kano, ne akakhole, namufwananisia nende omumbakhi omuchesi, wombakha eyinju yiye khulwanda: 25Ne eyifula yakwa, emikhura kiekha, ne eyimboo yoluwuchi yawucha, yopa eyinju eyoo; ne eyinju eyoo siyakwa tawe: sikila yali yayombakhwa khulwanda.26Ne vuli siamulala wuwulila amakhuwa kanje kano, nalekhe okhukakhola, alafwananisivwa nende omumbakhi omuyingwa, wombakha eyinju yiye khumuyekhe: 27Ne eyifula yachaka, ne emikhura kiekha, ne eyimboo yooluwuchi yawucha, ne yakhupa eyinju eyoo; ne eyinju eyoo yakwa: ne olutiri lwayo lwali olukali muno.28Kecha kava ombu, anga Yeso yamala okhulakaya amakhuwa kano, avandu vawuuka khu amekesio kake kano: 29Sikila yavasomia khulinga ulia uli novunyali, ne siyali anga avandiki va amalako tawe.

Chapter 8

1Olwa Yeso yali niyakhekha okhurula khusikulu, olukhumulo olunyingi lwamulondakho. 2Ne, lola, omundu mulala wa amachele yecha wamwinamila, nasunga ari , Omwami noyanja, wumbonie. 3Ne Yeso wanyila omukhono kukwe, ne wamutilakho, nasunga ari, niyame, wona. Ne esikha sienesio na wona amachele.4Ne Yeso wamusungila ari, lola, okhasungilakho omundu yesi tawe, nikakhali ewe chaa wocha, wiyekesie khu omusalisi, ne orusie esiyanwa sia Musa yamulakilisia, anga ovuloli khunivo.5Ne olwa Yeso yali niyakhenjila Kapernaumu, omukhongo wa avalwani mulala yeecha wayali, namusaaya , 6Ne nasunga ari, Omwami, omurumikhi wanje wuwulikhe yingo ufwokoye, alanyakhananga ovululu. 7Naye Yeso wamusungila ari, necha emuwonie.8Omukhongo wa avalwani namukalusia ne namusungila ari, Omwami, Esie sendukhane okhukhurera ewe munju mwanje tawe: nikakhali ewe lakaya elikhuwa liong'ene, ne omurumikhi wanje alawona. 9Sikila esie nivele omundu uli hasi wovunyali, ninende avalwani vali hasi wanje: ne khandi enyala nasungila mulala endi Chaa, naye achaa; nesungila owundi endi Yicha, naye yecha; ne khumurumikhi wanje endi, Khola lino, ne naye alikhola. 10Anga Yeso yawulila akenako, yauka, ne navasungila valia vali nivamulondile ari, Kang'ali namusungilanga enywe, ekhalolakho elisuvila elikali anga lino tawe, mu Isiraeli tawe.11Ne navasungilanga enywe, Avanyingi valecha okhurula evukwe nende mumbo, ne valekhala hasi nende Ibrahimu, nende Isaka nende Yakobo, muvwami vwo mwikulu. 12Nikakhali avana vo ovwami valasukunwa elwanyi musilima: eweneyo khwalavayo okhulila nende okhuluma ameno. 13Ne Yeso wasungila omukhongo wa avalwani ari, ewe chaa wocha; ne anga ewe osuvile kakhwikholekhanile kario. Ne khuyisa yeneyo ne yene omurumikhi wuwe wawona.14Ne anga Yeso yenjila munju mwa Petero, yalola mayi wo omukhasi wa Petero nakonile na alalwalanga omurengo. 15Ne Yeso wamutila khu mukhono, ne omurengo kwamulekhula: naye wavukha wachaka okhuvakhalavanila.16Lwa angolove yola, vamurerera avandu avanyingi vali nofusieno, yakhuma ofusieno okhurumikhila elikhuwa lilie, khandi wavawonia valia vosi vali avalwale: 17Kho katukhe okhukholekha anga omung'osi Isaya yasunga ari, Omwene yavukula ovutekhele vwefu, ne wasita amalwale kefu.18Lwa Yeso yalola olukhumulo olukali nolumuvotokhane, yarusia elilaka ari, vambukhe injelekha. 19Ne omwandiki mulala wa amalako yecha ne wamusungila ari, Omwami, nakhulonda vuli wosi wolacha. 20Ne Yeso wamusungila ari, Ofuvwe funende ovwina, ne amanoni komwikulu kanende ofuchwi; nikakhali omwana wo mundu sali nende wara omurwe kukwe tawe.21Ne mulala khu veki vave namusungila ari, Omwami, njifwilekho enje mbele enjavile Papa wanje. 22Nikakhali Yeso wamusungila ari, Ewee nonde; lekha avafu vayavile avafu vavo.23Ne wayava nikhenjila mu liaro, aveki vave vamulondakho. 24Ne, lola, eyimboo eyingali yo luwuucho yachaka okhuwuucha munyanja ovululu, esikelo sie eliaro okhufunikhwa nende amarunda: nikakhali Yeso yali mundolo. 25Aveki vave vamwichila, ne vamuvusia, vamusungila vari, Omwami, khuwonie: khwavuna.26Naye Yeso wavasungila ari, Sikila sina mwichule neechindenga enywe velisuvila lititi? Lunyima wavukha, wakondokhela eyimboo yo oluwuucho nende eyinyanja; ne kosi kanyira chii. 27Nikakhali avasacha avo vawuuka, vasunga vari, Omundu wuno niwalukano sina, weimboo yoluwucho nende eyinyanja vimurile!28Ne olwa Yeso yambukha injelekha eluveka wundi musivala sia Avakeresi, yakanana nende avandu vavili vofusieno fwamenyamo, nivalarulanga mufulindwa, ne vali avalulu pee, avulawo omundu wavirilanga eyinjila yeneyo. 29Ne, lola, vawochelela vululu, nivasunga vari, Yeso, Omwana wa Nyasaye khukhukholele sina? wakhecha okhukhuwelesia esinyasio eyindalo yefu yokhukhalakilwa ni yisili?30Ne esinawo sititi okhurula wavali esituli sie chimbichi echinyingi chali ni chilayanga. 31Ofusieno fwamusaya furi, Kava vari olakhurusia, lekha khuche khwinjile mwituli lie chimbichi. 32Naye wafusungila ari, Chee. Nafwo anga fwarula, fwachaa mulituli lie chimbichi: ne, lola, elituli liosi lie chimbichi lielukha chimbilo khusikhomolokho chakwa munyanja, chavunila mumachi.33Ne valia vali avaayi velukha, okhuchila khu chinjila chavo okhwola mwitokho, vasunga vuli esindu, nende kalia kosi kali nikekholekhe khu vali nofusieno. 34Ne, lola, avamwitokho vosi varula vecha okhwakanana nende Yeso: ne anga vamulola, vamusaya achee, arule muchingongo chavo.

Chapter 9

1Naye wenjila muliaro, wambukhha injelekha, wecha mwitokho lilie. 2Ne, lola, vamurerera omundu walwala ovulwale vwo okhufwokoya, nivamwalisie khu sitanda : anga Yeso yalola elisuvila liavo, wasungila omulwale wafwokoya ari; mwana wanje, yikhoya, uvelelwe echimbi chicho.3Ne, lola, esituma sia avandiki va amalako, vachaka okhwimonya vari, Omundu wuno wusiamile. 4Ne Yeso wamanya echinganakani chavo wavasungila ari, sikila sina mwalabaririsianga amavi mumioyo kienyu? 5lilena lili eliangu, okhusunga ori, uvelelwe ovwoni vuvwo; nohomba okhusunga ori, Sinjila, ne, okende? 6Nikakhali khomutukhe okhumanya muri Omwana womundu unoovunyali vwo okhuvela ovwoni mwilova ( wasungila omulwale wafwokoya ari,) Sinjila, vukula esitanda sisio, ochee munju mumwo.7Ne wasinjila, warekukha wacha munju mumwe . 8Nikakhali anga olukhumulo lwalola akenako, vaukaa, ne velesia Nyasaye ovukhumi, wawelesia avandu ovunyali vuri. 9Ne anga Yeso yavira awenawo nacha, yalola omundu, elira lilie vari Matayo, niyekhale munju yokhurosiamo ovusuru: ne wamusungila ari, Nonde. Naye wasinjila wamulonda.10Kecha kava ombu Yeso wayali munju nalalichanga, lola, avokhurosia ovushuru avanyingi nende avoni vecha vekhala hasi alala nende aveki vave. 11Ne anga Avafarisayo vavalola, vasungila aveki vave vari, Sikila sina Omukhongo wenyu alalichanga nende avokhurosia ovushuru nende avoni?12Nikakhali anga Yeso yavawulila, yavasungila ari , avandu vali avalamu sivakhavanga omusilikhi tawe, nikakhali valia vali avalwale. 13Nikakhali enywe chee mweke esifunane sia amakhuwa kano, nenya echimbavasi ne sinenya omusango tawe: Esie sinayecha okhulanga avalunji tawe, nikakhali avoni vekanile.14Olunyima aveki va Yohana vecha, nivasunga vari, sikila sina efwe nende Avafarisayo khwiyimananga okhulia muvunyingi, ne aveki vavo seveyimananga okhulia tawe? 15Naye Yeso wavasungila ari, valangilwe musiselelo vanyala vavelela nivali nende omusolili owesiselelo mwene? Nikakhali echindalo chalechanga, omusolili owesiselelo kene avukulwe, ne navo kene veyimane okhulia.16Avulawo omundu wupanga esilaka esiya khu eyinguvo eyikhale tawe, sikila esilia sili esiya sikhwesanga eyinguvo ne yirandukha ovuvi okhuvirakho mukhuranga.17Navusa avandu sivarechanga edivai eyimbia mufumuka ofukhale tawe, nikakhali kario tawe ofumuka fwatikhanga, khandi edivai yiyimbokha, khandi ofumuka fwononokha, nikakhali varechanga edivai eyimbia mufumuka ofuya, ne fwosi fuva ovulayi.18Anga yava nalavasungilanga amakhuwa kano, lola yecha omuruki mulala, ne wamwinamila, wamusungila ari, Omwana wanje wesikhana wakhafwa eyisa yino; nikakhali ewe yicha omurekho omukhono kukwo, naye alalamukha. 19Yeso wasinjila ne wamulonda alala nende aveki vave.20Ne lola omukhasi mulala wali narachanga amavanga khulwe emiaka ekhumi na kivili, yarulila inyuma wuwe, ne watila khulikemo lie inguvo yiye. 21Nasunga mumwoyo kukwe ari, nenyala natilakho vusa khu yinguvo yiye, nava niwonile. 22Nikakhali Yeso yesevukha, lwa yamulola, yamusungila ari, Mukhana wanje, tinya omwoyo; elisunila lilio likhuwonilie. Ne omukhasi oyo wawona avwene navwene.23Anga Yeso yenjila munju yo omuruki oyo, ne walola valobanga emilele nende vechingukulo, 24Wavasungila ari, mbee ovwiyangu: sikila omwana omukhana wuno siwufwile tawe nikakhali alakonanga. Navo vachekha esichekho sie esienyenye.25Nikakhali anga avandu varusivwa elwanyi, Yeso yenjilamo, wamutila omukhono kukwe, ne omwana omukhana oyo walamukha. 26Ne okhurula avwenawo eyifuma yiye yacha vuli avundu mulukongo lwenolu.27Ne anga yarula avwenawo, avandu avavofu vavili vamulonda, nivamulangilisia, nivasunga vari, ewe omwana wa Daudi, khuveele echimbavasi. 28Naye anga yenjila munju, avandu avavofu valia vamwichila: ne Yeso wavasungila ari, Mwalasuvilanga muri esie enyala okhukhola kano? Vamusungila vari, eeh Omwami.29Avwene navwene wavatila khu chimoni chavo, nasunga ari, okhulondokhana nende elisuvila lienyu kave kario khwinywe . 30Ne echimoni chavo chekukha; ne Yeso wavalakilisia nasunga ari, omundu yesi yesi akhamanyakho tawe. 31Nikakhali navo, anga varekukha, valandia eyifuma yiye muvuvalayi musivala sienesio siosi.32Anga vali nivalarulanga elwanyi, ne khalole, vamurerera omundu omusilu we esisieno siava nisiamenyamo. 33Ne anga yakhuma esisieno sienesio omusilu oyo walakaya: ne olukhumulo lwauka, vasunga vari, Kano kasili okhulolekhanakho Isiraeli. 34Ne Avafarisayo vasunga vari, Akhumanga ofusieno okhuvirira omuruki wofusieno.35Naye Yeso wakenda mumatokho nende mufurekero fwosi, nasomia muchi sinakoki chavo, ne niyelwacha amakhuwa amalayi ko ovwami, ne khandi nawonia ovulwale vwosi nende ovutietiekhele vwosi vwali muvandu. 36Nikakhali anga yalola olukhumulo, yavakholela esisa sikila vanyiranga, ne vali vasalanile, anga amachese kavula omwayi37Wasungila aveki vave ari, Kang'ali elichesa nelinyingi, nikakhali avakhalavani nivo vatiti; 38Khukario sava Omwami welichesa, atukhe okhuruma avakhalavani mwichesa lilie.

Chapter 10

1Ne wayali niyakhalanga aveki vave ekhumi na vavili, yavawa ovunyali vuli vwo okhukhuma echiroo echinjafu, nende okhurusia ofusieno, nende okhuwonia ovulwale vwa vuli lukano.2Amera ka avarumwa ekhumi na vavili niko kano; Wokhuranga, Simoni, wavalanganga vari Petero, nende Andreya wandaye wuwe; Yakobo omwana wa Zebedayo, nende Yohana wandaye wuwe; 3Filipo, nende Bartimayo; Tomasi, nende Matayo omusololi wovushuru; Yakobo omwana wa Alfayo, nende Leviasi, wavalanganga elira lia yingo vari Tadayo; 4Simoni omukanani, nende Yuda Isikarioti, khandi niye wachama Yeso.5Ekhumi na vavili vano nivo va Yeso yaruma, ne navawa elilaka, navasungila ari, Mukhacha khu avesivala tawe, ne mukhenjilakho mwitokho liosi lia Avasamaria tawe: 6Nikakhali chee khu amachese kativa ke yinju ya Isiraeli. 7Ne anga mwalava nomuchaa, mwilache, nomusunga muri, Ovwami vwo mwikulu vuvele ahembi.8Muwonie avalwale, mutakase avamachele, musisimusie vafwile, mukhume ofusieno: munyolile esikhaya, nanywe mwane esikhaya. 9Mukhasitakho edhahabu, nohomba efetsa, nohomba echirubia mufuveti fwenyu tawe, 10Nohomba omuyinda kwo okhusumilamo, namwe amakoti kavili, namwe ofuralo, nohomba eyindavusi tawe: sikila omukholi we emilimo wukhoyele anyole esiakhulia.11Ne mwitokho liosi nohomba elitala liosil lia mwalenjilamo, runilisie niwina muwenomu utukhane okhumwinjisia; ne mwikhalemo okhutukha anga mwalarulamo nomuchaa. 12Ne anga mwinjila munju mwenomu, muwanemo omulembe. 13Ne nikava vari eyinju yeneyo yitukhane, lekha omulembe kwenyu kuve khunju yeneyo: nikakhali yalekha okhuva neitukhane, lekha omulembe kwenyu kuvakalukhile mwavene14Ne ulia yesi ukhalavenjisia tawe, nohomba alekhe okhurekelesia amakhuwa kenyu, anga mwalarula munju yeneyo nohomba mwitikho lieneli, sisimulilawo olufu luli khufulenge fwenyu. 15Kang'ali namusungilanga enywe, indalo yelikhalakilwa valifwilakho esivala sia Sodoma nende Gomorra okhuvira elitokho lieneli.16Lola, Namurumanga anga amachese akarikari wo ofuvulukhu: khukario muve avachesi anga echinjukha, ne muve avawolu anga amawusi. 17Nikakhali muve meso na avandu: sikila valamutila vamuyile mufuyalo, ne valamukhupila mu sinagogi chavo; 18Ne valamurela evweni wa avami nende avaruki sikila esie, khuvuloli esinyuma khunivo nende avesivala.19Nikakhali wavalamurera evweni, mukhaparirisia nohomba okhwiyendekhela khu kamwalalakaya tawe: sikila mulawelesivwa avwene navwene kalia kamwalalakaya. 20Simwalava enywe mwalalakaya tawe, nikakhali Roo wa Papa wenyu niye walalakaya mwinywe.21Ne wandaye alachama wandaye wuwe okhwola vamwire, ne papa naye alakhola ario khu omwana wuwe: na avana navo valakalukhana avevusi vavo, ne valava esifunane sie elifwa liavo. 22Na avandu vosi valamulova sikila elira lianje: nikakhali ulia walekhalilikha okhutukha okhumalilikha alawonisivwa. 23Nikakhali nivamunyakhasia mwitokho lino, yilukhe muchee mwitokho lindi: sikila kang'ali navasungilanga enywe, Semwalava nimuchile mumatokho kosi ka Isiraeli, Omwana wo mundu nasili okhukalukha tawe.24Omweki sali ikulu wo omwekesia wuwe tawe, nohomba omukhalavani sali ikulu wo omwami wuwe tawe. 25Katukhane omweki ave anga omwekesia wuwe, ne omurumikhi anga omwami wuwe. Nikava valangile omwami mwene eyinju vari Belizebuli, valavalanga variena vali veyinju yenyu?26Khu kario mukhavaria tawe: sikila sivulawo sifunikhilwe, sialalekha okhumanyikha tawe; ne sivulawo sikisile, sialalekha okhumanyikana. 27Siemusungila musiilima, enywe musilakaye avulafu: ne siamwalaulila musirwi, esienesio silwache khusisuli sie eyinju.28Ne mukharia valia vo okhwira omuvili tawe, nikakhali sevanyala okhwira omwoyo tawe: nilali riaa ulia unyala okhuvunia omwoyo nende omuvili musiatisi. 29Sivakusianga echiminyi chivili khu limotole lilala? ne khavulakhowo khalala khanyala khayela hasi vulali Papa wuwo okhumanya? 30Yikhava esavu ye eliswi khu omurwe kukwo yosi yavasivwa. 31Khu kario mukharia tawe, sikila enywe mune inganga eyingali okhuvira echiminyi echinyingi.32Khu kario omundu yesi walanjiyama evweni wa avandu, siesi namwiyama evweni wa Papa wanje uli mwikulu. 33Nikakhali ulia yesi walanjikana esie evweni wa avandu , siesi namwikana evweni wa Papa wanje uli mwikulu.34Mukhapara muri nayecha okhurera omulembe musivala tawe: sinayecha okhurera omulembe tawe, nikakhali olupanga. 35Nayecha okhurera ovwawukhani akarikari wo omwana nende papa wuwe, ne omukhana nende mayi wuwe, ne omukhasi wo omusiani nende mayi nakhufiala wuwe. 36Avasuku vo omundu valava avandu ve yinju yiye omwene.37Ulia yesi wayanja papa wuwe nohomba mayi wuwe okhumbira esie satukhane esie tawe: ne ulia yesi wayanja omwana wuwe omusiani nohomba omwana wuwe omukhana okhumbira esie satukhane esie tawe. 38Ne ulia ukhavukula omusalaba kukwe, ne wanondakho, satukhane esie tawe. 39Ulia walenya okhuwonia ovulamu vuvwe alavutifia: ne ulia walatifia ovulamu vuvwe sikila esie alavunyola.40Ulia walamwinjisia enywe alava unjinjisie esie, ne ulia walanjinjisia esie alava winjisie ulia wanduma esie. 41Ulia walenjisia omung'osi mulira lio omung'osi alanyola esiyanwa sio omung'osi; ne ulia walenjisia omundu omulunji mulira lia omundu omulunji mwenoyo alanyola esiyanwa sio omundu omulunji.42Ne yesi walelesia mulala khu avatiti vano esikombe sia amachi amanyufu kong'ene mulira lio omweki, kang'ali namusungilanga enywe, avulakho munjila yosi anga alatifia esiyanwa sisie tawe.

Chapter 11

21Ne kecha kava vari lwa Yeso yali niyakhamala okhurusia elilaka khu aveki vave ekhumi na vavili, yarekukha okhurula avwene yawo okhucha okhusomia niyelwacha mumatokho kavo. 3Vamureve vari, Niwe ulia walecha, nohomba khulinde owundi?4Yeso wavachiva ne wavasungila ari, Chee ne mwekesie Yohana khandi amakhuwa kalia kamwalawulilanga nende kamwalalolanga: 5Avavofu valalolanga, ne avalema valakendanga, avamachele valatakasiwangwa, ne avasilu valawulilanga, avafuu valalamukhanga, ne avatakha valelwachilwangwa amakhuwa amalayi. 6Ne uneyikhavi, ulia yesi ukhalesicharasia sikila esie.7Ne anga varekukha, Yeso yachaka okhusungila olukhumulo okhulondokhana nende Yohana ari, muchile elwanyi musiangalamwe okhulola sina? Elikhindu lie eyimboo yalasisikhanga? 8Nikakhali enywe mwachile elwanyi okhulola sina? Omundu wifwalile echinguvo cho ovukusi? lola, valia vafwalanga echinguvo cho ovukusi vavechanga muchinju cha avaruki.9Nikakhali enywe mwachichanga elwanyi okhulola sina? Omung'osi? eeh, namusungilanga enywe, ne uno uvirilekho omung'osi. 10Nono wuno niye , wakandikwa vari, Lola, Narumanga omurumwa wanje evweni wuwo, walanyowa okhukhulombela ewe eyinjila.11Kang'ali namusungilanga enywe, Khu valia vosi vevulwa nende avakhasi, avulakhowo wachingulwa ikulu anga Yohana Omubatisi tawe: navusa uli omutiti khu vosi mu ovwami vwo mwikulu nomukali okhumuvura. 12Ne okhurula echindalo cha Yohana Omubatisi okhutukha vulano vuri, ovwami vwo mwikulu nivwo esilufu, ne vesilufu nivo valavuvukula.13Nono avang'osi vosi nende elilako varusia ovung'osi okhwola khu Yohana. 14Ne nomwiyama lino,wuno niye Eliya, wenyekhananga yeche. 15Wulia uli na amarwi ko okhuwulila, lekha awulile.16Nikakhali efwanilisie eselukho yino nende sina? Ivele anga avana vekhale khu soko, ne valalangilisianga vasiavwe, 17Nivasunga vari, Khumupile emilele kie sikhoyelo ne simukhinile tawe; khwimbile cha amasika, ne simwikhulile tawe.18Nono Yohana yecha nakhalichanga nohomba nakhanywechanga tawe, navo vamusunga vari, Une sisieno. 19Wo Omwana wo mundu yecha nalalichanga ne nalanyw'echanga, ne vasunga vari, Lola omundu omukhalukha, khandi omumesi, omusale wa avasololi vo ovushuru nende avooni. Nikakhali ovechesi vulolekhanilanga muvung'ali vwa avana vavwo.20Nono naye wachaka okhuvakondokhela vo mumatokho valia wayava nakholile emilimo kikie eminyingi, sikila sevayekanila tawe. 21Nesilamo khwinywe, Korasini, nesilamo khwinywe Betsisaida! nikakhavele emilimo emikali, kiekholekhana mwinywe, kiakhekholekhane Tiro nende Sidoni, andi vayekanila khale nivefwimbile amakunia nende okhwivakha elikokhe. 22Nikakhali navasungilanga enywe, kaliva amangu khu Tiro nende Betsisaida khuyindalo yelikhalakilwa okhuvira enywe.23Ne enywe, Kapernaumu, mwayeninia khwola mwikulu, mwalekhisivwa okhwola musiatisi: nikakhavele emilimo eminyingi, kiekholekha mwiwe, kiakhekholekhe Sodoma, yakhavelewo khwola eyindalo ya vulano. 24Nikakhali navasungilanga enywe, Kalava amatinyu khwinywe eyindalo yelikhalakilwa, okhuvira esivala sia Sodoma.25Khusikha sienesio Yeso wavachiva ne wasunga ari, Ooh Papa, Omwami we likulu nende elilova, ekhubila orio eyingali, sikila ewe wakisa amakhuwa kano okhurula khu avachesi nende avarekelefu, ne ufunulile avana avatiti. 26Kakhava kario Papa: nono anga kakhuyanjisie wamwene evweni wuwo. 27Papa wumbelesie evindu viosi: ne avulawo omundu wumanyile Omwana tawe, nikakhali Papa; nohomba avulawo omundu umanyile Papa tawe okhurusiakho Omwana, nende khuwulia yesi wo Omwana alamufunulila okhumumanya28Yiiche khwisie, enywe mweesi munyakhananga nende okhuyekhelwa nemisiko emisiro, ne nasie namuwulusia. 29Fwale omuyoki kwanje ne mweke okhurula khwisie; okhuva esie nivele omuwolu khandi wokhwitutuya mumwoyo: nanywe mwalanyola okhuwulukha mumioyo kienyu. 30Omuyoki kwanje kwayangua, khandi omusiko kwanje nomwangu.

Chapter 12

1Muchindalo echoYeso na aveki vave vavirira mumikunda kie ingano khu yindalo ye lisabato; ne aveki vave vali neinjala ne vachaka okhwamula eyingano nivalia. 2Nikakhali wa Avafarisayo valola elienelo, vasungila Yeso vari, Lolakho, aveki vavo valakholanga kakhenyakhane khu eyindalo ye lisabato.3Nikakhali Yeso wavasungila ari, Yani enywe sumwasomakho ka Daudi yakhola wayali neinjala, nende valia vali ninaye? 4Khuli yenjila munju mwa Nyasaye, ne walia omukati kwa vaana khu Nyasaye, kakhenyekha, okhulondana nende elilaka niye alie tawe, nohomba valia vaali ninaye, nikakhali avasalisi vong'ene?5Namwe enywe musili okhusomakho mwilako, anga muchindalo che lisabato avasalisi nivali mwitembeli vasakanianga elisabato, ne sivavatulanga tawe? 6Nikakhali namusungilanga enywe, Endi avundu wokhuli hano wuwo omukali uvirire elitembeli.7Nikakhali muva anga mumanyile esifune sia kano, Sinenyanga omusango tawe nenyanga echimbavasi, simwakhakhalakile vavula ovuvi tawe. 8Sikila Omwana wo mundu niye Omwami we lisabato.9Ne anga yarula avwenawo, yacha mu sinagogi yavo: 10Ne, lola, khwalimo nomundu wafwokoya omukhono. Navo vamureva , ni vamusungila vari, elilaka liyamanga okhuwonia echindalo che lisabato? kho vari vamusitake.11Ne Yeso wavasungila ari, Ni wina khwinywe, unyala khuva nelichese lilala, ne likwe muvwina eyindalo ye lisabato, walalekha okhwikhamo alitile, ne alirusiemo? 12No omundu naye suuvirile alee elichese? Khukene yako nikelilako okhukhola amalayi echindalo che lisabato.13Mani naye wasungila omundu oyo ari, Nyila omukhono kukwo. Naye wakunyila evweni; nakwo kwawona kwakololokha, kwalekhana nokundi. 14Kho Avafarisayo varula elwanyi, ne vamwikhasiya esikhalo, anga vanyala okhumuvunia.15Nikakhali anga Yeso yakamanya, omwene yarula avwenawo: nolukhumulo olukali lwamulondakho, ne naye wavawonia vosi. 16Ne wavalakilisia ari vakhamuvula khu vandu tawe: 17Kho litukhe okhwikholekha lilia lio omung'osi Isaya yalakaya, nasunga ari,18Lola omurumikhi wanje, wa narovola; omuyanje wanje, owo mwoyo kwanje kwikhoyelanga: Naraa roo wanje khuniye, ne naye alekesia ve sivala ovung'ali vwanje.19Salayingania, namwe, ayokele tawe; nohomba omundu yesi salawulilakho omwoyo kukwe khu chinjila tawe. 20Salatienula elikhindu liriokhile tawe, ne khandi salasimia etaa yeliosi yalamulamulanga tawe, okhutukha anga alalera ovung'ali muvukhayi. 21Ne avesivala valeyikina elira lilie.22Mani vamurelila omundu wali ne sisieno, omuvofu, khandi omusilu: ne wamuwonia, khu sikelo siokhutukha okhulola nande okhulakaya. 23Ne avandu vosi vawuuka ne vasunga vari, uno saali omwana wa Daudi?24Nikakhali anga Avafarisayo vawulila elienelio, vasunga vari, Omundu wuno sarusianga ofusieno vusa tawe, nilali khumani ka Beelisebuli omukali wofusieno. 25Ne Yeso yamanya echinganakani chavo, wavasungila ari, Vuli ovwami vukavukhanemo ovwene vuwechangawo; ne vuli elitokho nohomba eyinju yikavukhanemo eyene khu yene seyisinjilanga tawe:26Ne kava vari Siestani anyala okhukhuma Sietani wasie, ava omwene ukavukhanemo ; ovwami vuvwe vuva vwalasinjila vuriena? 27Ne kava vari ekhumanga ofusieno khuvunyali vwa Belizebuli, avana venyu navo vakhumanga okhuvirila muwina? khu kario avenavo nivo valava avakhalaki venyu.28Nikakhali naava nekhumanga ofusieno okhuvirila mu Roo wa Nyasaye, nono ovwami mwa Nyasaye vuva vumwichile enywe. 29Nohomba nikakhali kario tawe ukhowo omundu unyala okhwinjila munju yo omundu wamani, ne amuyaye emiandu kikie, nakhamutilile wamuvowa mbele? ne amuyaye emiandu kie eyinju yiye. 30Ulia ukhali ninasie tawe uvele esinyuma ninasie; ne ulia ukhavungelesia ninasie tawe niwoo okhusasia.31Khu kario namusungilanga endi, avandu vakhavelwe ovwoni vwa lukano na lukano nende amanyeko kosi kakhwavelwe: nikakhali avandu sivalivelwa amanyeko khu Roo Omuchenukhu tawe. 32ne ulia yesi ulakaya elikhuwa esinyuma nende Omwana wo Omundu, alicha okhuvelwa: nikakhali ulia yesi walalakaya ovuvi khu Roo Omuchenukhu, salavelwa tawe, akhava musivala muno, nohomba musivala silia sialecha.33Mani omusala kwava omulayi, kwalama amatunde amalayi; nohomba omusala kwava omuvi amatunde kakwo kosi kalava amavi: sikila omusala kumanyikhananga okhulondana nende amatunde kakwo. 34Enywe olwivulo lwe echinjukha, munyala okhuva muriena, avandu avavi, ne mulakaye amakhuwa amalayi? kechula mumwoyo niko komunwa kulakayanga. 35Omundu omulayi okhurula mwivikhilo lio omwoyo kukwe arusianga amakhuwa amalayi naye omundu uli omuvi arusianga okhurula mwivikhilo lia amavi amakhuwa amavi.36Nikakhakali namusungilanga endi, Vuli omundu alikhalakilwa okhulondana nende vuli elikhuwa liavusa lia yalalakaya eyindalo yokhukhalakilwa. 37Okhuvirila khu amakhuwa kako olivalwa okhuva omulunji, ne khandi okhuvirila amakhuwa kako olikhalakilwa.38Nono valala khu Vaandiki va amalako nende valala khu Avafarisayo vamuchiva, nivasunga vari, Omukhongo, khwalenyanga okhulola esilolesio okhurula khwiwe. 39Nikhali wavachiva ne wavasungila ari, Eselukho eyimayanu khandi yovutamba yikhavilisianga esilolesio; ne sivulakhowo esilolesio sia valavelesia, nikakhali esilolelo sio omung'osi Yona: 40Khuli Yona yali munda mwe ing'eni echindalo chitaru esilo ne esitere; niwo anga Omwana wo omundu alava musilindwa echindalo chitaru esilo ne esitere.41Avandu va Nineve vakhasinjile musiyalo nende eselukho yino, ne vakhakikhalakile: sikila nivo vekanila anga Yona yavelwachila, ne lola, ulikho omukhongo khu Yona wuvele hano.42Omuruki we sikhasi we Emulambo alisinjila musiyalo nende eselukho yino, ne alicha okhuvakhalakila: sikila niye yecha okhurula khusiakamo sie esivala okhuwulila amekesio kelimanya lia Solomoni; ne, lola, uvirakho Solomoni uvele hano.43Lwe esisieno sivechanga nisiakharula mu mundu, sikenda kendanga muchimbeka echinyumu, neesikhava we sielemunyila, ne sesinyola tawe. 44Ne sisunga siiri, nakalukha munju wanje wanarula; ne nisiakhecha, sinyola neyikhaya, yeyilwe, khandi yilavile. 45Niwo wasikalukhangayo, ne sivukula ofusieno fundi musafu fuli na amani khusivira, ne fwicha fwosi okhumwinjilamo ne fumumenyamo: ne elimalilikha lio omundu oyo liva elivi okhuvira mukhuchaka. Kho nimwo anga kalava khu eselukho eyimbi ya vulano yino46Lwa yali nasilakayanga nende ofutuma fwa avandu, lola, mayi wuwe nende vawandaye vave vecha vasinjila elwanyi, nivalekombanga okhulakaya ninaye. 47Omundu wamusungila ari, Lola mayi wuwo nende vawandayo vasinjile elwanyi, valekombanga okhulakaya ninawe.48Nikakhali naye wamuchiva ne wamusungila ari, Mayi wanje niwina? ne avawandaye vanje ni wina? 49Ne wanyila omukhono kukwe oluveka wa aveki vave vali, ne wasunga ari, Lola mayi wanje nende avawandaye vanje! 50Khu wulia yesi walakhola elienya lia Papa wanje uli mwikulu, niye uli wandaye wanje omusolili, ne niye wandaye wanje omukhana, khandi niye mayi wanje.

Chapter 13

1Indalo yeneyo Yeso yarula munju wacha elwanyi, ne wekhala khuluchinga lwe eyinyanja. 2Ne ,olukhumulo olukali lwa avandu vevungelesia alala wayali, kakila wacha wenjila muliaro, ne wekhala; ne olukhumulo lwosi vasinjila khuluchinga.3Ne naye wavasungila amakhuwa amanyingi muchingano ari, Lola, omumichi mulala yacha okhumicha ; 4Ne anga yali nalamichanga, ovumicho vulala vwakwa khunjila, ne amanoni nako kecha kavuvocha vwosi: 5Ovundi vwakwa khumachina, welilova liakhali elinyingi tawe: navwo vwaromba vyangu, sikila elilova liali lititi: 6Ne anga omuvasu kwarula kwakha, vwafululukha; nesikila sivwali neemisi tawe, vwaniala vwosi.7Ne ovundi vwakwa mumawa; na amawa nako anga katukha vwangu, kakhola eying'ining'ini khuvumicho: 8Nikakhali ovundi vwakwa mwilova elilayi, ne vwama eviamo, ovundi eyimia khumia, ovundi amakhumi kasasava, ovundi amakhumi kataru. 9Wuli na amarwi kokhuwulila, awulile.10Nee aveki vecha, vamusungila vari, Sikila sina olakayaanga na avandu muchingano? 11Wavachiva ne wavasungila ari, Sikila enywe mwayelesivwa ovuchesi vwo okhumanya kafiswa muvwami vwo mwikulu, nikakhali khunivo sivayelesiwa tawe. 12Okhuva wulia yesi wuli ninafwo, alataswa, naye alava ninafwo muvunyinji: nikakhali wulia yesi wukhaali ninafwo tawe, ata sititi siava nali ninasio sialavukulwa.13Khu kario niko kakilanga nembalakayila muchingano: sikila vamokanga ne sivalolanga tawe; ne valarekelesia ne sivalawulila tawe, ata sivamanyanga tawe. 14Ovung'osi vwo omung'osi Isaya vwatusiwa munivo, vwasunga vuri, Okhuwulila mulawulila, ne simulamanya tawe; ne okhulola mwalalola, navusa simulamanya tawe:15Okhuva emioyo kia avandu vano nemisiro, ne amarwi kavo namasiro okhuwulila, ne vafunyikhilala echimoni chavo; vari vakhechukhana valola nechimoni chavo khu sikha siosi ne vawulila na amarwi kavo, ne vecha vamanya ne mioyo kiavo, ne vakalukhane, ne Ne embawonie.16Nikakhali echimoni chenyu chine chikhavi, sikila chilolanga: nende amarwi kenyu, sikila kawulilanga. 17Kang'ali namusungilanga enywe, Endi avang'osi avanyingi nende avandu avalunji vayekomba okhulola amakhuwa kalia keenywe mulalolanga, ne sivakalola tawe; nende okhuwulila amakhuwa kalia kamulawulilanga, ne sivakawulila tawe.18Nakharekelesie vulano olukano lwo omumichi. 19Wo omundu yesi awulilanga elikhuwa lio ovwami vwo mwikulu, ne alekha okhumanya tawe, niwo anga omusuku yechanga, ne anula lilia lirakilwe mumwoyo kukwe. Wuno niye olumicho lwakwa khundulo khwe yinjila.20Nikakhali olumicho lulia lwakwa mumachina, niwulia wuwulilanga elikhuwa, ne aliiyama mumwoyo kukwe novusangafu; 21Navusa siyayila emisi mukari mumwe tawe, nikakhali khu sikha sititi: kho anga eminyakhano nende okhutambichwa khwichanga okhulondokhana ne likhuwa lieneli, achaka okhwisikirala kalaa kalaa.22Olumicho lwakwa mumawa niwulia yesi ulilanga elikhuwa; ne kakhali eliayaya lio musivala muno nende ovuveyi vwe emiandu, vwiranga elikhuwa muniye, nenaye alekha okhwama. 23Nikakhali olumicho lwakwa khulilova lilayi niwulia wawulila elikhuwa, ne alimanya; ne khandi yama amatunde, akandi eyimia , akandi amakhumi kasasava, akandi amakhumi kataru.24Olukano lundi yara evweni wavo,wavasungila ari, Ovwami vwo mwikulu vufwanananga nende omundu waraka ovumicho ovulayi mumukunda kukwe: 25Nikakhali wa avandu vali nivakonile, omusuku wuwe yecha ne wamicha elivanje muyinganu, ne wechila khuyinjila yiye. 26Nikakhali anga yachaka okhumela, ne yachaka okhwama, mani elivanje liosi lialolekhanamo.27Kho avakhalavani va mwene mukunda vecha ne vamusungila vari, Omwami, ewe siwaraka ovumicho ovulayi mumukunda? vulano elivanje lirulile ena? 28wavasungila ari, Omusuku niye wukholile akenako. Avakhalavani vamusungila vari, Nikali kario olenyanga khukhule ne khuvunjikhe alala?29Nikakhali wavakania ari, Tawe; mukhecha mwava nimwalasiulanga elivanje, mwasiulilamo alala ne eyinganu. 30Lekha viosi vitukhile halala okhwola mukhuchesa: ne musikha sio okhuchesa nasungila vava nivalachesanga endi, Chaka okhuvunjelesia elivanje alala mbele, mufuyayu fwo okhusamba: nikakhali muvungelesie eyinganu mukire musiachi sianje.31Khandi wavarusia olukano lundi nasungila ari, Ovwami vwo mwikulu vuvele anga olumicho olutiti, lwo omundu yavukula, ne wacha waraka mumukunda kukwe: 32Luli lutiti muno okhuvira ovumicho vwosi: nilali nilwakhakhula, kuvechanga omusala omukali mumisala kiosi ne kuva omusala, ne amanoni komwikulu kecha ne kombakha ofuchwi muchisakia chakwo.33Wela wavasungila olukano lundi ari, Ovwami vwo mwikulu vufwanane anga elimela lio omukhasi yavukula, ne wafusa mufukelo futaru fwo ovusie okhwola anga fwosi fwafura.34Amakhuwa kano kosi Yeso yakalakayanga muchingano khu olukhumulo lwa avandu; ne avulawo avundu wa yalakaya vulali olukano tawe: 35Kho katukhe okhwikholekha kalia kalakaywa nende omung'osi, nasunga ari, nalakaya no omunwa kwanje muchingano; nalakaya amakhuwa kaali ni kekisa okhurula mukhuchaka khwe esialo.36Olunyuma Yeso wasevula volukhumulo vache, ne wacha wenjila munju: aveki vave vecha wayali, nivasunga vari, Khusungilekho akolukano lwe elivanje mumukunda. 37Wavachiva wavasungila ari, Ulia waraka ovumicho ovulayi ni Omwana wo omundu; 38omukunda nikwo esivala; ovumicho ovulayi na avana vo ovwami vwo mwikulu; nilali elivanje nivo avana vo omwononi; 39Omusuku wavaraka niye sietani; elichesa nilio okhumalilikha khwe esivala; ne avokhuchesa ne echingelosi.40Khu kario anga vavungelesianga elivanje ne valisamba mumulilo; niwo anga esieli siliva mukhumalilikha khwe esivala sino. 41Omwana wo omundu yakharume echingelosi chiche, ne nacho chilivunjelesia okhurula muvwami vwo mwikulu vuli sindu sisikirasianga, nende valia vosi vakholanga ovwoni; 42Ne vavasukune mumulilo kwa amachenga: eweneyo khulivayo okhulila nende okhuluma ameno. 43Olunyuma avalunji valiakha anga eliuva muvwami vwa Papa wavo. Uli naamarwi ko okhuwulila, lekha awulile.44Khandi ovwami vwo mwikulu vuvele anga elivikhilo lia vafusa mumukunda; lio omundu yali niyakhalinyola, walifusa, ne muvusangafu warulawo waacha ne wakusia vuli esindu siayali ninasio, ne wecha wakula omukunda kwenoku. 45Khandi ovwami vwo mwikulu vuvele anga omundu omukhala walakhavanga echisimbi echindayi : 46Naye, wayali niyakhanyola eyisimbi ndala yoovukusi vwe ikulu, yacha ne wakusia vuli esindu sia yali ninasio, ne wakikula.47Khandi, ovwami vwo mwikulu vuvele anga olurimba, lwa vasukunanga munyanja, ne nalwo lwatila esindu sia vuli lukano. 48Nalwo, anga lwali ni lwakhechula, valukhwesa khulukuku, ne vekhala hasi, vachaka okhuvunjelesia eching'eni echindayi nivara mufukapu, nikakhali echimbi vachisukuna alee.49Kho niwo anga kaliva musieli sie esivala: echingelosi chilicha, ne chiliawukhasia avononi okhurula khu valunji, 50Ne valisukunwa mumulilo kwa amachenga: khulivawo nokhulila nende okhuluma ameno.51Yeso wavasungila ari, Muwulile amakhuwa kano kosi? Vamusungila vari, Khuwulile, Omwami. 52Kho naye wavasungila ari, Khu kario vuli omwekesi wa amalako wekesianga amakhuwa okhulondokhana nende ovwami vwo mwikulu uvele anga mwene yinju, wurusianga mulivikhilo lilie ofundu ofuya nende ofukhale. 53Ne kecha kava vari anga Yeso yali niyakhamala echingano chino, yarula awenawo.54Ne wayali niyakhecha musivala sisie, yavekesia mu sinagogi yavo, vaasamilila vawuuka, ne vasunga vari, Omundu wuno yarusiena ovuchesi vuno, nende evikholwa ofukholwa ofukali funo? 55Wuno sali omwana wo mufundi wechimbao? mayi wuwe sivamulanganga vari Maria? ne sali wandaye, Yakobo, nende Yosefu, nende Simoni, nende Yuda? 56Ne sikhuli hano nende avakhana vavo? Omusacha wuno ava narusiena amakhuwa kano kosi?57Ne vamwisikiralila. Nikakhali Yeso wavasungila ari, Omung'osi satakhanga oluyali tawe okhurusiakho musivala sisie nende munju mwavo. 58Ne siyela wakholakho eweneyo ofukholwa fwo okhuuka ofukali tawe sikila okhulekha okhuva ne lisuvila khwavo.

Chapter 14

1Muchindalo echo omuruki Herodi yawulila eyifuma ya Yeso. 2Ne wasungila avarumikhi vave ari, Wuno ni Yohana Omubatisi; usisimukhe okhurula muvafu; ne khu kario ofukholwa ofukali fwene fulalolekhanga muniye.3Okhuva Herodi yali wutilile Yohana, ne wumuvoyile, nende okhumura musivoye khu amakhuwa sikila Herodiya, omukhasi wa Filipo, wandaye Herodi. 4Yohana yali usungilenge Herodi ari uriolile elilaka okhuvukula omukhasi wa wandaye wuwe. 5Ne anga yali nalenyanga okhumwira, yaria olukhumulo lwa avandu, sikila vamuvala anga omung'osi6Nikakhali anga vali mumulukha kwo okhwichulila indalo ya Herodi yo khwivulwa, omukhana wa Herodiya yakhina mumuse evweni wavo, ne wayanjisia Herodi. 7Yamulaka niyechuva okhumuwelesia esindu siosi sia alareva.8Ne naye, okhulonda anga mayi wuwe yava namwimisiye, wasunga ari, Mbelesie hano omurwe kwa Yohana Omubatisi khulutelu. 9Ne omuruki wavelela: kakhava kario sikila yali wichuvile, nende valia vali nevekhale okhulia ninaye , yarusia elilaka vamuwelesie.10Ne naye warumasia, na niwo anga vakhalaka omurwe kwa Yohana nali musivoye. 11Ne varera omurwe kukwe khulutelu, velesia omukhana oyo: ne naye wakusita warelila mayi wuwe. 12Ne aveki vave vecha, vavukula omuvili, vakuyavila, ne vacha vasungila Yeso.13Anga Yeso yawulila akenako, yarekukha awenawo wenjila muliaro waacha aluveka musiangalamwe: ne anga avandu vawulila amakhuwa ako, varula muchingova chavo vamulondakho khufulenge. 14Ne Yeso wacha evweneyo, walola olukhumulo olukali, ne wavakholela echimbavasi, ne wawonia vali avalwale vavo.15Ne anga eyingolove yola, aveki vave vecha vamusungila vari, avundu hano nimusiangalamwe, ne echisa chakhavira; sevula olukhumulo luno, vatukhe okhucha mufurekelo vekulile ofwakhulia.16Nikakhali Yeso wavasungila ari, sivakhoyele vachee tawe; enywe velesie sia valia. 17Ne navo vamusungila vari, Hano khuvele vusa nende emikati kirano nende eching'eni chivili. 18Wavasungila ari, nderere fwosi hano.19Ne naye walakilisia avandu vekhale hasi khu vunyasi, wavukula emikati kirano nende eching'eni chivili, ne walengela mwikulu, wakalusia oluyali, wakitonya tonya, ne welesia aveki vave, na aveki vayilila olukhumulo. 20Navo voosi valia vekura: aveki navo vavukula ofutonye fwali nofusikale ofukapu elikhumi na fuvili nifwichule. 21Ne valia voosi valia vali avasacha vatukha echelefu chirano, nokhavalilekho avakhasi nende avana.22Ne okhurula awenawo, Yeso wayingilisia aveki vave venyowe okhwinjila muliaro, evweni wuwe vambukhe injelekha wundi, wayali nasisuvulanga olukhumulo okhucha. 23Ne wayali niyakhasuvula olukhumulo lwa khacha, yanina mulukulu okhusala: ne lwa angolove yola, yali yeng'ene. 24Nikakhali khu sikha sienesio eliaro liali akarikari weyinyanja, lilarengechanga sikila amarunda: okhurulana nende eyimboo yoluwuchi yarulanga evweni wavo.25Ne wavwali novucha okhusia musilo Yeso yavechela, nalakendanga khu yinyanja. 26Ne anga aveki vamulola nalakendanga khu yinyanja, vareenga, nivasunga vari, sino nesisieno; ne vakukula muvuri. 27Nikakhali Yeso wavalakayila avwene na avwene, nasunga ari, va avasicha; Nisie ; mukharia tawe.28Ne Petero wamuchiva wamusungila ari, Omwami, wava noli ewe, suvule enjende khu maachi niche woli weneyo. 29Ne Yeso wamusungila ari ,Yiicha. Ne anga Petero yekha okhurula muliaro,yachenda khu maachi, okhucha wa Yeso yali. 30Nikakhali anga yalola eyimboo yooluwucho, yaria; ne waanja okhwiyinikha, wakukula, nasungari, Omwami, mbonie.31Ne vwangu Yeso wanyila omukhono kukwe, ne wamutila, ne wamusungila ari, Ewe welisuvila lititi, sina sikilile ni wayaaya? 32Ne wavali nivakhenjila muliaro, eyimboo yayenjela. 33Ne valia vali muliaro vecha vamwinamila, nivasunga vari, Kang'ali ewe uvele Omwana wa Nyasaye.34Ne anga vali nivakhambukha injelekha, vecha musivala sia Kenesareti. 35Ne anga avandu va avundu wenawo vamanya vari niye, varumasia mufurekelo fwosi fwavotokhana esivala sienesio, ne vamurerira vosi vali avatekhele; 36Ne vamusaya vari vatilekho vusa khu likemo lie eyinguvo yiye: ne anga avanyingi vanyala vatilakho vawona ovulayi vwene.

Chapter 15

1Ne Avandiki va amalako nende Avafarisayo vecha khu Yeso, vo okurula Yerusalemi, nivasunga vari, 2Sikila sina aveki vavo valenonanga omwima kwa avakhulundu? si valasavanga emikhono kiavo nivenya okhulia esiakhulia tawe. 3Nikakhali wavachiva wavasungila ari, Nenywe sikila sina mwinonanga elilako lia Nyasaye nende omwima kwenyu?4Okhuva Nyasaye yalakilisia, nasunga ari, Orie papa wuwo nende mayi wuwo: ne, Ulia walalaama papa wuwe nohomba mayi wuwe, lekha afwe elifwa. 5Nikakhali enywe musunga muri, Ulia yesi walasungila papa wuwe nende mayi wuwe ari, Esiyanwa siosi siamwakhanyolile khwisie nisia Nyasaye, 6Ne ukharia papa wuwe nende mayi wuwe, alava omulekhule. Niwo anga mwenona elilaka lia Nyasaye okhulekha okhuva naamani sikila omwima kwenyu.7Enywe avokhwikatia, kali ka avwene koomung'osi Isaya yarusia ovung'osi khwinywe, nasunga ari, 8Avandu vano vanjisundangakho vusa ne minwa kiavo, ne ni vamba oluyali lwa amunwa; nilali emioyo kiavo kivele ale ninasie. 9Nikakhali vanjinamilanga esie esikhaya, sikila vekesianga amekesio ka amalako kavandu.10Ne walanga olukhumulo, wavasungila ari, Wulila ne mumanye: 11Sisili sichichanga mumunwa nisio sivakhanga omundu esifwavi tawe; nikakhali silia sirulanga mumunwa, nisio sivakhanga omundu esifwavi.12Ne aveki vave vecha ne vamusungila vari, Umanyile ori Avafarisayo vesikirale emioyo, anga vawulile kosungile? 13Yeso wavachiva wavasungila ari, Vuli esirakwa, sia Papa wanje uli mwikulu yakharaka tawe, silasiulwa. 14Lekhana ninavo: avenavo navemilisi avavofu va avavofu. Ne omuvofu niyemilila omuvofu, voosi valakwa mwitikho.15Ne Petero wachiva ne wamusungila ari, Khusungile kolukano luno. 16ne Yeso wasunga ari, Khane mwesi simuli nelimanya tawe? 17Musili okhumanya, muri, silia sinjililanga mumunwa sichichanga munda, ne sirula elwanyi nesicha muchoo?18Nikakhali ofundu fuvuriranga mumunwa furulanga mumwoyo; ne ni fwo fuvakhanga omundu esifwavi. 19Okhurula mumwoyo chirulangamo echinganakani echimbi, ovulimindi, ovuheeyi, ovukhovani, ovwifwi, ovuloli vwovuveyi, ovwononi: 20Kano niko amakhuwa kavakhanga omundu esifwavi; nikakhali okhulia nokhasavile tawe sikhuvakhanga omundu esifwavi tawe.21Ne Yeso warula awenawo, ne wacha mulukongo lwa Tiro nende Sidon. 22Ne, lola, omukhasi omukanaani wecha okhurula muluchinga lwe inyanja lula lulia, ne wamulilila, nasunga ari, Omwami, ewe omwana wa Daudi, Umbele echimbavasi; esisieno sinijile mumwana wanje omukhana sialamunyasianga. 23Nikakhali Yeso siyamuchivakho elikhuwa liosi tawe. Ne aveki vave vecha ne vamusaya, nivasunga vari, Mukhume achee; sikila alakhuyokesianga.24Nikakhali Yeso wamuchiva wamusungila ari, esie sinarumwa awundi tawe nikakali khu amachese kativa keyiinju ya Isiraeli. 25Ne naye wecha wamwinamila, nasunga ari, Omwami, njeete. 26Nikakhali wamuchiva wamusungila ari, Sikatukhane okhuvukula esiakhulia sia avana, ne osukunile echimbwa tawe.27Ne naye wasunga ari, Ovung'ali, Omwami: kakhava kario ata echimbwa chilichanga fukwile okhurula khu mesa yo omwami wacho. 28Ne Yeso wamuchiva ne wamusungila ari, Omukhasi wee, elisuvila lilio nelikali: lekha kave kario anga wenyile. Ne omukhana wuwe mwenoyo wawona avwene na avwene okhurula eyisa yeneyo.29Ne Yeso warula avwenawo, ne wecha ahambi nende eyinyanja ya Galilaya; ne wanina mulukulu, ne wekhalasi evweneyo. 30Ne olukhumulo olukali lwaavandu vecha wayali, nivasitanemo avalema, avavofu, avasilu, vafwokoya, nende avandi avanyingi, ne vavara hasi mufulenge fwa Yeso; ne naye wavawonia: 31musikelo sio olukhumulo okhuuka, anga valola avasilu vachaka okhulakaya, vafwokoya vawona, avalema vakenda, ne avavofu valola: ne vafumia Nyasaye wa Isiraeli.32Ne Yeso walanga aveki vave veche wayali, ne wasunga ari, nakholelanga olukhumulo luno esisa, sikila vachililile okhuva ninasie vulano echindalo chitaru, ne sivulawo siavalile tawe: ne sinavalekhula vachee neyinjala tawe, vakhecha vanyirira khunjila. 33Ne aveki vave vamusungila vari, Niheena wakhwalarusia esiakhulia musiangalamwe muno, sialaela olukhumulo olukali luno? 34Naye Yeso wavasungila ari, Muvele nende emikati kiinga? Navo vasunga vari, musafu, nende eching'eni echintiti. 35Yeso walakikilisia olukhumulo vekhale hasi..36Ne naye wavukula emikakti musafu ekio nende eching'eni, ne wakhupa orio khu Nyasaye, wakitonyatonya, ne welesia aveki vave, ne aveki vayila mulukhumulo. 37Ne navo valia vosi, vekura: aveki navo vavungelesia esiakhulia siali nesisikale ofukapu musafu fwichule. 38Ne avandu valia esiakhulia esio vali avasacha echelefu chinne, vulali okhuvalilakho avakhasi nende avana. 39Ne naye wasevula olukhumulo vachee, ne wenjila muliaro wecha mulukongo lwa Makadani.

Chapter 16

1Avafarisayo alala nende Avasadukayo vecha, vamukelicha vari avekesiekho esimanyikhilo sio okhurula mwikulu. 2Wavachipa wavasungila ari, niyakhola angolove, musunganga muri, esivala siselechile: sikila elilesi liveseme.3Ne mumavwivwi, muri yiyitile: sikila lilesi liveseme ne liakhenama. Enywe vokhwikholokhosia, mumanyanga amaleesi anga kafwana; nikakhali sina sikilanga mulekha okhumanya ofumanyikhilo fwe chinyanga? 4Olwivulo lwamayana khandi lwovutamba lukhavanga esimanyikhilo; sivulawo esimanyikhilo sia lulawelesivwa tawe, nikakhali esimanyikhilo sio omung'osi Yona. Ne wavalekha, wachaa.5Ne waveki vave wavali nivakhambukha oluveka lundi lulia, vali vevilile okhusita esiakhulia. 6Niwo wa Yeso yavasungila ari, mwikhale meso ne mwilinda okhurulana nende elimela lia Avafarisayo nende Avasadukayo. 7Ne vachaka okhurevana avene khu avene, nivasunga vari, awundi sikila sikhusitilekho omukati tawe? 8Khukario anga Yeso yamanya kavalikho, yavasungila ari, enywe velisuvila lititi, nisina sia mwalarevananga mwavene, sikila simusitilekho omukati tawe?9Enywe simwalamanyanga, nohomba okhwichulila emikati kirano khu avandu echelefu chirano, nende ofukapu fwinga fwasikala mwasita? 10Khandi emikati kiali saba khu vandu echelefu chinne, ne ofukapu fwinga fwasikala mwasita?11Kavele kariena nimukhamanya muri sinavalakayilanga okhulondana nende omukati tawe?Mulengele ovulayi ne khandi mwilinde okhulondokhana nende elimela lia Avafarisayo nende Avasadukayo. 12Khu kario vava nelimanya vari savakanisienge okhwilinda nende elimela lio omukati tawe, nikakhali amekesio ka Avafarisayo nende Avasadukayo.13Anga Yeso yecha mu chingongo cha Kaisaria Filipi, yareva aveki vave, nasunga ari, Avandu vasunganga vari Esie Omwana wo mundu niwina? 14Vamusungila vari, avandu vandi vasunganga vari ewe uvele Yohana Omubatisi: avandi, Elijah; navo avandi vari, Yeremia, nohomba mulalakho khu avang'osi. 15Naye wavasungila ari, Nenywe mwalasunganga muri Esie niwina? 16Ne Simoni Petero wamuchiva wamusungila ari, Ewe niwe Kristo, Omwana wa Nasaye umenyanga.17Naye Yeso wamuchiva ne wamusungila ari, Ewe uneyikhavi, Simoni wa Yona: sikila omuvili nende amavanga sifuli nifwo fukhunulile ewe tawe, nakhali Papa wanje uli mwikulu. 18Ne nakhusungilanga ewe endi, ewe niwe Petero, ne khulwanda luno Nombakhakho elikanisa lianje; ne emiliango kie musiatisi sikialalikhaya tawe.19Ne Nasie nakhuwelesia echifunguwo cho ovwami vwo mwikulu: ne esindu siosi siolavowa musivala sialavoywa mwikulu: ne esindu siosi siolakangulula musivala sialakangululwa mwikulu. 20Naye wavalakilisia aveki vave ari vakhasungilakho omundu yesi vari niye Yeso Kristo tawe.21Okhurula awenawo Yeso wachaka okhwekesia aveki vave, anga akhoyele achee Yerusalemi, nende anga alavirira musinyasio esinyingi mumikhono kia avasakhulu nende avasalisi avakhongo nende avandiki nende anga alerwa, ne asisimukhe khandi eyindalo ya khataru. 22Petero naye wamuvukula aluveka, ne wachaka okhumuyivila, namusungila ari, Omwami, Akenako kavirire ale ninawe: kano sikalakhwichakho tawe. 23Nikakhali naye wamwisevukha, ne wasungila Petero ari, , Kalukha inyuma wanje Shetani: ewe wakhava wokhwikhakasia khwisie: sikila ewe soparangakho amakhuwa ka Nyasaye tawe, nikakhali kalia kali ka avandu.24Yeso wasungila aveki vave ari, Omundu yesi niyenya okhunonda, omwene yekaye, ne avukule omusalaba kukwe, ne yanonde. 25Ulia walakhava okhuwonia ovulamu vuvwe alavutifia: ne ulia walatifia ovulamu vuvwe sikila esie alavunyola. 26Ni vukhala sina vwo omundu alanyola, nanyala okhunyola esivala siosi, ne atifie omwoyo kukwe? nohomba nisina sio omundu anyala okhurusia okhupatirisia nende omwoyo kukwe?27Sikila Omwana wo mundu alecha muvukhumi vwa Papa wuwe alala nende echingelosi chiche; ne naye alarunga vuli sia mulala okhulondana nende emilimo kikie. 28Kang'ali namusungilanga, Vao valala vasinjile hano, vakhalakonyelelakho elifwa tawe, okhutukha wavalalola Omwana wo mundu nalechanga muvwami vuvwe.

Chapter 17

1Ne olunyima lwe echisuku chisasava okhuvira, Yeso yavukula Petero, Yakobo, nende Yohana wandaye wuwe, wavarera aluveka musikulu esirambi, 2Ne ovukondo vuvwe vwakalukhasiwa evweni wavo: ovweni vuvwe vwakha singa eliuva, ne echinguvo chiche chawangiya anga ovulafu.3Ne, lola, Musa nende Eliya valolekhana valalosianga ninaye. 4Khukenako Petero walakaya, wasungila Yeso ari, Omwami, novulayi khwifwe okhuva hano: nikava wakhayanjile lekha khulombe hano amatili kataru; lilala elilio, ne lilala lia Musa, ne elindi lia Eliya.5Wayali nasilakayanga, lola, elilesi lio ovulafu ovuwanga chwee liavafunikha: ne lola omwoyo kwaulilikha okhurula mwilesi chena, kwasunga kuri, Wuno niye Omwana wanje omuyanje, wanayanjisivwa ninaye, mumuwulile . 6Ne anga aveki vave vaulila akenako, vakwa mafumama, ne vava no ovuri ovukali. 7Naye Yeso wecha ne wavatilakho, wavasungila ari, Vukhe, ne mukharia tawe. 8Navo anga valikamila echimoni chavo ikulu, sivalolakho omundu yesi tawe, nakhali Yeso yeng'ene.9Ne anga vali nivakhakholomokha okhurula khulukulu, Yeso wavalakilisia, wavasungila ari, Mukhasungilakho omundu yesi amalolo kano tawe, okhwola olwa Omwana wo mundu alisisimukha okhura muvaafwa. 10Ne aveki vave vamureva ne vasunga vari, Ne sikila sina Avandiki va amalako vasunganga vari Eliya niye walava wokhuranga okhwicha?11Naye Yeso wavachiva wavasungila ari, muvung'ali Eliya alenyowa yeche mbele, ne akalusie amakuwa kosi. 12Nikakhali namusungilanga enywe, Eliya wayecha khale, ne navo savamumanya tawe, nikakhali vamukholela kalia kosi kavenya vamukholele. Khu njila yeneyo nowo wakaliva omwana wo omundu alicha okhunyakhasivwa ninavo. 13Khukenako aveki vave vamanya vari alavasungilanga okhulondokhana nende Yohana omubatisi.14Anga vali nivakhecha wolukhumulo lwali, omusacha mulala yamwichila, wamusikamila ne wamusungila ari, 15Omwami, kholelakho omwana wanje echimbavasi: afwichanga esitelenyi, ne alasalilanga vululu: mumakhavi amanyinji akwichanga mumulilo, nende amakhavi amanyinji khandi akwa mumachi. 16Ne emurerire khu veki vavo, ne navo vakhaywa okhumuwonia.17Yeso wavachiva wavasungila ari, Enywe olwivulo luvula elisuvila khandi olumayanu, nava ninanywe okhwola lina? namwifwila okhwola lina? murere wendi hano. 18Ne Yeso wakondokhela esisieno, nasio siamurulamo: ne mwana oyoo wawona okhuchakila eyisa yeneyo.19Niwo anga aveki vave vecha khu Yeso aluveka, ne vamureva vari, sikila sina khukhayilwe okhukhuma esisieno sirule? 20Ne Yeso wavasungila ari, Sikila okhulekha okhusuvila khwenyu: kang'ali navasungilanga enywe, Mwava nende elisuvila anga olumicho olutiti, onyala wasungila olukulu luno ori, siukha hano oche avundu handi yawo; lwalasiukha lurulewo; sivulawo siosi silavula okhunyalikha khwinywe. 21Kakhava kario funo sifurulanga fuche nokhasalile nende okhulekha okhulia.22Ne wavali nivekhale Galilaya, Yeso yavasungila ari, Omwana wo omundu alachamwa mumikhono kia avandu: 23Ne navo valamwira, ne eyindalo ya khataru alasisimusivwa. Navo vavelela okhuvira esikelo.24Ne lwa vali nivakhecha kapernaumu, valia vokhurosia ovushuru vecha khu Petero, ne vamureva vari, Omwami wuwo sarungangaga ovushuru tawe? 25Naye weyama ari, arunganga. Ne anga yali niyakhenjila munju, Yeso wamukhingilila, namureva ari, Ni sina siolaparanga, Simoni? ni vanga wina va avaruki ve sialo varosiangakho omurungo nohomba ovushuru? okhurula khu avana vavo nohomba okhurula khu avarende?26Petero wamusungila ari, Okhurula khu avarende. Yeso wamusungila ari, khu kario avana navalekhule. 27Kho, khulekhe okhuvesikirasia, ewe chaa munyanja, osukune olulovo, ne ovukule eying'eni yokhuranga okhwambwa; ne niwakhasamia omunwa kwayo, walanyolamo esitonye sie echisendi: chivukule, ne undungile ne wesi wirungile khu nivo.

Chapter 18

1Khu sikha sienesio aveki vecha khu Yeso, nivamureva vari, Niwina uli omukhongo mu vwami vwo mwikulu? 2Ne Yeso walanga omwana omutiti wecha wali, ne wamusinjisia akarikari wavo, 3Ne wasunga ari,Kang'ali navasungilanga, Nomukhakalukhana, ne mwava anga avana avatiti, simwalenjila muvwami vwo mwikulu tawe.4Khu kario wulia yesi waletutuya anga omwana omutiti wuno, niye omukhongo mu vwami vwo mwikulu. 5Ne yesi walenjisia omwana omutiti wuno mulira lianje alava unjinjiisiye. 6Nikhali ulia yesi walasikirasia mulala khu avatiti vano wasuvila mwisie, vwakhavele ovulayi khuniye avoywe oluchina mwikosi mumwe, ne ache asukunwe mulusuva lwe inyanja.7Kaliva amatinyu khusivala sikila amesikirasio! kavele vari amesikirasio kalecha; nikakhali kaliva amatinyu khu mundu ulia wakalechelakho! 8Kava vari omukhono kukwo nohomba esilenge sisio, silakhwisikirasia, fukhalake, ne ofusukune hale ninawe: novulayi khwiwe okhwinjila muvulamu vulali omukhono nohomba esilenge, okhuvira okhuva nende emikhono kivili nende ofulenge fuvili ne osukunwe mumulilo kwa mindali.9Ne eyimoni yiyo ne yikhwisikirasia, yikhule irule, ne oyisukune hale: sikila novulayi khwiwe okhwinjila mu vulamu nende eyimoni ndala, okhurasia okhuva nende echimoni chivili ne osukunwe mumulilo kwo musiatisi.10Wilinde okhalekelasiakho mulala khu vatiti vano tawe; sikila navasungilanga enywe endi, sikila vano echingelosi chavo mwikulu chilolanga ovweni vwa Papa wanje uli mwikulu vuli lwosi. 11Sikila Omwana wo mundu yecha okhuwonia silia siativa.12Mwalaparanga murie? omundu wava nende amachese eyimia ndala, ne lilala liarula khu njila, salekhanga tisayine na tisa, ne acha muchingulu okhukhava lilia lirulile khunjila? 13Ne nikakhava vari wakhalinyola, kang'ali namusungilanga enywe, yekhoyelanga lukali sikila elichese lienelio, okhuvirakho kalia tisayine na tisa kakharulile khu njila tawe. 14Kakhava kario selili elienya lia Papa wenyu uli mwikulu, vari mulala khu avatiti vano avune tawe.15Yikulu wakenako wandaye wuwo wakhukosela, chaa omusungile ovuvi vuvwe akarikari wuwo ninaye mweng'ene: kava vari alakhuwulila ewe, olava umukalusie. 16Nikakhali walekha okhukhuwulilisia ewe, vukulakho omundu mulala nohomba vavili ninawe kho kave vari khu ovuloli vwo omunwa kwa avandu vavili nohomba vataru vuli elikhuwa livisiwe.17Ne naye naleka okhuvawulilisia, sungila elikanisa: naye waleka elikanisa, mulekhe ave khwinywe anga wesivala nende anga omusololi wovushuru.18Kang'ali namusungilanga enywe, Siosi siosi sia mwalavowa musialo sialavoywa mwikulu: ne siosi siosi sia mwalakangulula musialo sialakangululwa mwikulu. 19Khandi navasungilanga, Vavili khwinywe niveyamana okhulondokhana nende elikhuwa liosi lia valasava, valakholelwa nende Papa wanje wuli mwikulu. 20Sikila wavali vavi nohomba vataru wavakanane mu lira lianje, avwenao Nivelewo akarikari wavo.21Petero wecha khu niye, ne wasunga ari, Omwami, wandaye yangosele amakhavi kenga, ninamuvelanga? okhwola amakhavi musaafu? 22Yeso wamusungila ari, sinakhusungilanga ewe endi, okhwola amakhavi musafu tawe, nikakhali, Okhutukha amakhavi amakhumi musafu mara musafu.23Khu kario ovwami vwo mwikulu vwafwanilisivwa nende omuruki navuleve, wenya okhukhola ovuvali nende avakhalavani vave. 24Ne anga yachaka okhuvala, vamurerela omundu mulala, wayaloovanga echitalanta echelefu ekhumi. 25Nikakhali anga yakhaywa okhurunga, omwami wuwe walakilisia ari akusiwe, nende omukhasi wuwe, nende avana, nende viosi viayali ninavio, ne omurungo kwikholekhane.26Khu ako omukhalavani wakwa hasi, wamusikamila, nasunga ari, omwami, njifwilekho atiti, nasie nakhurunga chosi. 27Ne omwami wo omukhalavani oyoo wamuvelelela, ne wamulekhula, nende okhumuvela elikofi eli.28Nikakhali omukhalavani mulala vusa oyoo yacha elwanyi, ne wanyola mulala khu avakhalavani vasie, wali nelikofi lilie lia dinarii eyimia: ne wamukwakho, ne wamutila emumilo, nasunga ari, ndunge echanje chosi chekhuloovanga. 29Ne omukhalavani wasie wamukwa mumakulu, ne wamusaya, nasunga ari, njifwilekho atiti, nasie nakhurunga chosi.30Ne naye siyayenya tawe, nikakhali yacha ne wamura musivoye, okhutukha arunge elikofi. 31Khu kario anga avakhalavani vasie valola kali nikekholekhane, vakhola esisa, ne vecha vasungila omwami wavo kalia kosi kali nikekholekhane.32Naye omwami wuwe, anga yava niyakhamulanga, yamusungila ari, Ewe omukhalavani omuvi, Ekhuvelele elikofi lilio liosi, sikila ewe wandilila: 33Sikenyekhane wesi ovelelele omukhalavani wasio, anga siesi ekhuvelelele.?34Ne eliruma liatila omwami wuwe, ne naye wamura khu vesinyasio, okhutukha anga yecha okhurunga chosi chilia chavamutayanga. 35Na nimwo anga Papa wanje uli mwikulu alecha okhuvakholela enywe, kava vari enywe simwalavela okhurula mumwioyo kienyu vuli sia mulala wandaye wuwe khu khuviririra kavamukholela.

Chapter 19

1Nakecha okhwikholekhana, lwa Yeso yali niyakhamala kayalakayanga,yarekukha okhurula Galilaya, ne wecha muchingongo cha Avayudi injelekha wa Yoridani, 2Ne olukhumulo olukali lwamulondakho, ne naye wavawonia eweneyo.3Avafarisayo vosi vecha khuniye, nivamukhaka, ne nivamusungila vari, nikelilaka omusacha okhulekha omukhasi wuwe khu esifunane siosi? 4Ne naye wavachiva wavasungila ari, Enywe simwasomakho tawe, vari ulia wavalomba mukhuchaka yalomba omusacha nende omukhasi,5Ne wasunga ari, Khu sifune sino omusacha alalekha papa wuwe nende mayi wuwe, ne alambaana nende omukhasi wuwe: ne vavili vano valava omuvili mulula? 6Khu kario sivali vavili tawe, nikakhali omuvili mulala. Khu kenako sia Nyasaye yambasiye alala, omundu yesi akhakavukhasiakho tawe.7Navo vamusungila vari, Nono sikila sina Musa yalaka ari ore muvwandiki ebarua yokhulekhana, ne omulukhe achee? 8Naye wavasungila ari, Musa sikila ovutinyu vwe emioyo kienyu yamwiyamila mulekhane nende avakhasi venyu: nikakhali sikaali kario okhurula mukhuchaka tawe. 9Ne navasungilanga ,Yesi yesi walalekha omukhasi wuwe, okhurusiakho ave omutamba, ne ache ayile owundi, alava ukholile ovweyi. Ne wulia yesi wulayila omukhasi wulekhilwe alava wukholile ovweyi.10Aveki vave vamusungila vari, Kava vari kavele kario akari wo omusacha nende omukhasi wuwe, sovuli ovulayi okhuyila tawe. 11Nikakhali yavasungila ari, Avandu vosi sivanyala okhwiyamana nende amakhuwa kano tawe, okhurusiakho valia vahelwa okhuva vario. 12Sikila khuwo nende vofuchili vandi, vevulwa vario okhurula muchinda cha mayi wavo: ne khuwo nende vofuchili vandi, vakholwa ofuchili nende avandu: khandi khuvele nende ofuchili, avene velomba ofuchili sikila ovwami vwo mwikulu. Ulia wunyala wakavukula, lekha akavukule.13Vamurerila avana avatiti, atukhe okhuvarakho emikhono, khandi avasalile: ne aveki vave vavakondokhela. 14Nikakhali Yeso wasunga ari, Lekhana na avana avatiti, khandi mukhavakaya, okhwicha khwisie tawe: sikila ovwami vwo mwikulu no vwa avandu anga nivo. 15Ne wavarakho emikhono kikie, ne warula awenawo wachaa.16Ne, Lola, oundu mulala wecha ne wamusungila ari, Omwami omulayi, nisina esilayi sienyala okhukhola, khendukhe okhunyola ovulamu vwa mindali? 17Naye wamusungila ari, ni sikila sina walananganga esie ori omulayi? avulakhowo uli omulayi tawe okhurusiakho mulala yeng'ene, nali Nyasaye: nikakhali niwakhenyile okhwinjila muvulamu vwa mindali, linda amalaka.18Naye wamureva ari, Kalena? Yeso wasunga ari, Okhera tawe, Okhaeya tawe, Okheva tawe, Okharusia ovuloli vwo ovuveyi tawe, 19Orie papa wuwo nende mayi wuwo: nee, Oyanje omuchesa wuwo anga wamwene weyanja.20Omusolili oyoo wamusungila ari, Amakhuwa kano kosi esie nakatila okhurula ovuraka vwanje okhuchilila ikulu: ni sina siendemelwe ninasio? 21Yeso wamusungila ari, Ewe nolenyanga okhuva omulunji, chaa ne okusie fwosi fwoli ninafwo, ne welesie avatakha, ne nawe olava nelivikhilo mwikulu: ne wiche unonde. 22Nikakhali omusolili oyoo anga yawulila akenako, yarekukha wacha navelele: sikila yali nende emiandu eminyingi.23Naye Yeso wasungila aveki vave ari, Kang'ali namusungilanga enywe, Vwalava ovutinyu omundu omuyinda okhwinjila muvwami vwo mwikulu. 24Ne khandi namusungilanga enywe, vwalava wvangu khu ingamia okhwinjilila mutundu ye esindani, okhuvira omuyinda okhwinjila muvwami vwo mwikulu.25Anga aveki vave vawulila akenako, vawuuka vavira esikelo,vasunga vari, Khukario niwina unyala wawonisivwa? 26Nikakhali Yeso wavalolelela, ne wavasungila ari, Khu vandu sikanyalikha tawe; nikakhali khu Nyasaye amakhuwa kosi kanyalikha. 27Petero wamuchiva ne wamusungila ari, Lola, efwe khwalekha fwosi, ne khwakhulonda ewe; nafwe khwalanyolakho sina?28Ne Yeso wavasungila ari, Kang'ali navasunilanga enywe, Valia vanonda esie, muselukho lwo Omwana wo mundu alikhala khu esifumbi sio ovukhumi vuvwe, enywe mwesi mulikhala khu ofufumbi elikhumi na fuli, nomukhalakila echikholo elikhumi na chivili cha Isiraeli29Ne vuli siamulala walekha echinju, nohomba avawandaye vave avasiani, nohomba avakhana vavo, nohomba papa, nohomba mayi, nohomba omukhasi, nohomba avana, nohomba emikunda, sikila elira lianje, alinyola eyimia khu yimia, ne alinyola ovulamu vwa mindali. 30Nikakhali avanyingi vokhuranga valava vokhumalilikha; ne vokhumalilikha valava vokhuranga.

Chapter 20

1Ovwami vwo mwikulu vuvele anga omundu mulala wali mwene eyinju, warula nivwakhasia mavwivwi okhucha okhukhava avakhalavani vokhukhola emilimo mumukunda kukwe kwa emisabibu. 2Ne wayali niyakheyamana nende avakhalavani omurungo kwe dinarii ndala khuyindalo yeneyo, yavayila mumumkunda kukwe kwa emisabibu .3Ne anga muchisa chitaru chirinana yela warula, ne walola avandi vayumbile khusoko, 4Ne wavasungila ari; enywe mweesi chee mumukunda kwa emisabibu, ne namurunga anga kenyekhane. Ne vacha vasamula.5Khandi wela warula musasita wachaa ne khandi musatisa, ne wela wakhola ario. 6Ne anga muyisa yeelikhumi na ndala weela warula wacha, ne wanyola avandi vasinjile marumba, ne wavasungila ari, Sikila siina nomusinjila hano eyindalo yoosi marumba? 7Navo vamusungila vari, avulawo omundu yesi okhulangilekho emilimo tawe. Wavasungila ari, mweesi khandi chee mumukunda kwa emisabibu; khandi siosi sili sia toto, nisio sia mwalanyola.8Anga eyingolove yoola, omwami mwene mukunda kwa emisabibu wasungila omusinjilili wuwe ari, Langa avakhalavani, ne ovelesie omurungo kwavo, okhuchaka nende vakhamalilikha okhwicha okhwola khu vokhuranga. 9Ne anga veecha valia vasamula muchisa cha ekhumi na ndala, vuli siamulala yanyola edinarii ndala. 10Nikakhali anga vali vokhuranga veecha, velola vari vatukhane vanyolekho akulu; ne vuli siamulala khunivo wanyola edinarii ndala.11Ne anga vali nivakhanyola omurungo kwavo, vanyunyila mwene engo, 12Nivasunga vari, vakhecha inyuma vakhakhola emilimo eyisa ndala, neewe uvalekhaasiye ninafwe, khukholile emilimo emikali khandi khu muvasu kweesitere.13Nikakhali wachiva mulala khunivo, wamusungila ari, Musale wanje, sinikhukholele amavi tawe: ewe ninasie sokhwiyamane omurungo kwe dinarii ndala? 14Vukula sili esisio, nooche: nakharunga khu vakhecha inyuma, anga enywe vusa.15Yaani esie embula ovunyali vwo okhukholela valia vali avanje anga nenyile tawe? Walanengelanga eyimoni eyimbi, sikila khuvulayi vwanje? 16Khu kario vokhumalilikha valava vokhuranga, ne vokhuranga nivo valamalilikha: kho avanyingi valangwa, nikakhali nivatiti varovolwa.17Ne anga Yeso yali nalachichanga Yerusalemi yavukula aveki vave aluveka khunjila, ne wavasungila ari, 18Lola, khwalachichanga Yerusalemi: ne Omwana woomundu alachamwa khu avasalisi ovakhongo, nende khuvandiki vamalaka, ne navo valamukhalakila okhwirwa, 19Ne navo valamuyila khu Vesivala vamukholile esienyenye, alakhupwa ofuvoko, ne vamuvambe: ne eyindalo ya khataru alasisimukha khandi.20Ne mayi wa avana va Zevetayo yecha nende avana vave avasiani khu Yeso, vamwinamila, ne vali nelikomba lie likhuwa navuleve khuniye. 21Ne wamureva ari, Walenyanga sina? Naye wamusungila ari, Olake ori avana avanje avasiani vavili vano vekhale, mulala omukhono kukwo omusacha, ne owundi omukhono kukwo omukhasi, muvwami vuvwo.22Nikakhali Yeso wavachiva wavasungila ari, Enywe semumanyile lia mwalasavanga tawe. Mwalanyala okhunywela musikombe siesie nanywelamo, ne mubatisiwe nende ovubatiso vwesie nabatisiwamo? Vamusungila vari, khwalanyala. 23Ne wavasungila ari, Okhunywela musikombe kavwene mwalanywelamo, ne okhubatiswa khwa nabatisiwa mwalabatisiwa: nikakhali okhwikhala omukhono kwanje omusacha, nende omukhono omukhasi, akenako sendisie wookhuwana tawe, nilali valelesiwa valia valombelwa khale nende Papa wanje. 24Ne avandi elikhumi anga vawulila vario, vava neliruma khu vawandaye vavili valia.25Nikakhali Yeso wavalanga, ne wasunga ari, Mumanyile muri avami veesivala sino varukanga vali hasi wavo, ne valia vali avakhongo khunivo navo vavarukaa. 26Nikakhali sekalava kario mwinywe tawe: nilali ulia yesi walenya okhuva omukhongo mwinywe, lekha ave omurumikhi wenyu; 27Ne wulia yesi walenya okhuva omukali mwinywe, lekha ave omukhalavani wenyu: 28Khuli Omwana woomundu siyayecha okhurumikhilwa tawe, nikakhali okhurumikha, nende okhurusia ovulamu vuvwe omurungo kwa avanyingi29Ne anga vali nivalarulanga Yeriko, olukhumulo olukali lwa avandu vamulondakho. 30Ne, lola, avandu vavili avavofu vali vekhali khundulo khwe eyinjila, wavawulila vari Yeso alavirilanga awenawo, valangilisia ikulu, nivasunga vari, khukholile esisa, Omwami, ewe omwana wa Daudi. 31Ne vomulukhumulo vavakondokhela, sikila venyanga vawolele: nikakhali kho navo vatasa okhulangilisia, nivasunga vari, Khukholele esisa, Omwami, omwana wa Daudi.32Ne Yeso wasinjila vureke, ne wavalanga, wasunga ari, Nisina sia mwalenyanga emukholele? 33Vamusungila vari, Omwami, khwalenyanga echimoni chefu chikukhe chilole. 34Kho Yeso wavakholela esisa, ne watila khu chimoni chavo: ne avwene na avwene echimoni chavo chachaka okhulola, ne navo vamulonda.

Chapter 21

1Anga vali nivakhembiya okhwola Yerusalemi, ne vava vakhola Bethfage, khusikulu sie Miseituni, niwo wa Yeso yaruma aveki vave vavili, 2Navasungila ari, chee musirekelo sili evweni wenyu, ne avwene yawo mwalanyola epunda yavavoyile, nende esimosi siayo: muchikangulule, ne munderele hano. 3Ne omundu yesi wuvanalamureva siosi, musunge muri, Omwani, wunende elienya ninacho; ne avwene na avwene alachilekhula chiche.4Kano kekholekha, kho keche okhutukha kalia kalakaywa no omung'osi, nasunga ari, 5Sungila omukhana wa Zayuni, Lola, Omuruki wuwo aleechanga womuli, nomuwolu, ne wikhale khu punda, nende esimosi, omwana we punda.6Ne aveki vacha, ne wakhola anga Yeso yali navalakilisie, 7Ne varera epunda, nende esimosi siayoo, ne vachirakho echikanjo chavo, ne vekhasiakho Yeso. 8Ne olukhumulo olukali lwavandu vaala echinguvo chavo khunjila; ne avandi varema echisakia cha amasafu okhurula khumisala, ne vaala khunjila.9Ne olukhumulo lwa avandu olukali vemila evweni wuwe, ne avandi valondakho inyuma, valangilisia, nivasunga vari, eyifuma khu mwana wa Daudi: Uvele neyikhavi ulia walecha mulira lio Omwami; Eyifuma eyingali khu ulia uli ikulu wene. 10Ne anga yenjila Yerusalemi, khwali nolutiri olukali mwitokho liosi, avandu vareva vari, Wuno ni wina? 11Ne vali mulukhumulo vasunga vari, Wuno ni Yeso omung'osi wa Nazareti ya Galilaya.12Ne Yeso wachaa wenjila mutembeli lia Nyasaye, ne wavakhuma na varusia elwanyi valia vakusiyaanga nende okhukula mwitembeli, ne wafumalikha echimesa cha vandu vafunjilangakho echirubia, nende ofufumbi fwa vakusi va ofutute, 13Ne wavasungila ari, Kayaandikwa kari, Eyinju yanje yalangwa eyinju yaamasayo; nikakhali enywe mukikholile okhuva elivina lia vanuuli. 14Ne avavofu na valema vecha wayali mwitembeli; naye wavawonia.15Ne anga avasalisi avakhongo nende avandiki va amalaka valola amakhuwa amakali kokhuuka kakholile, ne avana valalangilisianga mwitembeli nivasunga vari, eyifuma khu mwana wa Daudi; valola ovuvi sana, 16Ne vamusungila vari, Ewe walawulilanga kavana vano valasunganga, Naye Yeso wavasungila ari, Eeh; enywe simwasomakho vari, Okhurula mumunwa kwa avana avatiti nende valanunanga ewe walanyola eyifuma yatoto? 17Ne naye wavalekha, warula mwitokho lieneli wacha Betsania; esilo weyalisia evweneyo.18Vulano mumavwivwi anga yali nalakalukhanga mwitokho, yaulila eyinjala. 19Ne anga yalola omukhuyu khundulo khweinjila, yacha wakwali, ne sikwalikho nende eviamo tawe nilali amasafu kong'ene, ne wakusungila ari, Amatunde kosi kakhamakho khwiwe okhurulila vulano okhuchililila mindali tawe. Ne avwene na avwene yawo omukhuyu okwo kwaniala.20Anga aveki vave valola elieneli, vawuuka, vasunga vari, omukhuyu kuno kunialile vwangu kuriena! 21Yeso wavachiva ne wavasungila ari, kang'ali namusungilanga enywe, nomuli nelisuvila, ne mulekhe okhwayaya, simwalakhola vusa lino liong'ene liakhekholekha khu omukhuyu tawe, nikakhali khandi munyala mwasungila esikulu sino muri, Siukha orulewo, ochee wisukune munyanja; kava kalava kario. 22Ne amakhuwa kosi kosi, kamwalasava mumasayo, nomusuvile, mwalanyola.23Ne wayali niyakhecha mwitembeli, avasalisi avakhongo nende avasakhulu vavandu vecha khuniye wayali nalekesianga, ne vamureva vari, Khuvunyali vwa wina vwewe okholanga amakhuwa kano? ne niwina wakhuwa ovunyali vuno? 24Ne Yeso wavachiva wavasungila ari, Siesi khemureve esindu silala, kava mwalasungila elieneli, Nimwo anga siesi namusungila khuvunyali sina vwekholelanga amakhuwa kano.25Ovunyali vwa Yohana vwo okhubatisia, vwarula hena? okhurula mwikulu nohomba vwali vwa avandu? Ne vachaka okhurevana avene khu vene, nivasunga vari, kava khwalasunga khuri, Vwarula mwikulu, alakhureva ari, nono sikila sina nomukhamusuvila? 26Nikakhali khwasunga khuri, Vwa avandu; khurire avandu; sikila vuli omundu yesi wamanya Yohana yali omung'osi. 27Ne vamuchiva Yeso nivasunga vari, Sokhunyala khwachiva tawe. Ne naye wavasungila ari, Akhava Esie siesi sinamusungila khuvunyali sina vwekholelanga amakhuwa kano tawe.28Nikakhali mwalaparanga sina? Omundu mulala yali naavana vavili; ne wecha khu wokhuranga wamusungila ari, Mwana wanje, chaa vulano vuri mumukunda kwanje kwe misabibu okholemo emilimo. 29Wamuchiva wamusungila ari, Senacha tawe: nikakhali yevaasia olunyuma wekanila, ne wacha mumukunda. 30Ne omundu oyoo wecha khu wakhavili, ne wamusungila kachena kalia. Ne omwana wuno wamuchiva wamusungila ari, nachaa, papa: ne siyacha tawe.31Niwina khu vavili vano wakhola elienya lia papa wuwe? Vamusungila vari, Wokhuranga. Yeso wavasungila ari, Kang'ali namusungilanga enywe, Endi avasololi voovushuru nende avatamba valenjila muvwami vwa Nyasaye evweni wenyu. 32Okhuva Yohana yecha khwinywe okhumwekesia eyinjila yovulunji, nenywe simwamusuvila tawe: nikakhali avasololi voovushuru nende avatamba nivo vamusuvila: ne enywe anga mwalola murio, simwakelawo mwekanila mani mwatukha okhumusuvila tawe.33Rekeresia olukano lundi: Yaliwo mwene eyinju mulala, waraka emisabibu, ne wasira kwosi wakuvotokhasia, wayavamo ovwina vwo okhutinyilamo emisabibu, ne wombakha omunara,, ne naye wakotisia avalimi vandi, ne warekukha wachaa musivala sindi siaale: 34Ne esikha sie elichesa anga siola, yaruma avarumikhi vave khu avalimi valia, vatukhe okhunyolakho elichesa lieneli.35Ne avalimi vatila avarumikhi vave, ne voopa mulala, ne vera mulala, ne vakhupa owundi amakina. 36Khandi, wela waruma avarumikhi vavirakho vukhuranga: avalimi vavakhola anga vali vokhuranga. 37Nikakhali okhumalilikha khwa kosi wavarumila omwana wuwe omusiani, nasunga ari, Okhwola valelesia omwana wanje oluyali.38Nikakhali anga avalimi vemisabibu valola omwana omusiani, avene varevana vari, Wuno niye mwene miandu; khuchee, khutile khumwire, nefwe khunule emiandu kikie. 39Ne vamukwakho, vamusukuna elwanyi womukunda kwe misabibu, ne vamwira.40Kho khukario wo omwami mwene mukunda kwe emisabibu alecha, alakhola sina khu avalimi valia? 41Vamusungila vari, alaveera avandu avavi avo vululu, ne alakukodisia omukunda kwemisabibu khuvalimi vandi, valamuwelesia elichesa lilie khuvise viakwo.42Yeso wavasungila ari, Enywe semwasomakho mumaandiko vari, Elikina lia avombakhi valova, nilio liachena liakhava liovwalilo ovukali mumbeka: okhuno nokhukhola khwo Omwami, ne nikokhuuka muchimoni cheefu?43Khu kario namusungilanga enywe, Ovwami vwo mwikulu vwalarusivwa khwinywe, ne vwelesiwe esivala sialama amatunde. 44Ne ulia yesi walakwa khulikina lino alariokhaka: nikakhali ulia walialakwakho, lialamusia anga ovusie.45Ne anga avasalisi avakhongo nende Avafarisayo vawulila echingano chiche, vaamanya vari uvalikho. 46Nikakhali anga vakhava lwavamutila, varia olukhumulo lwaandu, sikila avandu vamanya vari nomung'osi.

Chapter 22

1Yeso wavachiva, ne wela khandi wavalakayila muchingano, nasunga ari, 2Ovwami vwo mwikulu vuvele khuli omwami wundi, walombela omwana wuwe esiselelo, 3Ne waruma avakhalavani vave vache valange valia vosi vali nivalangilwe musiselelo: ne sevayecha tawe.4Khandi wela waruma avakhalavani vave, nasunga ari, chee muvasungile valia valangilwe, Lola, Nilombile esiakhulia sianje: nirire echiheyi chanje nende echiwunwa chakhomela, ne vuli esindu sivele avwene: yiche mu siselelo.5Nikakhali valivukulila vusa okhuva eliangu, ne vuli sia mulala wacha khu yinjila yiye, mulala wacha mumukunda kukwe, owundi wacha muvukhala muvwe: 6Ne vasikala vatila avarumikhi vave ne vavakholela esienyenye, ne vavera. 7Nikakhali anga omwami yawulila ario, eliruma liamutila: newaruma avamaye vave, ne vacha vavunia avalimindi valia, vasamba nende elitokho liavo.8Ne wasungila avakhalavani vave ari, esiselelo sirechekhe, nikakhali valia valangilwe sevatukhane tawe. 9Khu kario enywe chee khu miyila, ne avanyinji vomunyola valange veche musiselelo. 10Kho avakhalavani valia varula vacha khu miyila, ne vakhung'asia avanyinji vavanyola, avavi nende avalayi: ne eyinju ye esiselelo yechula avacheni.11Ne wo omwami yecha wenjila okhulola avacheni, yalolamo omundu wakhali nafwalile eyinguvo ye esiselelo tawe: 12Ne wamusungila ari, Musale wanje, winjile muno oriena vulali okhufwala eyinguvo ye esiselelo? Ne naye wayumba.13Omwami wasungila avakhalani ari, Muvowe amakhono nende ofulenge, ne mumurusie elwanyi, ne mumusukune musilima sie elwanyi; niwo wokhulila nende okhuluma ameno khuliva. 14Okhuva avanyingi valangwa, nikakhali vatiti nivo varovolwa.15Niwo anga Avafarisayo varekukha vacha, ne vachaka okhukhava eyinjila yokhumutila okhuvrira mukhulakaya khukhwe. 16Ne vamurumila aveki vavo halala nende Vaherodi, nivasunga vari, Omwami, khwamanya khuri ewe wuvele wang'ali, ne wekesianga eyinjila ya Nyasaye muvung'ali, khandi solengelanga ovukhongo vwo omundu tawe: sikila ewe sorovolanga nokavukhasia avandu tawe. 17Khu kario khusungilekho, Olola oriena? nelilaka okhurusia ovushuru khu Kayisari, no tawe?18Nikakhali Yeso wamanya echinganakani chavo echimayanu, ne wasunga ari, Sikila sina mwalakhakanga enywe avokhwikatia? 19Njekesie echirubia chomurungilanga ovushuru. Ne vamurerela elimotole.20Ne wavasungila ari, esifwanani sili khwi motole lino ni sia wina ne amandiko kalikho kano nikawina? 21Vamusungila vari, nika kayisari. Wavasungila ari, Khu kario elesia Kayisari ofundu fuli fwa Kayisari; ne mwelesie Nyasaye ofundu fuli fwa Nyasaye. 22Anga vawulila amakhuwa kano, vachenya, ne vamulekha, varekukha vacha wa vechila23Indalo yeneyo Avasadukayo vamwichakho, avandu vasunganga vari okhusisimukha khuvulawo, ne vamureva, 24Nivasunga vari, Omwami, Musa yasunga ari, Omundu nafwa, nakhali na avana tawe, wandaye wuwe ava alakalusia omukhasi wuwe, ne asinjisie olwivulo lwa wandaye wuwe.25Vulano, ewefu khwali nende avawandaye musafu: ne wokhuranga, wayava nayilile omukhasi, yafwa, ne sikila yali asili okhwivulakho, walekhela wandaye wuwe omukhasi: 26Amakhuwa kava malala vusa kario khu wakhavili yesi, wakhataru, okhwola khu wa musafu. 27Ne okhumalilikha omukhasi wulia yesi wafwa. 28Khu kario mulisisimukha aliva omukhasi wa wina khu vasacha musafu vano? okhuva vosi vali ninaye.29Yeso wavachiva ne wavasungila ari, Mutivanga, sikila semumanyile amandiko tawe, nohomba ovunyali vwa Nyasaye. 30Sikila mulisisimukha sevayilanga, nohomba sevavakhanga tawe, nikakhali vosi vavechanga anga echingelosi cha mwikulu.31Nikakhali okhulondokhana nende okhusisimukha khwa avandu vafwa, enywe semwasoma kalia kamwasungilwa nende Nyasaye, wayasunga ari, 32Nisie Nyasaye wa Ibrahimu, Nyasaye wa Isaka, nende Nyasaye wa Yakobo? Nyasaye sali Nyasaye avandu vafwa tawe, nikakhali wa valamu. 33Ne olukhumulo lwa avandu wa vawulila akenako, vawuka khu amekesio kake.34Nikhali wa Avafarisayo vali nivakhawulila vari wikale eminwa kia Avasadukayo, vasololana halala okhwimonya. 35Mulala khu nivo, wali niyasomela elilaka, wamureva elireva, lio okhumukhaka, nasunga ari, 36Omwekesi, ne lilaka sina lili elikali khu kosi?37Yeso wamusungila ari, Oyanje Omwami Nyasaye no omwoyo kukwo kwosi, nende eliva mumwoyo, nende ovuchesi vuvwo vwosi. 38Lino nilio elilaka lio okhuranga khandi lili elikali khu kosi.39Ne lia khavili lifwanana ninalio, Oyanje omuchesa wuwo anga weyanja wamwene. 40Amalaka kandi kosi nende avang'osi vayetikiya khu kavili kano.41Wa Avafarisayo vali nevasololane halala, Yeso yavareva, 42Nasunga ari, Mulola murie khu makhuwa ka Kristo? no omwana wa wina? Vamusungila vari, No Omwana wa Daudi.43Naye wavasungila ari, nikali kario sikila sina Daudi nali mu roo yamulanga ari Omwami, nasunga ari, 44Omwami yasungila omwami wanje ari, Yikhala oluveka lwo omukhono kwanje omusacha, okhutukha anga enda avasuku vavo hasi mufulenge fufwo.45Nikava Daudi yamulanga ari Omwami, no omwana wuwe ariena? 46Ne avulawo omundu wamuchiva elikhuwa liosi, nohomba okhurula eyindalo yeneyi okhuchililila avulawo omundu yesi wela wamureva amareva kosi tawe.

Chapter 23

1Mani Yeso walakayila olukhumulo, nende aveki Vave, 2Nasunga ari, Avandiki va amalaka nende Avafarisayo vekhalanga khu sifumbi sia Musa: 3Kosi kavamusungilanga vari mulonde, akenako londe ne mukakhole; nikakhali mukhalonda eyinjila yavo tawe: sikila vasunganga ne sivakakholanga tawe.4Vavowanga emikuku kisitowile kia vakhanyala okhusita tawe, ne vatiukha avandu khu maveka; nikakhali avene sivenya ata okhutilakho esitere okhukisumula tawe. 5Nikakhali emilimo kiosi kiavakholanga venyanga avandu vavalole: vandikanga amandiko amavalayi ke elilaka elikhale khu fulemba fwe emirwe kiavo nende khu emisipi kia amaselo kia vevoyanga, ne vavavalayisia amakemo ke emikhono ke echinguvo chavo.6Ne khandi vayanja okhwikhala khu ofufumbi fwe evweni nivali mumilukha kio ovulilo, nende okhwikhala khu fufumbi ofukali fwe evweni nivali muchisinagogi, 7Nende okhukhesivwa emilembe nivali khu chisoko, khandi avandu nivavalanga vari, Rapi, Rapi.8Nikakhali enywe mukheyama okhulangwa vari Rapi tawe: sikila Omwami wenyu ni mulala, nali Kristo; nenywe mwesi muvele avawandaye. 9Ne mukhalangakho omundu yesi musivala muno muri papa tawe: sikila Papa wenyu ni Mulala, wuli mwikulu. 10Nohomba mukhalangwa vari avami tawe: okhuva wuwo mulala wuli Omwami wenyu, niye Kristo.11Nikakhali wulia wuli omukali mwinywe niye walava omurumikhi wenyu. 12Ne wulia yesi waleninia omwene alekhisivwa; ne wulia omwene waletutuya alachingulwa.13Nikakhali nesilamo khwinywe, Avandiki nende Avafarisayo, vokhwikatia! okhuva mwikalilanga ovwami vwo mwikulu khu vandu: okhuva mwavene semwinjilanga mukari tawe, nohomba semwikulilanga valenyanga okhwinjila vache mukari tawe. 14Nesilamo khwinywe, avandiki nende Avafarisayo, vokhwikatia! okhuva mwalenjililanga echinju cha avanamulekhwa, ne mukhwikholokhosia, musala amasayo amarambi: khu kario mwalakhalakilwa vululu. 15Nesilamo kwinywe, avandiki nende Avafarisayo, vokhwikatia! okhuva muyiyananga khu nyanja ne khwilova nomukhava okhulomba omundu mulala ave omulondi wenyu, ne nimwakhamunyola, mumukhola okhuva omwana wo musiatisi mara khavili okhuvira anga mwavene muli.16Nesilamo khwinywe, enywe avemilisi avavofu, musunganga muri, omundu yesi walechuvila khu litembeli, avula ovuvi tawe, nikakhali wulia yesi walechuvila khu etsahabu ye elitembeli, alava nelikofi! 17Enywe avayingwa nende avavofu: nisina sili esikali, etsahabu noho elitembeli litakasanga etsahabu?18Ne, wulia yesi walechuvila avwali, elikhuwa liva livulawo; nikakhali wulia yesi walechuvila esiyanwa sili khu vwali, alava namakoso. 19Enywe avayingwa nende avavofu: ni sina sili esikali, esiyanwa, noho novwali vutakasanga esiyanwa?20Wulia yesi khu kario walechuva khu vwali, alava wichuvile ovwali, nende ofundu fwosi fuva nofulikho. 21Ne wulia yesi walechuva khwi tembeli, alava wichuvilekho, nende khu Wulia wamenyamo. 22Ne wulia walechuvila elikulu, alava wichuvile khu sifumbi sio ovwami vwa Nyasaye, nende khu Wulia wikhalangakho.23Nesilamo khwinywe, avandiki nende Avafarisayo, vokhwikatia! okhuva murunganga esitonye sie elikhumi sie eminana nende sio omudalasini nende echira, ne mulekha kali novusiro ovukali, vwe elilaka, elikhalakilwa, echimbavasi, nende elisuvila: kamwenyekhana muve nimwakhola, nende vulali okhulekha okhukhola akandi tawe. 24Enywe avemilisi avavofu, vachichunganga oluvukha, ne vamila eyingamia.25Nesilamo khwinywe, avandiki nende Avafarisayo, vokhwikatia! okhuva musinganga esikombe nende ebakuli oluveka lwe elwanyi, nikakhali mukari mwayechulamo ovunuli nende ovulianga. 26Enywe Avafarisayo avavofu, chaka okhusinga esikombe ne bakuli norusia fuli mukari, kho fulave fwosi elwanyi.27Nesilamo khwinywe , avandiki nende Avafarisayo, vokhwikatia! okhuva muvele anga ofulindwa fwavavakha ovuwanga, elwanyi fulolekhana ofulayi, nikakhali mukari nofukumba fwa avandu vafwa, nende ovuchafu vwa lukano na lukano. 28Niwo anga mwesi mulolekhananga okhuva avalunji nomuli elwanyi na avandu, nikakhali mukari mwayechulamo okhwikatirisia nende ovwononi vwe elilaka.29Nesilamo khwinywe, avandiki nende Avafarisayo, vokhwikatia! sikila mwombakha ofulindwa fwa avang'osi, ne mwang'ona ofulindwa fwa avalunji. 30Ne musunga muri, nikhwakhavere muchindalo chali cha avapapa vefu, sikhwakheyamane ninavo khukhuchukha amavanga ka avang'osi tawe. 31Awenawo mwalerusianga mwevene ovuloli, vari muvele avana va vandu vera avang'osi.32Nakhechusie vulano esikelo sia avapapa venyu. 33Enywe echinjukha, olwivulo lwe echikhalasima, mwalefuvarula muriena okhurula mulikhalakilwa lia musiatisi?34Khu kario, lola, namurumila avang'osi nende avandu vovuchesi, nende avandiki: ne valalakho mwalavera no muvavamba; ne avandi khu nivo mwalavopela musinagogi chenyu, ne mwalavakhupia khusivi okhurula mwitokho lilala okhucha mwitokho lindi: 35Kho keche khwinywe amavanga ka avalunji vosi ka mwachukha khusivala, okhuchakila amavanga ko omulunji Apili okhwola khumavanga ka Zakaria omwana wa Barakia, wamwerira akarikari we elitembeli nende ovwali. 36Kang'ali namusungilanga, Amakhuwa kano kosi kalecha khu olwivulo luno.37Ee Yerusalemi, Yerusalemi, ewe omwiri wa avang'osi, nokhupa na amakina valia varumwangwa khwiwe, na amakhavi kenga kanenya okhuvakura avana vavo alala, anga eyinyafusi yikuranga ofuminywi fwayo alala hasi we echimbaa chayo, ne nywe semwayenya tawe! 38Lola, eyinju yenyu yamusikalila eyikhaya. 39Sikila namusungilanga, Semwalandolakho khandi tawe okhurula vulano okhuchililila, okhutukha womulisunga muri, Wuvele novukasu wulia walecha mulira lio Omwami.

Chapter 24

1Ne Yeso warula elwanyi ,warekukha okhurula mu litempeli: ne aveki vave vecha okhumwekesia ovumbakhi vwe chinju che litempeli. 2Yeso naye wavasungila ari, Enywe semwalalolanga amakhuwa kano kosi tawe? kang'ali namusungilanga, Livulawo elichina ata lilala lilalekhwa khu lindi, likhalalekha okhukwisivwa hasi tawe.3Ne wayali niyekhale khu sikulu sie mizeituni, aveki vave vamwichila muvwikisi, nivasunga vari, Khusungilekho, amakhuwa kano kalava lina? ne sina sialava esimanyikhilo sio okhwicha khukhwo, nende sio okhumalilikha khwe esivala? 4Ne Yeso wavachiva wavasungila ari, Mwilinde omundu yesi akhamuveya tawe. 5Okhuva avanyingi valechela mu lira lianje, nivasunga vari, Nisie Kristo; mani valaveya avanyinji.6Ne enywe mulawulila amakhuwa akokhulwana nende okhurumbulwa khu ko ovulwani: mulole mukharengesivwa tawe: okhuva amakhuwa kano kosi kalecha okhuvira, nikakhali okhumalilikha khwako khwalava khusili. 7Sikila esivala silala sialacha siupane ne sivala sindi, ne ovwami vulala vwalacha vupane nende ovwami vundi: ne khwalavawo nende eyinjala, nende ovulwale vwo okhwafiana, esivala silarenga, muchimpeka lukano na lukano. 8Kano kosi kalava okhuchaka khwe esivela.9Niwo anga valamuveyela nivamuyila musinyasio, ne valamwira: ne ofuvala fwosi fwalamulova sikila elira lianje. 10Ne niwo wavanyingi valesikirala, ne valachamana mulala khu wundi, nende okhusilana. 11Khandi avang'osi vovuveyi avanyinji valarulira, mani valaveya avanyinji.12Ne sikila ovwononi vulatasikha, ovuyanji vwa avandu avanyingi vulatitiya. 13Nikakhali wulia walefwila okhwola okhumalilikha, niye mulala chena alawonisivwa. 14Ne amakhuwa amalayi kano ko ovwami kalelwachwa mulilova liosi okhuva ovuloli khu fuvala fwosi; kho okhumalilikha khwiche.15Khu kario wamulilola esindu sio okhwonona nende okhusinya, kalakaywa nende omung'osi Danieli, nisisinjile avutakatifu, (wulia walasomanga, lekha awulile:) 16Lekha valia vali Yudeya velukhile mufukulu: 17Wulia wuli khunju ikulu akhekha wacha okhurusia esindu siosi munju yiye tawe: 18Nohomba wulia wuli mumukunda akhakalukha munju okhuvukula echinguvo chiche tawe.19Ne vuliva ovutinyu khu valia valiva neyindana, nende okhu valia valiva nivalanunianga echindalo chilia! 20Nikakhali enywe sale muri, okhwilukha khwenyu khukhava muchindalo cho ovunyifu tawe, nohomba khu yindalo yelisabato tawe: 21Sikila echindalo chenecho chiliva chesinyasio esikali, chisili okhulolekhanakho okhurula mukhuranga khwe esivala okhwola vulano vuri, tawe, namwe sichilicha chela charulila. 22Ne echindalo echo chalekha okhwimbiyiswa, sivulawo esindu siosi siomuvili siliwonisivwa tawe: nikakhali sikila avarovole echindalo chilia chilititiyisivwa.23Kho omundu yesi namusungila ari, lengela, Kristo uvele hano, nohomba yawo; mukhasuvila akenako tawe. 24Sikila valecha okhurulila Kristo avanyingi, nende avang'osi vovuveyi, ne valekesia ofulolesio ofukali nende kokhuchenya; khu sikelo vari, nikakhanyalikhe, vaveye hata avarovole. 25Lola, ninyowile okhumusungila nikasili okhurulila.26Khu kario nivamusungila vari, Lola, wuvele musiangalamwe; mukharula mwacha tawe: lola wikisile muyinju mukari; mukhakasuvila tawe. 27Anga olweni lwenukhanga okhurula evukwe, ne lwakha nolucha mumbo; niwo anga okhwicha khwo Omwana wo omundu khuliva. 28Sikila avundu wosi wesolo yifwile yili niwo wechingosia chivunjelesianga alala.29A wene na wene wechindalo chesinyasio chilia chiliwa vusa chiri eliuva lilima, ne omwesi kulisima, ne eching'iniesi chilikwa okhurula mwikulu, ne ovunyali vwo mwikulu vulirengechisivwa.30Ne niwo we esilolesio sio Omwana wo omundu silalolekha mwikulu: ne echikholo chosi cho musivala chililila, ne chililola Omwana wo omundu niyechela mumalesi ko mwikulu mu vunyali nende muvukhumi ovukali. 31Ne aliruma echingelosi chiche no omuwumo omukali kwe esichiliva, ne valivunjelesia alala avarovole vave okhurula muchimpeka chine che esivala, okhurula oluveka lulala lwe likulu okhwola oluveka lundi.32Vulano mweke elieko lio olukano lwo omusala omukhuyu; Wokuchakanga okhwama echisakia echindoro, nende kuchaka okhwama amasafu, mumanyanga muri esimiyu sikana okhuchaka: 33Khu kario enywe mwesi, lwamulalola kano kosi, mumanye muri kavele ahembi, amuliango.34Kang'ali namusungilanga, Eselukho yino siyilavura tawe, okhutukha wa amakhuwa kano kosi kecha okhwikholekha. 35Elikulu ne elilova vialecha okhuwawo, nikakhali amakhuwa kanje sekaliwawo tawe.36Nikakhali eyindalo yilia ne yisa avulawo yesi wumanyile tawe, tawe, ata echingelosi cho mwikulu sechimanyile tawe, nakhali Papa wanje yeng'ene.37Khuli echindalo chali cha Nuhu, niwo anga okhwicha khwo Omwana wo omundu khuliva. 38Anga muchindalo cha amachi kali nikasili okhwichula musivala valichanga nende okhunywa, vayilanga nende nivavakha, okhwola eyindalo ya Nuhu yenjila musafina, 39Ne sia vamanya tawe okhwola anga amachi kecha kechula, kavasita kavayila vosi; niwo anga okhwicha khwo Omwana wo omundu khuliva.40Niwo anga avandu vavili valiva mumukunda; mulala alivukulwa, ne owundi alisikala. 41Avakhasi vavili valiva valasiechanga mulukina; mulala alivukulwa ne owundi alisikala. 42Khu kario mwikhale meeso: sikila simumanyile eyisa yo Omwami wenyu alicha tawe.43Nikakhali manye lino, muri mwene eyinju niyakhamanyile echisa cho omunuli alechela, yakhekhale meeso, ne siyakhalekhile vapomole munju mumwe tawe. 44Khu kario mwesi mwikhale vureke: sikila khu chisa chomukhalaparanga tawe nicho cho Omwana wo omundu alecha.45Khu kario nomurumikhi wulena omusuvilifu khandi uli omuchesi, wo omwami yarovola okhusinjirila eyinju yiye, yelesie avandu esiakhulia khu sikha sienyekhane? 46Wune eyikhavi omurumikhi wulia, wo omwami wuwe alecha anyole nalakholanga ario. 47Kang'ali namusungilanga, Endi ava alamukhola okhuva omwimilisi we emiandu kikie kiosi.48Nikakhali kava vari omurumikhi omuvi mwenoyo alasunga mumwoyo kukwe ari, Omwami wanje wuchelewe okhwicha; 49Ne achake okhukuluma avarumikhi vasie, khandi achake okhulia nanywa nende avamesi; 50Omwami wo omurumikhi wulia alicha eyindalo yakhalaparanga ari alecha tawe, khandi khu yisa yakhamanyile tawe, 51Ne alimukhalakamo akarikari, ne amwelesie esitonye sisie halala nende avekatilisi: khuliva nokhulila nende okhuluma ameno.

Chapter 25

1Niwo wo ovwami vwo mwikulu vulifwanilisivwa khu avakhana avachima elikhumi, vavukula echitaa chavo, ne vachaa okhwakanila omusacha wesiselelo. 2Ne varano khu nivo vali avachesi, ne varano vandi vava avayingwa. 3Valia vali avayingwa vavukula echitaa chavo, vulali okhuvukula nende amafura tawe: 4Nikakhali vali avachesi vavukula amafura muchichupa halala nende echitaa chavo.5Lwa omusacha we esiselelo yachelewa okhwicha, vosi vawungula ne vakona. 6Ne musilo akarikari, khwava nomulango, Lola, omusacha wesiselelo alechanga; rula elwanyi muche mumwakanile.7Avakhana avachima valia vosi vavukha, ne vafia echitaa chavo. 8Ne valia vali avayingwa vasungila vali avachesi vari, Khuwekho amafura kenyu matiti; okhuva echitaa chefu chisimile. 9Nikakhali vali avachesi vavachiva, nivasunga vari, Sikalava kario tawe; sekalakhwola efwe ninanywe tawe: vwalava ovulayi muche khu vakusianga, ne mwavene mwikulile.10Ne lwavali nivachile okhukula, omusacha wesiselelo yecha; ne valia vali niverechekhe vacha venjila ninaye musiselelo: ne omuliango kwekalwa. 11Olunyuma avakhana vandi avachima valia vecha, vasunga vari, Omwami, Omwami, khwikulile. 12Nikakhali naye wavachiva wavasungila ari, Kang'ali Namusungilanga endi, Semumanyile tawe. 13Khu kario yikhala vureke, sikila simumanyile eyindalo nohomba eyisa yo Omwana wo omundu alechela tawe.14Ovwami vwo mwikulu vuvele anga omundu walachichanga khuluchendo lwe esivala siahale, walanga avakhalavani vave, ne wavahelesia emiandu kikie. 15Yelesia mulala echitalanta chirano, welesia owundi chivili ne welesia owundi ndala; yelesianga vuli sia mulala okhulondokhana nende amani kake; ne warekukha wacha khuluchendo. 16Wulia wali niyelesivwe echitalanta chirano yachikholela ovukhala, ne charera ovukhala vwe echitalanta chindi chirano.17Wulia yesi welesivwa chivili, yachikholela ovukhala, charera ovukhala vwe echindi chivili. 18Nikakhali wulia wavelesia ndala yacha ne wayava hasi mwilova, ne wakisamo echirubia cho omwami wuwe.19Wesikha esirambi siavira omwami wa avakhalavani valia yakalukha, ne wachaka okhukhola esavu ninavo. 20Ne wulia wayelesia echitalanta chirano wecha ne watasakho echindi chirano, nasunga ari, Omwami, wandekhela echitalanta chirano: lola, nanyolelekho ovukhala vwa echitalanta chindi chirano khwikulu. 21Omwami wuwe wamusungila ari, Orio muno, ewe omukhalavani omulayi khandi omusuvilifu: ewe wavele omusuvilifu khu fundu futiti, vulano nakhura ove omwimilisi wo ofundu ofunyingi: yinjila muvusangafu vwo omwami wuwo.22Wulia yesi wavalekhela echitalanta chivili yecha ne wasunga ari, Omwami, wandekhela echitalanta chivili: ne lola, natasa ovukhala vwe echitalanta chindi chivili khu chilia chawandekhela. 23Omwami wuwe wamusungila ari, Orio muno, omukhalavani omulayi khandi omusuvilifu; wavele omusuvilifu khu fundu futiti, nakhura ove omwimilisi wofundu ofunyingi: yinjila muvusangafu vwo omwami wuwo24Wulia wavelesia etalanta ndala yecha ne wasunga ari, Omwami, Nakhumanya endi ewe wuvele omundu omutinyu, ofunanga wokharakile tawe, ne wanulanga wokhavakale tawe: 25Ne nali novuri, nacha ne nakisa etalanta yiyo mwilova: lola, niyo njeyo yoli ninayo yeneyo.u26Omwami wuwe wamuchiva wamusungila ari, Ewe omukhalavani omumayanu khandi omutofu, ewe wamanya ori Esie efunanga wekharakile tawe, ne nanulanga wekhavakale tawe. 27Khu kario wakhavukule echirubia chanje welesie vekopianga echirubia, ne anga nakhakalukhe nakhanyolile echirubia chanje novukhala khwikulu.28Khu kario vukule etalanta ndala yali ninayo yeneyo, ne mwelesie wulia wuli ninacho elikhumi. 29Sikila khu wulia wuli ninafwo alataswa, ne alava ninafwo muvunyingi: nikakhali khu wulia wuvula ata alanulwa sititi siava nali ninasio. 30Ne musukune omukhalavani wuvula ovukhala wulia elwanyi musilima: niyo wokhulivayo okhulila nende okhuluma ameno.31Lwa Omwana wo omundu alicha muvukhumi vuvwe, nende echingelosi echinjenukhu chosi halala ninaye, niwo anga alikhala khu sifumpi sio ovuruki vwo ovukhumi vuvwe. 32Ne evweni wuwe ofuvala fwosi fuliva fusololane: ne naye aliawukhasia mulala okhurula khu wundi, anga omwayi yawukhasianga amachese kake okhurula mumavusi: 33Ne alira amachese omukhono kukwe omulunji, nikakali amavusi alikara omukhono omukhasi.34Niwo wo Omwami Omuruki alisungila vali omukhono kukwe omulunji ari, Yiche, enywe mwakasichwa nende Papa wanje, munyole omwandu kwo ovwami vwa mwalombelwa okhura mukhuranga khwe esivala: 35Sikila nali neyinjala, ne nanywe mwamba esiakhulia: Nali novulesio, ne nanywe mwamba nanywa: Nali omucheni, nanywe mwanjinjisia: 36Nali esiekenye, nanywe mwafwala: Nali omulwale, nanywe mwecha mwangonya, nali musivowe, nenywe mwecha mwandola.37Niwo wavalunji valimuchiva, ni vasunga vari, Omwami, ni lina wakhwakhulola noli ne eyinjala, ne khwakhulisia? nohomba ni lina wawali novulesio, ne nafwe khwakhuwelesia sionywa? 38Ni lina wakhwakhulola noli omucheni ne nafwe khwakhwinjisia? nohomba wali esiekenye lina ne efwe khwakhufwala? 39Nohomba ni lina wakhwakhulola noli omulwale, nohomba noli musivowe, nefwe khwecha okhukhukonya? 40Ne niwo wo Omwami Omuruki alichiva ne avasungile ari, Kang'ali namusungilanga, Kalia kosi kamwakholela mulala khu vawandaye vanje avatiti vano, mwakholelanga esie.41Niwo khandi walisungila vali omukhono kukwe omukhasi ari, Rula evweni wanje, enywe mwalamwa, muche mumuliro kwa mindali, kwalombelwa shetani nende echingelosi chiche: 42Sikila nali neyinjala, ne semwayamba esiakhulia tawe: Nali novulesio, ne semwayamba sienywa tawe: 43Wanali omucheni, semwayanjinjisia tawe: wanali esiekenye ne semwayafwala tawe: wanali omulwale, ne nava musivowe, semwayecha okhungonyakho tawe.44Navo vosi valimuchiva, nivasunga vari, Omwami, ni lina wakhwakhulola noli eyinjala, nohomba noli novulesio, nohomba noli omucheni, nohomba noli omulwale, nohomba noli musivowe, wakhwalekha okhukhurumikhila? 45Niwo walivachiva, nasunga ari, Kang'ali namusungilanga, anga mwakhakholela mulala khu avatiti vano, semwayakholela tawe. 46Ne vano vosi valicha musinyasio sia mindali: nikakhali khu valunji valicha muvulamu vwa mindali.

Chapter 26

1Ne kecha kava vari, lwa Yeso yali niyakhamala okhusunga amakuwa ako kosi, yasungila aveki vave ari, 2Mumanyile muri khu lwe echindalo chivili kwalava omulukha kwe epasaka, ne Omwana wo omundu alachamwa okhwola avambwe.3Niwo wavasalisi avakhongo vevusia halala, nende avandiki va amalaka, nende avasakhulu avemilisi va avandu vecha halala mulichipi lio omusalisi omwimilisi omukhongo wavalanganga vari Kayafa. 4Ne valomba etolondo anga vanyala khutila Yeso munjila yo vuvacha, ne vamwire. 5Nikakhali vasunga vari, Yikhava khu yindalo yo omulukha tawe, khukhecha khwava nolutiri muvandu tawe.6Wa Yeso yali nali Bethani, munju ya Simoni wa amachele, 7Omukhasi wava nasitile esivowo sia amafura kawunyanga ovulayi ko ovukusi vwe yikulu yecha wa Yeso yali, ne wamuchukha khu murue, khuli yava niyekhale nalalichanga. 8Nikakhali anga aveki vave valola vario, vasinyikha, vasunga vari, Esifunane sia asara yino yosi ni sina? 9Amafura kano vakhakusie echirubia echinyinji vayete avatakha.10Khuli Yeso yamanya, yavasungila ari, Mulanyakhasianga sina omukhasi wuno? okhuva wukholile emilimo emilayi khwisie. 11Sikila muvechanga navatakha vuli lwosi; nikakhali semwalava ninasie vuli lwosi tawe.12Esifunane sia niye okhuchukha amafura khu muvili kwanje, sivele okhurechekha okhuyavilwa khwanje. 13Kang'ali navasungilanga, Avundu wosi wa amakhuwa amalayi kalelwachivwa musivala siosi, esikholwa sino siosi, sio omukhasi wuno akholile, siakhasungwe khumwichulila.14Mulala khu aveki vave elikhumi na vavili, wa valanganga vari Yuda Isikarioti, yacha khu avasalisi avakhongo, 15Ne wavasungila ari, Mwalamba sina, ne nasie namura mumikhono kienyu? Ne vakhola eyindakano ninaye yo ofupande amakhumi kataru fwe efetha. 16Ne okhuchakila esikha sienesio wachaka okhukhava ovwiyangu vwo okhumuchama.17Vulano we eyindalo yo omulukha kwe emikati kia vakhareremo elimela aveki vecha khu Yeso, nivamusungila vari, Ni hena wolenyanga khuche khurechekhe wolalila elipasaka? 18Ne naye wavasungila ari, Chee mwitokho khu omundu navuleve, ne mumusungile muri, Omwami alasunganga ari, Esikha sianje simpiye; Nakholela munju yiyo elipasaka na aveki vanje. 19Ne aveki vakhola khuli Yeso yali navalakile; ne valomba elipasaka.20Vulano we ingolove yola, yekhala hasi na aveki vave elikhumi na vavili. 21Ne wavali nevalalichanga, yavasungila ari, Kang'ali namusungilanga, mulala khwinywe alanjama. 22Ne vava ne esivela esikali, vachaka okhumureva vuli sia mulala vari, Omwami, nisie?23Naye wavachiva ne wavasungila ari, Wulia walatonganga ninasie mu bakuli, niye walanjama. 24Omwana wa Adamu alacha anga yandikilwa: nikakhali vwalava ovutinyu khu mundu wulia walachama Omwana wo omundu! vwakhavele ovulayi khu mundu mwenoyo niyakhevulwe tawe. 25Ne Yuda, wulia wamuchama, wamuchiva ne wamusungila ari, Omwami, nisie? Naye wamusungila ari, Wamwene wakhasunga.26Ne anga vali nevalalichanga, Yeso yavukula omukati, ne wakukasicha, wakutonya, welesia aveki vave, ne wasunga ari, Vukule, mulie, kuno nomuvili kwanje.27Ne wavukula esikombe, ne wakhupa orio, ne wavawelesia, nasunga ari, Nywelemo enywe mwesi; 28Okhuva kano niko amavanga kanje ke eyindakano eyimpia, kayombokha sikila avanyingi vatukhe okhuvelwa ovwoni. 29Nikakhali namusungilanga, sinanywakho khandi amatunde ko omusapipu kuno tawe, okhwola eyindalo yilia wendinywa ovuya wendiva ninanywe mu vwami vwa Papa wanje.30Ne wavali nivakhemba olwimbo lwo okhusala, varula vacha musikulu sie Miseyituni. 31Niwo wa Yeso yavasungila ari, Enywe mwesi mwalesikirala sikila esie esilo sia vulano: sikila kayandikwa, Nakhupa omwayi, ne amachese ke elituli kalasalanila vuli avundu. 32Nikakhali wanava ninakhasisimukha khandi, Nemila enjee evweni wenyu Kalilaya.33Ne Petero wamuchiva wamusungila ari, Ata kava vari avandu vosi valesikirala sikila ewe, esie senyala okhwisikirala tawe. 34Yeso wamusungila ari, Kang'ali nakhusungilanga, Endi esilo sia vulano vuri, etwaya nesili okhukholiokha, ewe olanjikana okhula khataru. 35Petero wamusungila ari, Khukhava okhufwa nafwa ninawe, nikakhali senyala okhukhwikana ewe tawe. Aveki vosi valakaya vario.36Yeso wela wecha ninavo avundu wa valanganga vari Gethesemani, ne wasungila aveki vave ari, Enywe yikhale hano, Esie nisendekho avweni enje esale. 37Ne wavukula Petero nende avana avasiani vavili va Zevetayo, wachaka okhuvelela nende okhuva novusiro mumwoyo. 38Niwo wayavasungila ari, Omwoyo kwanje kuvelele okhuvira esikelo, khu sikha sio okhufwa: enywe sikala hano, ne muve meeso mulilinda ninasie.39Ne naye wesenda avweni khu nivo, ne wasikama mafumama, ne wasala, nasukanga ari, Aa Papa wanje, nikakhanyalikhe, lekha esikombe sino sirule evweni wanje: nikali kario kakhava anga nenyanga tawe, nikakhali khuli anga elienya lilio lili. 40Ne wecha wa aveki vave vali, ne wavanyola valakonanga, ne wasungila Petero ari, Ni sina, yani sonyala okhuva mulilinda ninasie khu lwe eyisa ndala tawe? 41Mulinde ni musala, kho mulekhe okhwinjila mumakelicho : kang'ali omwoyo kulenyanga, nikakhali omuvili kutorire.42Wela wacha lukhola khavili, ne wasala, nasunga ari, Aa Papa wanje, nikava vari esikombe sino sisilarula evweni wanje tawe, okhwola esinywelemo, elienya lilio likholekhane. 43Wela wecha ne wavanyola nivakonile khandi: sikila echimoni chavo chali ne chindolo. 44Ne wavalekha, wela wacha khandi, ne wasala lukhola khataru, nasunga amakhuwa malala kalia.45Wayecha wa aveki vali, ne wavasungila ari, vulano kone ne mwimunye: lola, eyisa yakhembiya, ne Omwana wo omundu wuchamilwe mu mikhono kia avononi. 46Vukhe, khuchake okhucha: lola wuvele ahembi wulia wulanjama.47Ne wayava nasilakayanga, ngwoyo, Yuda, mulala khu valia elikhumi na vavili, wecha, ne halala ninaye lwali olukhumulo olukali vali nechimpanga nende ofukong'o, okhurula khu vasalisi avakhongo nende avasakhulu avemilisi va avandu. 48Vulano wulia wamuchama yavehelesia esimanyikhilo, nasunga ari, omundu wulia wanachunjuna oluseya, alava niye: mutile wangu49Ne wecha wechoma khu Yeso, ne wasunga ari, Woluyali, omwami; ne wamuchunjuna khu luseya. 50Naye Yeso wamusungila ari, Omusale, khola lia wichile okhukhola. Valia vecha, vatila Yeso, ne vamuvukula.51Ne, lola, mulala khu valia wali nende Yeso wanyila omukhono kukwe, ne wachomola olupanga lulwe, ne warema elirwi lio omukhalavani wo omusalisi omukhongo liakwa. 52Niwo wa Yeso yamusungila ari, Kalusia olupanga lulwo musivavi sia lwo: sikila valia vosi vasitanga olupanga valivunila khulupanga. 53Olalolanga kama senyala nasala Papa wanje eyisa yino, ne anyala wambelesia ofukosi fuvira elikhumi na fuvili fwe echingelosi che eliye? 54Nikakhali amaandiko kalatusivwa kariena, ne kano niko kakhoyele kekholekhe?55Khu yisa yene yilia Yeso yasungila olukhumulo ari, Enywe mwichile khuli vachile okhutila omwifwi, ne echimpanga nende ofukong'o, okhundila esie? Senayekhalenge ninanywe vuli eyindalo nemusomia mwitembeli, ne semwayandila tawe. 56Nikakhali kano kosi kekholekhe, kho amaandiko ka avang'osi katukhe okhwikholekha. Niwo wa aveki vave vosi vamulekha, ne velukha.57Ne valia vali nivatilile Yeso vamuyila khu Kayafa omusalisi omwimilisi, wa avandiki va amalaka nende avasakhulu vali ni vasololane. 58Nikakhali Petero yakendelanga hale inyuma wene okhutukha anga vola mwichipi lio omusalisi omwimilisi, wenjila mukari, ne wekhala navarumikhi, alole okhumalilikha khwako.59Vulano avasalisi avakhongo, nende avasakhulu, nende avayali, vakhava vokhurusia ovuloli vwo ovuveyi esinyuma nende Yeso, kho vatukhe okhumwira; 60Ne sevanyola ovuloli vwosi tawe: kakhava vari, vokhurusia ovuloli vwo ovuveyi avanyingi vecha, sevanyola wuli novusiro tawe. Okhumalilikha vechawo okhurusia ovuloli vwo ovuveyi vavili, 61Ne vasunga vari, Omundu wuno yasunga ari, Esie enyala okhukwisia elitembeli lia Nyasaye, ne eliumbakhe khu chindalo chitaru.62Ne omusalisi omwimilisi wasinjila, ne wamusungila ari, Solachivanga esindu tawe? ni sindu sina sia avaloli vano valasunganga khwiwe? 63Nikakhali Yeso yawolela vusa. Ne omusalisi omwimilisi wachiva wamusungila ari, Nakhulamilisianga khu Nyasaye wumenyanga, endi ewe okhusungile noli Kristo, Omwana wa Nyasaye. 64Yeso wamusungila ari, Niwe wakhasunga: kakhava kario namusungilanga endi, Okhuchakila hano mulalola Omwana wo omundu niyekhale omukhono omulunji kwo ovunyali, ne nalechanga mumalesi ko mwikulu.65Niwo wo omusalisi omwimilisi yarandula echinguvo chiche, nasunga ari, wakhalakaya kesifwavi; ni vuloli sina ovundi vwa khwalenya? lola, vulano fwesi khwakhawulila kesifwavi sisie. 66Mulola murie? Vachiva vasunga vari, wunyolekhe na amakoso ko okhwirwa.67Niwo anga vamufucha mumoni, ne vamukhupa echingumi; ne avandi navo vamukhupa echikhofi, 68Nivasunga vari, Khurusilie ovung'osi, ewe Kristo, okhusungile niwina wakhakhupa?69Vulano Petero yali wikhale elwanyi we elichipi: ne omwana omukhana wecha wa yali, nasunga ari, Ewe wesi wavele nende Yeso wa Galilaya. 70Nikakhali wekana evweni wavo vosi, nasunga ari, Esie semanyile kolasunganga tawe.71Ne wayali niyakharula elwanyi musilivwa, omukhasi wundi wamulola, ne wasungila avandu valiwo ari, Omundu wuno yesi yavele halala nende Yeso wa Nazareti. 72Ne khandi wela wekana mulichuva ari, semanyile omundu wuno tawe.73Ne khu sikha sititi vali nivasinjile ahembi ninaye vecha wayali, ne vasungila Petero vari, Kang'ali kene ewe wesi wuvele mulala khu nivo; sikila ata okhulakaya khwene khulekesianga. 74Niwo wayachaka okhwilamilisia niyechuva, nasunga ari, semanyile omundu wuno tawe. Ne awene na awene etwaya yakholiokha. 75Ne Petero wechulila elikhuwa lia Yeso, lia yamusungila ari, Etwaya nesili okhukholiokha, wakhanjikana khataru. Ne warula elwanyi, ne walila neliruma.

Chapter 27

1Wa mavwivwi yali niyakhola, avasalisi avakhongo nende avasakhulu avemilisi va avandu vachaka okhupanga esinyuma nende Yeso khuli valamwira: 2Ne wavali nivakhamuvowa, vamuvukula vacha ninaye, ne vamuyila khu Pontiasi Pilato wali kavana.3Ne Yuda , wali namuchamile, wayalola ari Yeso wamukhalakile, yekalukhila omwene, ne wela wakalusia khandi ofupande amakhumi kataru fwe efetsa khu avasalisi avakhongo nende avasakhulu, 4Nasunga ari, nikholile ovwoni okhuchama amavanga kavula ovuvi vwosi. Navo vasunga vari, Akenako ni sina khwifwe? kaakhwiwe wamwene. 5Ne wasukuna ofupande fwe echifetsa hasi mwitembali, ne warula, wacha ne weemika.6Ne avasalisi avakhongo vavukula ofupande fwe echifetsa chenecho, ne vasunga vari, okhulondana ne elilaka sekenyekhana khure mwivikhilo tawe, sikila ni fwe sivanga. 7Ne vasungana vawulilisiana, vavukula echirubia chenecho vakula esipande sio omukunda okhurula khu mulongi wechinyungu, vayavilengemo avacheni. 8Kakila esipande sio omukunda kwenokwo sialangwa vari, Omukunda kwe esivanga, okhwola vulano vuri.9Niwo we elikhuwa lio omung'osi Yeremia liatusivwa, lisunganga liri, Ne vavukula ofupande amakhumi kataru ke echifetsa, ovukusi vwa vali nivamukusiye, vwa valala khu vana va Isiraeli valola wutukhane; 10Ne varusia okhurunga esipande sio omukunda kwo omulongi we echinyungu, khuli anga Omwami yali niyandakilisie.11Ne Yeso wasinjila evweni wa kavana: kavana wamureva, nasunga ari, Ewe wuvele Omwami wa avayawudi? Ne Yeso wamusungila ari, Niwe wakhasunga. 12Ne wavasali avakhongo nende avasakhulu vamusitaka, siyavachiva esindu tawe. 13Niwo wa Pilato yamusungila ari, Ewe solawulilanga na makhuwa kenga kavalarusianga khuli ovuloli vuli esinyuma ninawe? 14Ne seyamuchiva ata elikhuwa lilala liong'ene tawe; kawukisia kavana vululu.15Vulano mumulukha kwe esikuku siene silia kavana yalekhulilanga avandu omuvoywa mulala wa avandu venyanga. 16Ne echindalo chilia vali nende omuvoywa mulala wali niyamanyikhana, wavalanganga vari Baraba17Khu kario wavali nivasololane halala, Pilato wavasungila ari, Ni wina wamwalenyanga emulekhulile? Baraba, nohomba Yeso wavalanganga vari Kristo? 18Sikila yamanya ari elikhendekha nilio liakila vamurera, 19Wayava niyakhekhala khu sifumbi sie elikhalaka, omukhasi wuwe warumasia elikhuwa khu niye, nasunga ari, Ewe okheyinjisiakho mumakhuwa ko omundu omulunji wulia tawe: sikila ninyakhanile muno musilo sia vulano mumarolo okhulondokhana ninaye.20Nikakhali avasalisi avakhongo nende avasakhulu vaompelesia olukhumulo vari musunge valekhule Baraba, ne vavunie Yeso. 21Ne kavana wachiva ne wavasungila ari, Ni wina khu vavili vano wa mulenyanga emulekhulile? Vasunga vari, Baraba. 22Pilato wavasungila ari, Mulenyanga ekhole sina nende Yeso wavalanganga vari Kristo? Vosi vamusungila vari, Lekha avambwe.23Ne kavana wasunga ari, Sikila sina, ni vuvi sina vwa akholile? Nikakhali navo vatasa okhulangilisia nivayokela, nivasunga vari, Lekha avambwe. 24Lwa Pilato yalola ari salanyalanga tawe, nikakhali olutiri lwakhavawo, yavukula amachi, ne wasava emikhono kikie evweni wo olukhumulo, nasunga ari, esie sendi nelikhuwa liosi nende amavanga ko omundu omulunji wuno tawe: lole khukenako mwavene.25Ne avandu vosi vachiva, ne vasunga vari, Amavanga kake kave khwifwe, nende khu vana vefu. 26Ne naye wavalekhulila Baraba: ne wayali niyakhamala okhuchapa Yeso ofuvoko, yamulekhula ache avambwe.27Ne avasikari va kavana vamuvukula vamuyila munju yokhukholelamo emikhung'ano, ne vamuwelakho esikosi esilamba. 28Ne vamufwalula echinguvo, vamufwala ekanjo eyimbesemu. 29Ne wavali nivakhalomba ekofia ye eyingara ya amawa, vamufwala khu murwe kukwe, ne eyindavusi yelikhindu vara mu mukhono kukwe omulunji: ne vamusikamila khwi sikamo evweni wuwe, ne vamumayasia, nivasunga vari, wichomivwe, Omwami wa Avayahudi!30Ne vamufuchakho amare, vavukula eyindavusi ye elikhindu, ne vamukhupa khu murwe. 31Ne wavali nivakhamumayasia vario, vamufwalula ekanjo, ne vela vamufwala echinguvo chiche, vamurusia vache vamuvambe..32Ne khuli vali nivalarulanga elwanyi, vanyola omundu okhurula Sireni, wavalanganga elira vari Simoni: vamuyingilisia amusitile omusalaba. 33Ne wavali nivakhatukha avundu wavalanganga vari Golgotha, nikhwo okhusunga vari, avundu we esiang'ang'a. 34Vamuwelesia edivai yavasasiliemo eyindulwe: ne anga yakonyelakho,walova okhunywa.35Ne vamuvamba, vakavana echinguvo chiche, khu khupa ekura: kho katukhe okhutusivwa kalia kalakaywa nende omung'osi vari, avene vekavilamo echinguvo chanje, ne khuyinguvo yanje vopelakho ekura. 36Ne vekhala hasi awenawo okhumulinda; 37Ne akulu khu murwe kukwe vahandika kavali nivamuyalilekho, vari WUNO NIYE YESO OMWAMI WA AVAYAHUDI.38Khwaliwo awenawo nende avefwi vavili vali nivavambilwe ninaye, mulala khu mukhono omulunji , ne owundi omukhono omukhasi. 39Ne avandu vavirangawo khunjila vamukholelakho esienyenye nivasisikha emirwe kiavo, 40Ne nivasunga vari, Ewe wasunga okhupomola elitembeli, ne oliumbakhe khu chindalo chitaru, sewiwonia wamwene. Noli Omwana wa Nyasaye, yikha orule khu musalaba.41Avasalisi avakhongo vosi vamumayasia , halala nende avandiki va amalaka nende avasakhulu, nivasunga vari, 42Yawonia avandi; ne omwene sanyala okhwiwonia tawe. Wava nali Omwami wa Isiraeli, lekha yekhe nono okhurula khu musalaba, ne efwe fwesi khuva khwalamusuvila.43Yeyikina mu Nyasaye; lekha nono amunanule, nikava alamwenyanga: sikila yasunga ari, Nivele Omwana wa Nyasaye. 44Avefwi vosi vayali navambilwe ninavo, vamukhanyukhila khu meno.45Vulano okhurula echisa sita esilima siafunikha esivala siosi okhwola echisa tisa. 46Ne wechisa tisa chola Yeso yalila no omwoyo kweyikulu, nasunga ari, Eloi, Eloi, lama sabakithani? nikhwo okhusunga vari, Nyasaye wanje, Nyasaye wanje, sikila sina wundekhile? 47Valala khu valia vali nivasinjilewo, anga vawulila vario, vasunga vari, Omundu wuno alalanganga Elija.48Ne awenawo mulala khu nivo warulawo watumaka, ne wavukula esiangu, wenikha mu divayi yilulile, wara khu lukhindiu wamuwelesia anywe. 49Ne avandi vasunga vari, Lekha avee, khulole nikava Elija alecha okhumuwonia. 50Yeso, wayalila khandi nomwoyo kweyikulu, yakwisia omwoyo51Ne, lola, epasia yo mwitembeli yarandukhamo khavili okhurula ikulu okhwola hasi; ne esivala siarenga, echinyanda chatikhamo; 52Khandi ofulindwa fwekukha; ne emivili kia avayanje vali nivakona kiasisimukha, 53Khandi varula mufulindwa lwayali niyakhasisimukha, vacha mwitokho elichenukhu, ne valolekhanila khu vanyinji.54Vulano khuli omusikari omukhongo, halala nende valia vali ninaye, nivalindile Yeso, valola esivala nisirenga, nende ofundu fwekholekhana, varia muno, nivasunga vari, Kang'ali wuno yavele Omwana wa Nyasaye. 55Ne avakhasi avanyinji vali nivaliwo valengelelanga hale, vali nivamulondile Yeso okhurula Galilaya, vamurumikhilanga. 56Mulala munivo yali Maria magadalena, nende Maria mayi wa Yakobo nende Yosefu, nende mayi wa avana va Zevetayo.57Lwe eyingolove yola, yechawo omundu omuyinda okhurula Arimatseya, wavalanganga vari Yosefu, omwene nali mulala khuveki va Yeso: 58Yacha khu Pilato, ne wasava vamuwelesie omuvili kwa Yeso. Niwo wa Pilato yarusia elilaka ari vamuwelesie omuvili.59Ne wa Yosefu yali niyakhavukula omuvili, yakuvoyela mulusiuka oluwanga olulafu, 60Ne wakwalisia musilindwa sisie esiya, siayali nayavile mulwanda: ne wapuringisia okuchina okukali wekala emuliango wesilindwa, ne wacha. 61Ne khwaliwo nende Maria Magadalena, nende Maria wundi wulia, vali nivekhale oluveka lundi lwe esilindwa62Vulano eyindalo yarakho, yali neyilonda eyindalo yokhwirechekha, avasalisi avakhongo nende Avafarisayo vecha halala khu Pilato, 63Nivasunga vari, Mukhongo, khwichulila omuvacha wulia yasunga ari, wayali nasili omulamu, Khu lwe echindalo chitaru emba nasisimukha. 64Khu kario rusia elilaka valinde esilindwa khu lwe echindalo chitaru, kho aveki vave vakhecha musilo, vamwiva, ne vasungila avandu vari, Wusisimukhe okhurula muvafwa: kho ovuvacha vwo okhumalilikha vukhava na amani okhuvira vwo okhuranga tawe.65Pilato wavasungila ari, Ovulindi vuvelewo: enywe che, muvasungile khuli mulenyanga. 66Varula vacha, ne vara khusilindwa ovulindi ovukali, vakhomekha elikina lie muliango ovulayi vwene, ne warawo avasikari vokhulinda.

Chapter 28

1Mukhumalilikha khwe sabato, anga vwachaka okhwanulukha eyindalo yokhuchaka yelichuma, yecha Maria Magadalena nende Maria wundi oyo okhulola esilindwa. 2Ne lola, esivala siarenga vululu: sikila eyingelosi yo Omwami yekha okhurula mwikulu, ne yecha yapuringisia elikina inyuma okhurula khu muliango, ne yalikhalakho.3Okhufwanana khukhwe khwali singa olweni, ne echinguvo chiche chali echiwanga chwee: 4Ne sikila amarisio kake, avalindi varenga, valolekhana anga avandu vafwile5Ne eyingelosi yavachiva yavasungila avakhasi avo yiri, Mularia tawe: sikila nimanyile endi mwalakhavanga Yeso, wavavambile. 6Sali hano tawe, sikila usisimukhe anga yasunga. Yichee, mulole avundu wo Omwami yavele nakonile. 7Ne khomuche vwangu, musungile aveki vave muri usisimukhe okhurula muvaafwa; ne, lola, wumwinyowile enywe okhucha mu Galilaya; mwalamulola evweneyo: ne lola, nakhavasungila.8Ne varekukha vwangu okhurula musilindwa nivarile nende ovusangafu ovukali; ne vatumaka chimbilo okhurelila aveki vave elikhuwa. 9Ne anga vali nivalachichanga okhusungila aveki vave, lola Yeso wakanana ninavo, wavasungila ari, Muve nomulembe. Ne vecha khandi vamutila khufulenge fufwe, vamwinamila. 10Yeso wavasungila ari , Mularia tawe: Chee musungile avayanje muri vachee mu Galilaya, ne evweneyo valandolayo.11Wavali nivalachichanga, nakhalole, valala khuvali nivalindile esilindwa vecha mwitokho, ne vasungila avasalisi avakhongo amakhuwa kosi kali nikekholekhane. 12Ne navo anga vakhola esikhalo nende avasakhulu, ne valia omuma, velesia avasikari avo echirubia echinyingi, 13Vavasungila vari, Sunge muri, Aveki vave vechile musilo, ne vamwiva anga khuvele nekhwalakonanga.14Ne amakhuwa kano nikecha mumarwi ka gavana, efwe khwalamuombelesia, ne khumusekule enywe. 15Khukario vavukula echirubia ne vakhola anga vali nivasomisivwe: ne olukano luno lwalanda muvunyingi mu Avayahudi okhutukha eyindalo ya vulano.16Aveki elikhumi na mulala varula vacha mu Galilaya, musikulu sia Yeso yali navalakilisie vakananemo. 17Ne anga vamulola vamwinamila: nikakhali valalakho vakalikania.18Ne Yeso wecha wavalakayila, nasunga ari, Ovunyali vwosi nelesivwe mwikulu nende mwilova. 19Khukario khomuchee, ne musomie ofuvala fwosi nimuvabatisia mulira lia Papa, nende Omwana nende Roo Omuchenukhu.20Nomuvasomia okhutila amakhuwa kosi kanamulakilisia enywe: ne, lola, nivele halala ninanywe vuli lwosi, okhutukha okhuwa khwe sivala. Kave kario.

## Mark

Chapter 1

1Okhuchaka khwe likhuwa elilayi lia Yeso Kristo, Omwana wa Nyasaye. 2Anga kahandikwa mu vang'osi, Lola, Narumanga omurumwa wanje evweni wuwo, walakhulombela eyinjila evweni wuwo. 3Omwoyo kwo omundu kwalalangilisianga musiangalamwe kuri, Lomba eyinjila yo Omwami, kololosia walavirila.4Yohana yabatisianga musiangalamwe, ne niyelwacha ovubatiso vwo okhwikanila nende okhuvelwa ovwoni. 5Ne vecha avandu vosi khu niye okhurula musialo sie Evuyuda, nende va Yerusalemi, ne naye wavabatisa vosi mumuchela kwa Yoridani, nivekanila ovwoni vwavo. 6Ne Yohana yali wayefwala echinguvo cho ovwoya vwe eyingamia, nende omusipi kwo olukhova musisindi sisie; ne yalichanga echisike nende ovukhi vwo mwisino.7Ne yelwacha, nasunga ari, Alecha mulala olunyuma lwanje wuli namani okhumbira esie, hata weesie ekhatukhane okhwinama hasi engangulule omukoye kwo furalo fufwe tawe. 8Esie musikholwa nimubatisiye mumachi: nikakhali niye alamubatisia enywe mu Roo Omuchenukhu.9Ne muchindalo chenecho kecha kekholekha, Yeso yecha okhurula Nazareti ya Galilaya, ne wabatisiwa nende Yohana mumuchela kwa Yoridani. 10Ne anga yarula mumachi vusa arinana, yalola elikulu nelikukha, ne Roo muvukondo vwe eliwusi wekha khuniye: 11Ne omwoyo kwecha okhurula mwikulu, nokusunga kuri, Niwe uli omwana wanje omuyanje, wenikhoyelanga.12Ne avwene na avwene Roo wamuyila musiangalamwe. 13Ne wava musiangalamwe sienesi khu chindalo amakhumi kane, omusuku namukelichanga; ne khwalimo nende echinyama chomwisino; ne echingelosi chamukhalavanila.14Vulano wa Yohana yali niyakharerwa musivoye, Yeso yecha mu Galilaya, nalelwachanga elikhuwa elilayi lio ovwami vwa Nyasaye, 15Ne nasunga ari, Evise vyakhatusiwa, ne ovwami vwa Nyasaye vuvele ahembi: yikanile enywe, ne musuvile elikhuwa elilayi!16Vulano anga yali nalakendanga khulikingi lwe eyinyanja ya Galilaya, yalola Simoni nende Andreya wandaye wuwe nivasukunanga olurimba munyanja: okhuva vali avalovi. 17Ne Yeso wavasungila ari, Yicha munonde, ne nasie namulomba muve avalovi va avandu. 18Ne avwene na avwene valekha echindimba chavo, ne vamulonda.19Ne wayali niyakhesenda okhurula awenawo oluwono atiti, yalola Yakobo omwana wa Zebedayo, nende Yohana wandaye wuwe, wavali vosi muliaro valarikandanga echindimba chavo. 20Ne avwene na avwene wavalanga: navo valekha papa wavo Zebedayo muliaro nali navakhalavani vo omurungo kwe eyindalo ne vaacha vamulonda.21Ne navo vacha Kapernaumu; ne eyindalo yelisabato yachaa nalunjikhe mu Sinagogi, ne wasomia. 22Ne navo vawuka khumekesio kake: okhuva yasomia anga ulia uli novunyali, esunyuma anga avandiki vamalaka.23Ne mu sinagogi yavo eyoo khwalimo no omundu wali nende eroo eyimayanu; naye yakukula, 24Nasunga ari, Lekhana ninafwe; khunende sina ninawe, ewe Yeso wa Nazareti? ewe wakhecha okhukhuvunia? Nimanyile ewe niwawina, Omuchenukhu wa Nyasaye. 25Ne Yeso wamukondokhela, namusungila ari, Wolela chii, ne orule muniye. 26Ne we eroo eyimayanu yava niyakhamukwisia hasi, ne yakukula nomwoyo kweyikulu, yamurulamo.27Ne voosi vauka, khusikelo sio okhurevana avene khu vene, nivasunga vari, nisindu sina sino? mekesio sina amacheni kano? okhuva khu vunyali vuvwe alalakilisianga echiroo echimbi, nacho chimuwulila nechimuria. 28Ne avwene na avwene eyifuma yiye yalanda mufurekelo fwosi fuvotokhane Galilaya.29Ne anga vecha vusa vari elwanyi okhurula mu sinagogi, vacha venjila munju ya Simoni nende Andreya, nali nende Yakobo nende Yohana. 30Nikakhali mayi wo omukhasi wa Simoni yali wukonile hasi alalwalanga omurengo, ne avwene na avwene vasungila Yeso lwa yali. 31Naye wecha ne wamutila omukhono, wamuvusia; ne khusikha vusa sienesio omurengo kwamulekhula, ne naye wavarumikhila.32Ne nivwakhelavula, anga eliuva liali niliakhayela, vamurelila avandu vosi vali avatietiekhele, nende vali nivatilwa nofusieno. 33Ne elitokho liosi vasololana amuliango. 34Ne naye wawonia avanyingi vali novulwale vwa lukano na lukano, nende okhukhuma ofusieno ofunyingi; khandi yakania ofusieno okhulakaya, sikila fwamumanya.35Ne mu mavwivwi, yavukha novukhanulukha tawe, warula elwanyi, ne waacha avundu wuli wong'ene, ne wasalila avwenao. 36Ne Simoni nende avasie vayali ninavo vamulondakho. 37Ne wavali nivakhamunyola, vamusungila vari, avandu voosi valakhukhavanga ewe.38Ne naye wavasungila ari, Lekha khuche muchingova chindi, nilwache eweneyo wosi: sikila niko kakila nenicha. 39Ne naye welwacha muchi sinagogi chavo chosi mu Galilaya, nakhuma ofusieno.40Ne omundu walwala amachele yecha wayali, namusaaya, namusikamile, ne namusungila ari, Nikava oyaanja, nombe embe omulamu. 41Ne Yeso wamukholila esisa, ne wanyila omukhono kukwe, ne wamutilakho, namusungila ari, Niyamile; vaa omulamu. 42Ne anga yamala okhumusungila ario, avwene na avwene amachele kamurulakho, na naye wawona.43Ne Yeso wamulakilisia vwangu, ne wamusevula arule avwenawo achee; 44Ne wamusungila ari, Lengela okhasungilakho omundu yesi esindu tawe: nikakhali chaa vusa, wiyekesie khumusalisi, ne orusie ofundu fwenyekhane fwa Musa yamulakilisia, okhuva ovuloli khumakhuwa kenako.45Nikakhali yarula elwanyi, ne wachaka okhukalandia vuli avundu, ne namuvuyila khu lukongo muvunyingi, kakila Yeso walekha okhucha mwitokho nalolekhana avulafu, nikakhali yali musiangalamwe avwikisi yeng'ene: ne avandu khovecha okhurula echimbeka chosi.

Chapter 2

1Ne khandi anga yenjila mu Kapernaumu chindalo nechivirilekho; ne amakhuwa kamanyikha vari uvele munju. 2Ne avwene na avwene avandu avanyingi vevungelesia alala, khu sikelo sio okhwichula mukari khwatakhamo ovwiyangu, hata okhwola amuliango vwali ovutinyu: ne naye wavelwachila elikhuwa.3Ne vecha avandu vane, nivasitile omundu omulwale wafwokoya. 4Ne wavakhaywa okhwola ahembi ninaye sikila okhufindikana khwa avandu, vafumbula eyinju khwikulu wa Yeso yali: ne wavali nivakhakhalakawo, vekhisiliawo esitanda sio omulwale wa fwokoya yali nakonilekho.5Anga Yeso yalola elisuvila liavo, yasungila omulwale wafwokoya ari, Mwana wanje, wuvelilwe ovwoni vuvwo. 6Nikakhali khwaliwo nende valalakho khu avandiki vamalako vali nivekhalewo, ne niverevelesia mumwioyo kiavo, 7Sikila sina omundu wuno alasiamanga mukhulakaya? Ni wina owundi wunyala okhuveela ovwoni nakhali Nyasaye yeng'ene?8Ne khuchisa chene chilia Yeso wamanya mumwoyo kukwe kavalabaranga mumioyo kiavo, wavasungila ari, Sikila sina mwalabaranga amakhuwa kano mumioyo kienyu? 9Lilena lili eliangu okhusungila omulwale wafwokoya wuno ori, ovwoni vuvo vuvelelwe; nohomba okhusunga ori, Vukha, ne ovukule esitanda sisio, ne okende?10Nikakhali kho mumanye muri Omwana wo omundu wuno ovunyali musialo okhuveela ovwoni, (wasungila omulwale wafwokoya ari,) 11Nakhusungilanga ewee, Vukha, vukula esitanda sisio, ne ochee khunjila yokhucha munju mumwo. 12Ne avwene na avwene wavukha, wavukula esitanda sisie, ne warula wachaa evweni wavo voosi; khusikelo sio okhuukisia voosi, ne vechomia Nyasaye, nivasunga vari, Sikhwalolakho akene kano tawe.13Ne khandi wela warula wacha oluveka lundi lwo lukingi lwe inyanja; ne olukhumulo lwa avandu voosi vacha wayali, ne naye wavasomia. 14Ne wayali nalaviranga, yalola Lawi omwana wa Alfayo niyekhale wavasololelanga ovushuru, ne wamusungila ari, Noonde. Ne naye wavukha ne wamulonda.15Ne kecha kava, vari, Yeso yali niyekhale munju mwa Lawi nalalichanga, avasololi avanyingi vovushuru nende avooni voosi vali vekhale alala nende Yeso na aveki vave: okhuva valiwo avanyingi, ne vamulonda. 16Ne anga avandiki vamalako nende Avafarisayo vamulola nalalichanga nende avasololi vo ovushuru nende avooni, vasungila aveki vave vari, Kavele kariena alalichanga nanywa nende avasololi vo ovushuru nende avooni?17Anga Yeso yakawulila, yavasungila ari, Valia vali avalamu sevakhavanga omusilikhi tawe, nikakhali valia vali avalwale: Sinayecha okhulanga avalunji tawe, nikakhali avooni vekanile.18Ne aveki va Yohana nende va Avafarisayo vava vanala okhwiyimana okhulia: ne vecha vasungila Yeso vari, Sikila sina aveki va Yohana nende va Avafarisayo veyimananga okhulia, na avavo siveyimananga okhulia tawe? 19Ne Yeso wavasungila ari, Avana va mwene esiselelo vanyala veyimana okhulia variena, mwene esiselelo nalisili halala ninavo? wo mwene esiselelo ava nasili ninavo, sevanyala okhwiyimana okhulia tawe.20Nikakhali echindalo chalecha, wa mwene esiselelo alavukulwa okhurula khu nivo, ne niwo wavaliyimana okhulia muchindalo chenecho. 21Khandi avulawo omundu wunavanga esilaka esiya khu eyinguvo eyikhale tawe: sikila esilaka esiya sinyala okhukwesa eyinguvo eyikhale, ne yarandukha okhuvira anga yivele.22Ne khandi avulawo omundu wurechanga edivai eyimbia muchichupa echikhale tawe: sikila edivai eyimbia yikhecha yaatisia echichupa echikhale tawe, ne edivai yayombokha, ne echichupa chacha eminyali: nikakhali edivai eyimbia yenyekha irelwe mu chichupa echimbia.23Ne kecha kava vari, wayali nalaviranga mumukunda kwe eyinganu eyindalo ye elisabato; ne aveki vave vachaka, anga vava nivasichilililanga khuluchendo, okhwamula eyinganu. 24Ne Avafarisayo vamusungila vari, Lola, sikila sina valakholanga kakhali kelilaka eyindalo ye elisabato?25Ne naye wavasungila ari, Enywe semwasomakho ka Daudi yakhola, wayekomba, wayali neyinjala, niye nende valia vali ninaye? 26Anga yacha munju ya Nyasaye muchindalo cha Abiasari omusalisi omukhongo, ne wavukula omukati kwali kwokhulolesia khu mesa evweni wa Nyasaye walia, esinyuma nelilaka okhuva kwali kwa avasalisi, ne khandi welesiakho valia vayali ninavo?27Ne wavasungila ari, Elisabato lialombelwa omundu, ne omundu siyalombelwa esisabato tawe: 28Khu kario Omwana wo omundu khandi no Omwami welisabato.

Chapter 3

1Ne khandi wela wenjila mu sinagogi; ne khwalimo nende omundu mukari mwenomu wali no omukhono kwakhunya. 2Navo vamureka, okhulola nikava alamuwonia eyindalo ye elisabato; kho vanyole sia valamusitakilakho.3Ne Yeso wasungila omundu wo omukhono kwakhunya ari, Sinjila evweni. 4Ne naye wavasungila ari, Nelilaka lia avwene okhukhola amalayi echindalo che elisabato, nohomba okhukhola amavi? okhuwonia ovulamu nohomba okhwira. Nikakhali valinya vusa.5Ne anga yavalolelela voosi muliruma, navelela khuvumu vwe emwioyo kiavo, wasungila omundu ulia ari, Nyila omukhono kukwo. Ne omundu ulia wakunyila: na omukhono kukwe kwekhuna kwakololokha kwalekhana nokundi. 6Ne Avafarisayo varula vachaa, ne wolomele vachakisia esikhalo nende Avaherodi esinyuma ninaye, anga vanyala okhumumalawo.7Nikakhali Yeso werusiawo nende aveki vave vacha khunyanja: ne olukhumulo olukali okhurula Galilaya vamulondakho, nende okhurula Evuyuda, 8nende okhurula Yerusalemi, nende okhurula Idumeya, nende okhurula evweni wa Yoridani; nende valia vali ahembi Tiro nende Sidoni, olukhumulo olukali, anga vava nevawulile amakhuwa amakali kayava nakholile, veecha wayali.9Ne wasungila aveki vave, ari varerewo eliaro elititi yelwachilemo sikila olukhumulo, vakhecha vafindikana wali tawe. 10Okhuva yali wuwoniye avanyingi; khu sikelo sio okhusukumana nivenya okhumutilakho, khuli avanyinji vali novulwale.11Ne anga ofusieno fwamulolanga, fwakwichanga hasi evweni wuwe, nofukukula, nofusunga furi, Ewe uvele Omwana wa Nyasaye. 12Ne naye wafukania vululu ari fukhamuvula wamanyikha tawe.13Ne naye wacha ikulu mulukulu, ne walanga valia vayenyanga: ne navo vecha wayali. 14Ne wavarovola likhumi na vavili, kho vatukhe okhuva alala ninaye, ne khandi avarume vachee velwache, 15Ne vave novunyali vwo okhuwonia amalwale, nende okhukhuma ofusieno: 16Ne Simoni wamukulikha ari Petero;17Ne Yakobo omwana wa Zebedayo, nende Yohana wandaye wa Yakobo; ne wavarakho elira ari [ Boanerges ] esifunane yalio nesili, Avana vo olweni: 18Nende Andreya, nende Filipo, nende Baturumayo, nende Matayo, nende Tomasi, nende Yakobo omwana wa Alfayo, nende Tatayo, nende Simoni Omukanaani, 19Nende Yuda Isikarioti, niye khandi wamuchama: ne vacha venjila munju.20Ne olukhumulo lwecha lwevungelesia khandi, hata vakhaywa okhulia esiakhulia. 21Ne anga avasale vave vawulila vario, varula vacha okhumutila, sikila vasunga vari urukile omurwe. 22Ne avandiki va amalako vava nivechile okhurula Yerusalemi vasunga vari, Wuvele nende Beelisebuli, ne khumaani komukhongo wofusieno niko kalarumikhilanga okhukhuma ofusieno.23Naye wavalanga vecha wayali, ne wavasungila muchingano ari, Kanyala okhuva kariena Shetani akhume Shetani? 24Ne kava ovwami vunyala vwakavukhanamo ovwene khu vwene, ovwami vwenovwo sovunyala okhusinjila tawe: 25Ne nikava eyinju yakavukhanamo eyene khu eyene, eyinju yeneyi seyinyala okhusinjila tawe.26Ne kava Shetani anyala wasinjila wekalukhana omwene, ne akavukhanemo, sanyala okhusinjila tawe, nikakhali alava nesiakamo. 27Avulawo omundu wunyala okhwinjila munju yo omundu wamaani, ne ayaaye emiandu kikie, nakhamuvoyile mbeele omundu wa amaani; ne kho ayaaya fwo munju yeneyi.28Kang'ali namusungilanga, Ovwooni vwosi vulavelwa avana va avandu, nende eyimbelekewu yilia yoosi khu ulia ulakikhola. 29Nikakhali ulia walakholela Roo Omuchenukhu eyimbelekewu ulia saaliva nende okhuvelwa tawe, nikakhali uvele muvutinyu vwo okhukhalakilwa mindali. 30Sikila vasunga vari wuvele nesisieno.31Vecha awenao wandaye vave nende mayi wuwe, ne, wavali nevasinjile elwanyi, varumasia, vamulange. 32Ne olulukhumulo lwali lwikhale lumuvotokhane, ne vamusungila vari, Lola, mayi wuwo nende wandaye vavo vavele elwanyi valakhukhavanga.33Ne naye wavachiva, nasunga ari, Mayi wanje niwiina, nohomba avawandaye vanje? 34Ne naye wavesevukha walola valia vali nivamuvotokhane, ne wasunga ari, Lola mayi wanje nende avawandaye vanje! 35Khu wulia yesi yesi walakhola elienya lia Nyasaye, niye ulava wandaye wanje omusiani, nende wanaye wanje omukhana, nende mayi.

Chapter 4

1Ne naye wachaka khandi okhusomia nali oluveka lwo olukingi lwe eyinyanja: ne avwene yawo olukhumulo olukali lwevungelesia wayali, kakila wenjila muliaro, ne wekhalamo nelili khunyanja; ne olukhumulo nalwo vali khundulo khwe eyinyanja. 2Ne naye wavasomia amakhuwa amanyingi muchingano, ne wavasungila ari mumekesio kake,3Wulilisie; Lola, yaliwo omundu wachaa okhumicha ovumicho: 4Ne kecha kavira vari, anga yali nalamichanga ovumicho,vulala vwaakwa khundulo khwe eyinjila, ne amanoni koo mwikulu kecha ne kavuvocha. 5No ovundi vwakwa khu khulwanda, welilova liakhali elinyingi tawe; ne anga vwaromba, sikila sivwali nelilova elinyingi tawe:6Nikakhali anga eliuva liarula, omuvasu kwavusambaa; sikila sevwali ne emisi tawe, vwaniala vwafululukha. 7Ne ovundi vwakwa mumawa, ne amawa nako kakhula, ne kavuchoma choma, ne sevwayama ofwamo tawe.8Ne ovundi vwakwa khulilova elilayi, ne vwamela ofwamo fwaatukha ne fwevulana; ne fulala fwarusia, amakhavi amakhumi kataru, ne ofundi amakhumi kasasava, ne ofundi amakhavi eyimia. 9Kho wavasungila ari, Ulia wuli na amarwi kokhuulila, lekha awulile.10Ne wayali yeng'ene, valia vali ahembi ninaye halala na aveki vave elikhumi na vavili vamureva esifunane sio olukano olwo. 11Ne naye wavasungila ari, Khwinywe mwawelesiwa okhumanya amakhuwa kekisa ko ovwami vwa Nyasaye: nikakhali khu vali elwanyi, amakhuwa kano kosi kekholekha vusa muchingano: 12Kho vari okhulola valole, ne vakhava nelimanya tawe; khandi okhuwulila vawulile, ne vakhatilakho liosi tawe; vakhecha khu sikha siosi vakalukhana, ne vavelwa ovwoni vwavo.13Ne wavasungila ari, Enywe somumanyile olukano luno tawe? ne vulano mwalamanya muriena echingano chosi? 14Omuraki arakanga elikhuwa. 15Ne vano nivo vwakwa khundulo khwe eyinjila, weelikhuwa liarakwa; nikakhali wavawulila elikhuwa, Shetani yechaa vwangu, ne wavukula elikhuwa liali nelirakilwe mumwioyo kiavo.16Ne valondakho vano nivo ovumicho vwarakwa khu lwanda lwali nakhalova khatiti; wavavechanga nevakhawulila elikhuwa, valivukulanga vwangu muvusangafu; 17Ne nikakhali avene sevali ne emisi tawe, kho vefwilanga vusa khu sikha sititi: okhurula awenawo, anga ovutinyu nohomba amakelicho karulila sikila elikhuwa lieneli, nivesicharala emwioyo vwangu.18Ne vano nivo ovumicho vwarakwa mumawa; nivo valia vawulilanga elikhuwa, 19Ne sikila okhwiyendekhelela khu makhuwa ke esialo sino, nende okhwikatirisia no ovuyinda, nende elikomba lia makhuwa kandi linjilamo, ne vikhingilila elikhuwa, ne lilekha okhwama eviamo. 20Ne vano navo nivo ovumicho vulia vwarakwa mwilova elilayi; valia vawulila nga elikhuwa, ne valivukula, ne vama eviamo, akandi amakhumi kataru, akandi amakhumi kasasava, ne akandi eyimia.21Ne naye wavasungila ari, vafianga etaa vela vafunikha nesikono, nohomba vara mulwalo lwe esitanda? ne valekha okhura khusitete? 22Kho sivulawo esindu sialekisa, sialalekha okhumanyikha; khandi sivulawo esindu siavavikhwa muvwikisi, nikakhali sialarelwa avulafu. 23Omundu yesi uli namarwi kokhuwulila, lekha awulile24Ne naye wavasungila ari, Mwireke vureke khu kalia kamwalawulila: khu sikelo silia siopimilanga, nisio esikelo sia wesi valakhupimilakho: ne khwinywe mwalawulilanga mwalalelesiwa amanyingi. 25Khu wulia wuli ninafwo, niye walatasiwa: ne ulia ukhali ninafwo tawe, alarusiwakho sikhava silia siali ninasio.26Ne wasunga ari, Nimwo anga ovwami vwa Nyasaye vuli, anga omundu arakanga ovumicho mumukunda; 27Ne achaa akona, ne akhavukha esilo ne esitere, anga ovumicho vurombanga novurula ne vutuukha , samanyanga tawe. 28Okhuva elilova liene nilio liamanga eviamo; okhuchakila khu sisina sio omurombo siama amasafu, ne viola okhwavalila, neviama vikhoomela. 29Nikakhali niviakhalava, omundu avukulanga eyingeso yiye vwangu, sikila elichesa livechanga liakhola.30Ne wasunga ari, sina siekhunyala khwafwanilisiakho ninasio ovwami vwa Nyasaye? nohomba khunyala khwakelasia nende sindu sina? 31Vuvele anga olumicho lwo omukhuyu, woluvechanga, nivakhaluraka mwilova, noolutiti okhuvira ovumicho vwoosi vuli mwilova: 32nikakhali nivakharaka, lutukhanga lucha ikulu, ne kuva omusala omukali okhuvira ekindi, khandi kwama emisakia emikali kukhupasia; kho amanoni ko mwikulu kecha kameenya musininikha siakwo.33Ne alala nende echingano chindi echinyingi yavelwachila elikhuwa, anga vanyala okhuliwulila. 34Nikakhali livulakho lia yavalakayila vulali okhurumikhila olukano tawe: ne wavaali vong'ene, yavenosianga aveki vave amakhuwa kosi.35Ne eyindalo ndala yeneyo, lwe ingolove yola, yavasungila ari, Lekha khwambukhe khuche oluveka lundi. 36Ne wavali nivakhasevula nolukhumulo, venjila vamuvukulila muliaro lia yalimo. Ne avwene yawo khwaliwo nende amaro kandi amatiti. 37Ne yarulila eyimboo eyingali yoluwuchi, ne amarunda ka amachi kachukha muliaro, kechulamo.38Ne naye yali inyuma we eliaro wukonile witikiye epilo: ne navo vamuvusia, nivamusungila vari, Omwami, ewe solalolanga khwalavunga tawe? 39Ne wavukha, ne wakondokhela eyimboo yo oluwuchi, ne wasungila eyinyanja ari, wolela, khuve nomulembe. Ne eyimboo yo oluwuchi yasinjila, ne yalinya chii.40Ne naye wavasungila ari, muvenguwe muriena? mwakhava muriena vulali elisuvila? 41Kho navo vavenguwila elala, ne varevana avene khu vene vari, Omundu wuno ni walukano sina, we eyimboo yo oluwuchi ne eyinyanja vyalamuwulilanga?

Chapter 5

1Ne vecha oluveka lundi lwe eyinyanja, musivala sia Avakerasi. 2Ne wayali niyakharula muliaro, avwene na avwene wakananawo nende omundu wali nesisieno wali nalarulanga mufulindwa,3Ne yamenyanga mufulindwa; ne avulawo omundu wakhanyalile okhumuvowa tawe, tawe, akhava nali neminyololo: 4Sikila vamuvowanga nende echipingo ne eminyololo, ne yakitulakanga eminyololo kienekio akari, ne echipingo nacho yakitulakanga chiva ofutonye: khandi avulawo omundu yesi wakhamunyalile tawe.5Ne vuli lwosi, esilo ne esitere, yali mufukulu, nende mufulindwa nalila , ne khandi niyekhalaka nende amachina. 6Nikakhali anga yalola Yeso nasili hale, yatumaka chimbilo ne wamusikamila,7Ne wakukula vululu, ne wasunga ari, ninende sina ninawe Yeso, ewe Omwana wa Nyasaye wuli ikulu? Nakhusayanga evweni wa Nyasaye, endi okhamba esinyasio tawe. 8Okhuva yamusungila ari, Ewe esisieno, rula mumundu wuno.9Ne wamureva ari, Elira lilio niwina? Ne naye wamuchiva, nasunga ari, Elira lianje livele vari Lechoni: sikila khuvele avanyingi. 10Ne naye wamusaya akhanyingi ari akhafukhuma furule musivala sienesio tawe.11Vulano ahembi wenawo mufukulu khwaliwo nende elituli elikali lie echimbichi chali nichilayanga. 12Ne ofusieno fwosi fwamusaya , nefusunga furi, Khurume khuche muchimbichi, khuchinjilemo. 13Ne avwene na avwene Yeso wafwiyamila fuchee. Ne ofusieno fwenofu fwarula fwacha, ne fwenjila muchimbichi: ne elituli lieneli lielukha chimbilo nelikhomolokha liakwa munyanja, ( chali chola ahembi echelefu chivili;) ne chosi chavunila munyanja.14Ne valia vayaanga echimbichi anga valola vario, velukha vacha okhukasunga mwitokho, nende mufurekelo. Ne varula vacha okhulola kalia kali nikekholekhane. 15Ne vecha khu Yeso, ne valola wulia wesisieno siali nisiamenyamo, ne wali nende Lechoni, niyekhale, ne niyefwalile, khandi nali avwene munganakani: navo vaaria.16Ne valia vali nivakalolile vasungila valia vali nivechilewo kali nikekholekhane khu wulia we esisieno siali nisiamenyamo, nende kalia kali nikekholekhe khu chimbichi. 17Ne navo vachaka okhumusaya arekukhe arule mulukongo lwavo.18Ne wayali niyakhecha wakhenjila muliaro, wulia wesisieno siali nisiamenyamo yamusaya amulonde. 19Kakhava kario Yeso siyamwiyamila tawe, nikakhali yamusungila ari, Chaa yingo khu avandu vavo, ne ovasungile amakhuwa amakali ko Omwami akhukholele, ne anga okhukholele esisa. 20Ne naye warekukha wachaa, ne wachakila Dekapoli okhuvasungila amakhuwa amakali ka Yeso yali namukholile: ne avandu vosi vawuuka.21Ne Yeso wayava niyakhambukha khandi eyinyanja nali muliaro oluveka lwe injelekha, avandu avanyingi vasololana wayali: ne yali ahembi neyinyanja. 22Ne, lola, mulala khu avakhongo ve sinagogi, ulangwa elira vari Yairo; ne anga yamulola, yamukwa mumakulu mumwe, 23Ne wamusaya nakalukhila, nasunga ari, Omwana wanje omukhana omutiti wuwulikhe wusikasie amwoyo: Nakhusalanga, yicha omutilekho emikhono kikio, atukhe okhusosa; ne atukhe okhumenya. 24Ne Yeso wacha ninaye; ne avandu avanyingi vamulondakho, nivamufindikanekho.25Ne omukhasi navuleve, watachanga amavanga khu miyika elikhumi na kivili, 26Ne yava wanyakhanila mumikhono kia avasilikhi avanyingi, ne yava warumikhila vuli esindu siosi sia yali ninasio, ne siyalolanga ovwawukhani vwosi tawe, nikakhali yachililila okhusalila, 27Wayava nawulile eyifuma ya Yeso, yefindikisia muvandu okhurulila inyuma, ne watila khulikemo lie yinguvo yiye.28Sikila yasunga ari, Kava vusa natilakho khu yinguvo yiye, nawona. 29Ne avwene na avwene esevele yokhutacha amavanga yakhama; ne naye wewulila mumuvili kukwe ari wuwonile okhurula musinyasio.30Ne Yeso, wamanya vwangu ari echingulu chakhamurulamo, wesevukha khu vandu vali nivalafindikananga, ne wasunga ari, Ni wina wakhatila khu chinguvo chanje? 31Ne aveki vave vamusungila vari, olalolanga olukhumulo luno lwosi lwala findikananga khwiwe, ne nawe olasunganga ori, Wina wundililekho? 32Ne naye walola eyi nende eyi okhwenya okhumanya wulia wukholile esikholwa sienesio.33Nikakhali omukhasi wulia narile nalarenganga, namanyile siali nesikholekhane khuniye, yecha wakwa evweni wuwe, ne wamusungila ovung'ali vwosi. 34Ne naye wamusungila ari, Mwana mukhana ewe, elisuvila lilio likhuwonisie; chaa nomulembe, nowoone okhurula musinyasio.35Wayava nasilakayanga ario, omundu mulala okhurula munju ya mulala wavemilisi ve sinagogi wasunga ari, Omwana wuwo omukhana wufwile: Sikila sina ochililile okhunyasia Omwami?36Anga Yeso yawulila elikhuwa liavamusungila lieneli, wasungila omusinjilili we sinagogi mwenoyo ari, Okhaenda tawe, suvila vusa. 37Ne wakaya omundu yesi akhamulondakho tawe, okhurusiakho Petero, Yakobo, nende Yohana wandaye Yakobo. 38Ne wecha munju yo omusinjilili we sinagogi, ne walola valayokelanga , nende valia valilanga nende okhukukula vululu.39Ne wayali niyakhenjila mukari, yavasungila ari, sina sia mulayokelanga, ne mulalilanga sina? omukhana wuno siwufwile tawe, nikakhali alakonanga. 40Ne navo vamuchekha nivamukholelakho esienyenye. Nikakhali anga yava niyakhavarusia voosi elwanyi, yavukula papa nende mayi voomwana omukhana ulia, nende valia vayali ninavo, ne wenjila wavali nivalisie omwana omukhana wulia.41Ne naye watila omwana omukhana wulia omukhono, ne wamusungila ari, [ Talitha cumi ]; nikhwo okhusunga mukhukalukhasia vari, Mwana mukhana ewe, nakhusungilanga endi, vuukha. 42Ne avwene na avwene Omwana omukhana wulia wavuukha, ne wakenda; sikila yali we emiyika elikhumi na kivili. Ne vesundukha nelisundukha elikali. 43Ne naye wavakania navatindinya ari omundu yesi akhamanyakho tawe; ne wavalakilisia ari velesie omwana wulia sialia.

Chapter 6

1Ne warula awenawo wacha, ne wecha mulukova lwavo omwene; ne aveki vave vamulonda. 2Ne eyindalo ye elisabato anga yola, yachaka okhusomia mu sinagogi: ne avandu avanyingi vamuwulila vauka, nivasunga vari, Omundu wuno naye arusiye hena amakhuwa kano? ne ovuchesi ovunyingi vuno ni wina wumuwelesie, okutukha okhukhola ekasi eyingali anga yino neemikhono kikie? 3Uno sali niye omufundi wechimbao, omwana wa Maria, wandaye Yakobo nende Yosia, ne wanga Yuda nende Simoni? ne sekhuli hano nende avakhana vavo? Ne navo vesikirala sikila niye.4Nikakhali Yeso wavasungila, Omung'osi satakhananga oluyali tawe, okhurusiakho mulukova lwavo, nende mulwivulo lwavo omwene, nende vomunju mwumwe avene. 5Ne siyakholakho eweneyo esikholwa esikali tawe, okhurusiakho vatiti vali avalwale vayatilakho omukhono wavawonia. 6Ne naye wavaukila sikila okhulekha okhusuvila khwavo. Ne wacha mufurekelo fwali awenawo navasomia.7Ne walanga elikhumi na vavili, wachaka okhuvaruma vachee vavili vavili; ne wavawelesia ovunyali khu ofusieno; 8Ne wavakania ari, vakhasitakho siosi siokhulukendo tawe, okhurusiakho eyindavusi yong'ene; omusipi tawe, esiakhulia tawe, echirubia mufuveti tawe: 9Nikakhali vafwale ofuralo; ne vakhafwala echinguvo chivili tawe.10Ne wavasungila ari, avundu wosi wosi wamwalenjila munju, mwikhalemo okhwola anga mwalarulamo nomucha. 11Ne wulia yesi wukhalavenjisia tawe, nohomba okhamurekelesia tawe, anga muva nimurulawo, musisimule olufu luva khufulenge fwenyu luve ovuloli esinyuma ninavo. Kang'ali namusungilanga enywe, kalivakho amangu khu Sodoma nende Komora eyindalo yelikhalakilwa,okhuvira elitokho lieneli.12Ne navo varula vacha, nivelwacha vari avandu vakhoyele vekanile. 13Ne navo vakhuma ofusieno ofunyingi, ne nivavakha amafura valia vali avalwale, ne nivavawonia.14Ne omwami Herodi wawulila okhulondokhana ninaye; (okhuva elira lilie liava lifumikhane vuli avundu: )ne naye wasunga ari, Vari Yohana Omubatisi wusisimukhe okhurula muvafu, ne niko kalakilanga emilimo emikali nekilolekhana muniye. 15Avandi vasunga vari, Omwenoyu ni Elicha. Ne avandi vasunga, Vari nomung'osi, nohomba anga mulala khu avang'osi .16Nikakhali anga Herodi yawulila akenako, yasunga ari, Ni Yohana, Wanakhalaka omurwe: wuvukhile okhurula mu vafwa. 17Okhuva Herodi mwene niye warumasia ne vacha vatila Yohana, ne vamuvowa musivoye sikila Herodia, omukhasi wa Philipo wandaye wuwe: esifunane Herodi yava umuyilile.18Sikila Yohana yava wusungile Herodi ari, Silili elilaka khwiwe okhuvukula omukhasi wa wandaye wuwo tawe. 19Khukario Herodia wakhayana ninaye, ne wakhava eyinjila yokhumwira ; nikakhali siyanyala tawe: 20Okhuva Herodi yaria Yohana, yamanya ari no omundu wavwene ne khandi omuseleche, ne yamurekelesianga; ne anga yamuwulilanga, yakhola amakhuwa amanyingi, khandi yamuwulilanga novusangafu.21Weyindalo yayekombanga yoola, wa Herodi yali nalekhoyelanga eyindalo yokhwivulwa khukhwe yalombela esiakhulia avakhongo vave, avasinjilili va amaye, nende avemilisi vomulukongo lwosi lwa Galilaya; 22Ne wo omukhana wa Heriodia chena yeecha mukari ne wakhina, wayanjisia Herodi nende voosi vali nivekhale halala ninaye, omwami wasungila omukhana wuno ari, Ndeve siosi siolenyanga, ne nakhuwelesia.23Ne naye wamwichuvila ari, Silia siosi siolandeva esie, Nakhuwelesia ewe, vukhava enusu yo ovwami vwanje. 24Ne naye warula wacha, ne wasungila mayi wuwe ari, Endeve sina? Ne naye wamusungila ari, Omurwe kwa Yohana Omubatisi. 25Ne naye wecha vwangu wenjila mukari niyechomile Omwami, wamureva, nasunga ari, nenyanga avwene na avwene hano umbelesie khulutelu omurwe kwa Yohana Omubatisi.26Ne omwami wavelela okhuvira esikelo; okhuva yali wumwichuvile, ne khandi sikila valia vali nivekhale ninaye, siyakhalovile tawe. 27Ne avwene vusa yawo omwami warumasia omusikari, ne walaka varere omurwe kwa Yohana: naye wacha wakhalaka omurwe kukwe nali musivowe, 28Ne warela omurwe kukwe khulutelu, ne welesia omwana omukhana: ne omwana omukhana naye welesia mayi wuwe. 29Ne anga aveki vave vawulila vario, vecha vavukula omuvili kukwe, ne vakwalisia musilindwa.30Ne avarumwa vesolola halala wa Yeso yali, ne vamusungila amakhuwa koosi, khu kalia kavali nivakholile, nende kalia kavali nivasomiye. 31Ne naye wavasungila ari, Mwavene yicha mwisendekho aluveka musiangalamwe, ne mwimunye atiti: okhuva avandu avanyingi veechanga ne nivaacha, ne sevalikho noovwiyangu vwo okhwimunya nohomba okhulia tawe. 32Ne varula vachiila muliaro avundu avwikisi musiangalamwe.33Ne avandu vavalola anga valachichanga, ne avanyingi vamumanya, ne vatumaka echimbilo okhurula mumatokho kosi, ne vavenyowela, ne vosi veechela khulala wayali. 34Ne Yeso, anga yarula muliaro, yalola avandu avanyingi, ne wava nesisa ninavo, sikila vali anga amachese kalali noomwayi tawe: ne naye wachaka okhuvasomia amakhuwa amanyingi.35Ne wavwachaka okhwilavula, aveki vave veecha wayali, ne vasunga vari, Muno nimusiangalamwe, ni vulano echisa chakhavira: 36Vasevule vachee, musivala sili ahembi hano, nende mufurekelo, ne vekulile siavalia: okhuva sivula sia valia.37Nikakhali wavachiva ne wavasungila ari, Enywe velesie sia valia. Ne navo vamusungila vari, walenyanga khuche khukule emikati kie echirubia echimia chivili, ne khuvelesie valie? 38Ne wavasungila ari, Muvele ne emikati kinga? chee mulole. Ne anga vamanya esavu yakio, vamusungila vari, ni kirano nende eching'eni chivili.39Ne warusia elilaka ari vekhasie avandu voosi hasi khuvunyasi mufutuma. 40Ne vekhala hasi mufutuma, fwe eyimia eyimia nende fwa amakhumi karano karano. 41Ne wayali niyakhavukula emikati kirano nende eching'eni chivili, yalikamila mwikulu, ne wakikasicha, ne wakitonya tonya, ne welesia aveki vave vayile evweni wavo; ne eching'eni chivili wavakavilamo voosi.42Ne voosi valiaa, ne vekura. 43Ne aveki vavukula ofukapu elikhumi na fuvili fwichule ofupande fwe emikati, nende fwe eching'eni. 44Ne avandu valiaa esiakhulia esio vali ahembi avasacha echelefu chirano.45Ne vwangu avwene yawo nasungila aveki vave venjile muliaro, ne vachee vambukhe oluveka lundi inyuma nivakhatukha Betsisaida, nasisevula avandu. 46Ne wayali niyakhavasevula, yacha musikulu okhusala. 47Ne wesilima siachaka, eliaro liali akarikari weyinyanja, ne naye wava wusikale yeng'ene khundulo.48Ne wayavalola valanyakhananga okhufuka eliaro; okhuva eyimboo yawuchanga esinyuma ninavo: ne anga echisa ekhumi novucha okhusia Yeso yacha wavali, nalakendanga khu yinyanja, ne wekosia anga walavavirangakho. 49Nikakhali anga vamulola nalakendanga khu yinyanja, vafwanilisia vari nesisieno, ne vakukula: 50Okhuva voosi vamulola, vavenguwa. Ne vwangu wavalakayila, navasungila ari, vee novusicha: Nisie; mukharia tawe.51Ne naye wacha wavali muliaro; ne eyimboo yawuchanga yasinjila: ne navo avene vawuuka okhuvira esikelo, ne vayumba. 52Okhuva sivayililisiakho akamakana kemikati tawe, okhuva emioyo kiavo kiali emiumu.53Ne wavali nivakhambukha injelekha, vecha musivala sia Genesareti, voola khuluchinga. 54Ne anga varula muliaro vusa varinana, avwene na avwene vamumanya. 55Ne vatumaka chimbilo mufurekelo fwo mulukova lwenolu lwosi, ne vachaka okhusita khu futanda valia voosi vali avalwale, okhuyila wavawulilanga wali.56Ne avundu wosiwosi wayenjilanga, mufurekelo, nohomba mumatokho, nohomba musivala, vaalisianga avalwale khu chinjila, ne nivamusaya vari vamutilekho likhava khwikemo lie eyinguvo yiye: ne anga avanyingi vamutilangakho vawonanga.

Chapter 7

1Avafarisayo nende avandiki va amalaka valala vechela halala khu niye, okhurula Yerusalemi.2Ne anga valola vari valala khu veki va Yeso valalichanga esiakhulia esichafu, nikhwo okhusunga vari, ne mikhono, kiavakhasavile tawe, vanyolelawo ovutamanu. 3Khu Avafarisayo, nende khu Avayahudi vosi, nivakhasavile emikhono kiavo vuli khase, sevanyala okhulia tawe, vatila omwima kwa avasakhulu. 4Ne wavavechanga nivakharula khusoko, nevakhasavile emikhono, sevanyala valia tawe. Nende ofundu fundi ofunyingi fuva nofuliwo, fuva nevanyolile vatilakho, khuli okhusinga ofukombe, echinyungu, ofundi fwo okhurumikhila fwalombwa nende eshaba, nende fwo khu mesa.5Niwo wa Avafarisayo nende avandiki va malaka vamureva vari, Sikila sina nokhukesia aveki vavo okhulonda omwima kwa avasakhulu, nikakhali valalichanga esiakhulia nivakhasavile emikhono tawe?6Wavachiva wavasungila ari, Isaya seyarusia ovung'osi khwinywe aveka avokhwikatia, khuli, kahandikwa kari, Avandu vano vambechanga oluyali lwe eminwa kiavo, nikakhali omwoyo kwavo kuvele hale ninasie. 7Khwako vasikamilanga esikhaya, nevasomia amekesio ka amalaka kavandu.8Okhuva murechanga aluveka elilaka lia Nyasaye, mutila amekesio ka avandu, khuli okhusinga echinyungu nende ofukombe: nende akandi amanyingi kafwanana kario komukholanga. 9Ne wavasungila ari, Novulayi mulovanga elilaka lia Nyasaye, kho mulonde amekesio kenyu. 10Okhuva Musa yasunga ari, Orie papa wuwo nende mayi wuwo; ne, Wulia walalama papa nohomba mayi, lekha afwe elifwa:11Nikakhali enywe musunga muri, Kava omundu alasungila papa wuwe nohomba mayi ari ni Korupani, nikhwo okhusunga vari, nesihanwa, esindu siosi sia mwalanyolelakho eyinganga okhurula khwisie; alava novulekhule. 12Ne semumulekha wakholela papa wuwe nohomba mayi wuwe khuli kenyekha tawe; 13Muchangalasia elikhuwa lia Nyasaye lilekha okhuva novusiro okhuvirira mumekesio komwekesianga, nende amakhuwa kandi amanyingi kafwana kario komukholanga14Ne wayali niyakhalanga avandu vosi wayali, yavasungila ari, Mbulilisie sia vuli mulala khwinywe, ne mumanye: 15Sivulawo esindu sili elwanyi wo omundu, siva nesialenjilanga muniye sinyala siamuvakha esifwavi: nikakhali amakhuwa amakhuwa karulanga muniye, akenako niko kamuvakhanga esifwavi. 16Nikava omundu yesi wuvele nende amarwi kokhuwulira, lekha awulire.17Ne wayali niyakhenjila munju okhurula muvandu, aveki vave vamureva okhulondokhana nendeolukano. 18Ne naye wavasungila ari, Alinywe mwesi muvula elimanya? Semwalamanyanga tawe, muri esindu siosi sio okhurula elwanyi, wesinjilanga mumundu sesinyala okhumuvakha esifwavi tawe; 19Sikila sesinjilanga mumwoyo tawe, nikakhali munda, ne sirula elwanyi nesicha muchoo? khwako yatakasa ofwakhulia fwosi okhuva ofulayi.20Ne wasunga ari, Silia sirulanga elwanyi okhurula mu mundu, nisio sivakhanga omundu esifwavi. 21Okhurula mukari, mumioyo kia avandu, chirulangamo echinganakani echimpi, ovuheyi, ovwiri, 22Ovwifwi, okhwikomba, ovuveyi, ovulianga, eyimoni eyimpi, amanyeko, esileka, ovuyingwa: 23Ofundu ofuvi funo fwosi furulanga mukari, ne nifwofuvakhanga omundu esifwavi.24Ne warekukha okhurula avwene yawo, ne wacha wavirira mulwakho lwaTiro nende Sidoni, newenjila munju, ne siyayenya omundu yesi amanye tawe: nikakhali siyanyala okhwikisa tawe. 25Sikila omukhasi navuleve, womwana wuwe omukhana omuraka yali nende eroo ye esisieno, yamuwulila, wecha ne wasikama mufulenge fufwe: 26Omukhasi mwene oyo yali Omuyunani, weyikholo ya Musirofoinike; ne wamusaya ari okhume esisieno sirule mu mwana wuwe.27Nikakhali Yeso yamusungila ari, Lekha mbele avana vekure: sikila sekenyekhana ovukule esiakhulia sia avana, ne osukunile echimbwa tawe. 28Naye wachiva ne wamusungila ari, Nikario, Omwami: kakhava kario echimbwa chikhalanga hasi we mesa chilichanga fwa avana valakwisianga.29Ne naye wamusungila ari, Khu liawakhalakaya elio chila khu lieneli; esisieno sirurile mu mwana wuwo omukhana. 30Ne khuli yola munju yiye, yanyola esisieno nesirulile, ne omukhana wuwe niyayalisie khu sitanda.31Ne khandi , welawarula khu lwakho lwa Tiro nende Sidoni, wecha wola khu yinyanja ya Galilaya, okhuvirila akari wa amachinga ka Dekapoli. 32Ne vamurerila mulala wali niyekala amarwi, neyali novusiro vwo okhulakaya; ne vamusaya amurekho omukhono kukwe.33Ne naye wamuvukula aluveka okhurula mulukhumulo, ne wara ofutere fufwe mu marwi kake, ne wafucha amare, ne wamutila khu lulimi lulwe; 34Ne anga yalikamila mwikulu,yarula emiuya, ne wamusungila ari, Efufatha, nikhwo okhusunga vari, Kho wikukhe. 35Ne avwene navwene amarwi kake kekukha, ne ovusiro vwo lulimi lulwe lwanguwa, ne walakayaovulayi vwene36Ne wavakaya ari vakhasungila omundu yesi tawe: nikakhali khuli yatasa okhuvakaya, niwo anga navo vatasa okhukalandia; 37Ne navo vawuka okhuvira esikelo, nivasunga vari, Wukholile ofundu fwosi ovulayi: alalombanga vosi avasilu okhuwulila, nende pupu okhulakaya.

Chapter 8

1Muchindalo chilia wo olukhumulo lwali olukali lwene, ne vava vavula sie valia, Yeso yalanga aveki vave wayali, ne wavasungila ari, 2Nakholelanga olukhumulo lwa avandu vano esisa,sikila vakhava ninasie khu lwe echindalo chitaru, ne sivulawo siosi sia valile; 3Ne nemba sungila endi vache muchingo chavo niveyimane okhulia, valanyirira khu njila: sikila avanyingi vayecha okhurula hale. 4Ne aveki vave vamuchiva vari, Omundu anyala warusia hena esiakhulia sio okhulisia avandu vano vosi musiangalamwe muno?5Ne wavareva ari, Ne emikati kinga kio muli ninakio, Ne vasunga vari, Musafu. 6Ne warusia elilaka avandu vekhale hasi khuvunyasi: ne wavukula emikati musafu, ne wopa orio muno, ne wakitonya tonya, welesia aveki vave vare evweni wa avandu.7Ne valiho nende orung'eni orutiti - rutiti avwene yawo: ne naye wavibarikiya, ne warusia elilaka viosivavire evweni wavo. 8Niwo anga valia, ne vekura: ne vasolola esiakhulia siali nesisikale ofukapu musafu. 9Ne valia esiakhulia esio vali avandu echelefu chinne: ne naye wavasevula. 10Ne avwene yawo wenjila muliaro nende aveki vave, ne vecha muchimpeka cha Dalimanutha.1311Ne Avafarisayo varurila, ne vachaka okhurevana ninaye, nivenya avekesie esimanyikhilo sio okhurula mwikulu, nivamukhaka. 12Ne naye warula emiuya emikali mumwoyo kukwe, ne wasunga ari, Sikila sina eselukho yino yalakhavilisianga esilolelo? kang'ali namusungilanga, Sivulawo esilolelo siosi sie eselukho yino yalelesivwa tawe. Ne wavalekha, ne wayava niyakhenjila muliaro khandi varekukha vacha oluveka lundi.14Vulano aveki vali vevirile okhusita omukati, muliaro mwa vali sevalikho nende ikulu wo omukati mulala tawe. 15Ne naye wavemisia, nasunga ari, Mwikhale meso, mwilinde okhulondokhana nende elimela lia Avafarisayo, nende elimela lia Herodi.16Ne avene vachaka okhurevana, nivasunga vari, yaani sikila sekhuli no omukati tawe. 17Ne wa Yeso yamanya, Sina sie mwalarevananga, sikila muvula omukati? musili okhuva nelienelesia, nohomba elimanya? musilingi ne emioyo kienyu emisiro?18Muvele ne echimoni, ne sechalalolanga tawe? ne muvele na amarwi, ne semwalawulilanga tawe?nenywe semwalechulilanga tawe? 19Wanatonya emikati kiranokhu vandu echelefu chirano, nofukapu fwinga fwichule fwe esiakhulia siasikala fwa mwasolola? Vamusungila vari, elikhumi na fuvili.2120Ne wakiali musafu khu vandu echelefu chinne, nofukapu fwinga fwichule fwo ofupande fwasikala fwa mwasolola? Ne vamusungila vari, Musafu. Ne wavasungila ari, Nesikila sina mwakhalamanyanga?22Ne wecha Betsisaida; ne varera omundu omuvofu wayali, ne vamusaya vari amutilekho. 23Ne watila omukhono kwo omuvofu wulia, ne warula ninaye elwanyi we elitokho; ne wayali niyakhafucha khuchimoni chiche, nende okhumurakho emikhono kikie, yamureva nikava alalolanga khuli kenyekhana.24Ne naye walolelela yikulu, ne wasunga ari, nalolanga avandu khuli emisala, kialakendanga. 25Khu lwako wela khandi wara emikhono kikie khu chimoni chiche, ne wamulikamia yikulu: ne naye wawona, wachaka okhulola vuli omundu ovulayi vwene. 26Ne wamusevula ache munju yiye, namusungila ari, Okhachilakho mwitokho tawe, nohomba okhasungilakho omundu yesi mwitokho tawe.27Ne Yeso warekukha wacha, nende aveki vave, mumatokho ka Kayisaria Filipi: ne khunjila wareva aveki vave, navasungila ari, Avandu vasunganga vari esie niwina? 28Ne navo vachiva vari, Yohana Omubatisi: nikakhali avandi vasunga vari, Eliya; ne avandi vari, mulala khu avang'osi.29Ne naye wavasungila ari, Nikakhali enywe nanywe mwalasunganga muri esie niwina? Ne Petero wachiva wamusungila ari, Ewe niwe Kristo. 30Ne naye wavakania ari vakhamula khu mundu yesi tawe.31Ne wachaka okhuvasomia, ari Omwana wo mundu alavirira mu sinyasio sio ofundu ofunyingi, ne lalolwa nende avasakhulu, nende avasalisi avakhongo, nende avandiki va amalaka, ne alerwa, ne khu lwe echindalo chitaru alasisimukha khandi. 32Ne yalakaya lieneli avulafu. Ne Petero wamuvukula aluveka wachaka okhumukondokhela.33Nikakhali khulwa yesevukha ne walolelela aveki vave, yakondokhela Petero, nasunga ari, Kalukha inyuma wanje, Shetani: okhuva ewe somanyile amakhuwa ka Nyasaye tawe, nikakhali amakhuwa kali ka avandu. 34Ne wayali niyakhalanga avandu wayali halala nende aveki vave, yavasungila ari, Wulia yesi walenya okhunonda, yeyikane omwene, na avukule omusalaba kukwe, ne yanonde.35Okhuva wulia yesiwalawonia ovulamu vuvwe alavutifia,;nikakhali wulia yesi walatifia ovulamu vuvwe sikila esie nende sikila amakhuwa amalayi, niye mulala wulia walavuwonia. 36Vwalava ni vukhala sina khu mundu, nikava anyala okhunyola esivala siosi, ne atifie ovulamu vwe eliva lio mumwoyo kukwe. 37Nohomba nisina sio omundu anyala warusia muvwiyangu vwe eliva lia mumwoyo kukwe?38Wulia yesi khukario walakholela echisoni nende amakhuwa kanje mulwivulo luno lwo ovutamba nende ovwononi; ava yesi Omwana wo omundu alamukholela echisoni, lwalicha muvukhumivwa Papa wuwe nende echingelosi echinjenukhu.

Chapter 9

1Ne wavasungila ari, Kang'ali namusunilanga, Endi valivamo valala vasinjile hano, vakhalikonyelakho elifwa tawe, okhutukha wavalilola ovwami vwa Nyasaye novwichile na amani. 2Ne wechindalo chisasava chali nechivirile Yeso yavukula Petero, nende Yakobo, nende Yohana, wanina khu lukulu olurambi ninavo vong'ene muvwikisi: ne naye wakalukhasivwa evweni wavo. 3Ne echinguvo chiche chang'inang'ina, chawangiya chwee okhuvira namwifweli; chavira esikelo sio omundu yesi anyala wafuwa chawangiya chirio.4Ne avwene yawo valolekhanawo Elicha nende Musa: ne vali valalakayanga nende Yeso. 5Ne Petero wachiva ne wasungila Yeso ari, Omwami, novulayi efwe fwesi okhuva hano: ne lekha khulombe amatili kataru; lilala elilio, ne elindi lia Musa, ne elindi lia Elicha. 6Sikila seyamanya lio okhulakaya tawe; okhuva vali vatililwe nechindenga echingali7Ne khwaliwo nelilesi liavafunikha: ne omwoyo kwarula mwilesi, nokusunga kuri, Owuno niye Omwana wanje omusime: mumuwulile. 8Ne khusikha sienesio, wavali nivakhalengela aluveka wenawo, sevayela valolakho omundu wundi yesi avwene yawo tawe, okhurusiakho Yeso yeng'ene nende avene.9Ne khuli vali nivalekhanga okhurula khu lukulu, yavakaya ari vakhasungilakho omundu yesi amakhuwa kavali nivalolile tawe, okhutukha anga Omwana wo omundu alivukha okhurula muvafwa. 10Ne avene khu vene valinya khu makhuwa kenako, nevarevana mulala nowundi vari okhuvukha okhurula muvafwa khuva khuvele nesifune sina.11Ne vamureva, nivasunga vari, Sikila sina avandiki va amalaka vasunganga vari Elicha alemila anyowe yeche? 12Ne wavachiva wavasungila ari, Kang'ali Elicha alemila yeche, ne akalusieofundu fwosi; nende khuli kahandikwa khu Omwana wo omundu, vari alanyakhanila mufundu ofunyingi, ne nivamuleka. 13Nikakhali namusungilanga, Endi Elicha wayecha khale, ne vamukholela kalia kavamurechekhela, khuli anga kakandikwa khu niye.14Ne khuli yecha wa aveki vave vali, yolola olukhumulo olukali noluvavotokhane, ne avandiki va amalaka nivalarevananga ninavo. 15Ne avwene na avwene avandu vosi, khuli vamulola, vauka vululu, vatumaka okhumwakanila, vamukhesia. 16Ne wareva avandiki va amalaka ari, Ni mareva sina ka mwalavarevanga?17Ne mulala mulukhumulo wamuchiva ne wamusungila ari, Omwami, Nikhurerile omwana wanje omusiani, wuli nende eroo yo ovusilu; 18Ne avundu wosi wosi wayimutililanga, yimukhupanga hasi: ne arusia elifilo, ne achaka okhukhwayula ameno kake, ne achaka okhwikhuna: ne esungile aveki vavo endi vamukhume arule; ne navo vakhayilwe. 19Ne naye wamuchiva, ne wamusungila ari, Enywe eselukho yikhali nelisuvila, nava ninanywe khu sikha sina? Emwifwile okhwola hena? murere wendi hano.20Ne vamurera wayali: ne anga yamulola, avwene na avwene eroo yilia yamukhupa; ne wakwa hasi, ne wakalakala narusia elifilo. 21Ne naye wareva papa wuwe ari, Ni khu sikha sina sie eroo yino yakhamumenyamo? Ne naye wasunga ari, okhurula nali ovwana. 22Ne muvunyingi yimusukunanga mumulilo, ne khandi mumachi, okhwenya okhumuvunia,khukholele esisa, ne okhuyete.23Yeso wamusungila ari, Nonyala okhusuvila, amakhuwa kosi kanyalikha khuwulia wusuvile. 24Ne avwene na avwene, papa wo omwanawulia walila vululu, ne wasunga emisika nikialarulanga ari, Omwami, Nisuvile; njete mukhulekha okhusuvila khwanje. 25Khuli Yeso yalola avandu valechanga halala nivatumaka, yakondokhela eroo eyimpi yilia, nakisungila ari, Ewe eroo yesiyingwa nende ovusilu, Nakhulakilisianga, rula muniye, ne okhela wecha wenjila khandi wenjila muniye tawe.26Ne eroo yilia yalila, ne yamukalakasia hasivululu ne yarula muniye: ne naye wafwana khuli wufwile; niwo anga vanyingi vasunga vari, Wufwile 27Nikakhali Yeso yamutila omukhono, ne wamuchingula yikulu; ne naye wavukha.28Ne khuli yali niyakhenjila munju, aveki vave vamureva muvwikisi vari, Sikila sina efwe khukhayilwe okhurusia? 29Ne wavasungila ari, fufwana furi sefurulanga vusa tawe, nikakhali okhuvirila mumasayo nende okhwiyimana okhulia.30Ne varekukha awene yawo, ne vavirila mu Galilaya akari; ne seyayenya omundu yesi amanye tawe. 31Sikila yali wayekesia aveki vave, ne yavasungilanga ari, Omwana wo omundu alarusiwa mumikhono kia avandu, ne navo valamwira; ne wavalava nevamwirile, alasisimukha eyindalo ya khataru. 32Nikakhali sevatilangaesifunane sia amakhuwa kenako tawe, ne varia okhumureva.33Ne yecha Kapernaumu: ne wavali munju yavareva ari, Sivele sina sio murevanenge akari wenyu khu njila? 34Nikakhali vawolela: sikila wavali khu njila vali varevanenge akari wavo, niwina walava omukhongo khu vosi. 35Ne wekhala hasi, ne walanga elikhumi ne vavili, wavasungila ari, Nikava omundu yesi alekomba okhuva wokhuranga, akhoyela ave wokhumalilikha khu vosi, ne ave omurumikhi wa vosi.36Ne wavukula omwana, ne wamusinjisia akarikari wavo: ne wayali niyakhamuvukula mumikhono kikie, yavasungila ari, 37Wulia yesi walenjisia mulala khu vana vatiti anga wuno mulira lianje, alava wunjinjisie esie: ne wulia yesi walanjinjisia esie, salava wunjinjisie esie tawe, nikakhali wulia wanduma esie.38Ne Yohana wamuchiva, nasunga ari, Omwami, khulolire omundu mulala nalakhumanga ofusieno mu lira lilio, ne sakhulondanga efwe tawe: ne khumukayile, sikila sakhulondanga efwe tawe. 39Nikakhali Yeso wasunga ari, Mukhamukaya tawe: sikila avulawo omundu wunyala okhukhola amalolesio mulira lianje, wunyala wandakayakho amavi tawe.40Sikila wulia wukhali esinyuma ninafwe tawe ava wuvele oluveka lwefu. 41Sikila wulia yesi walamuwelesia amachi ko okhunywamulira lianje,sikila enywe muvele va Kristo,kang'ali namusungilanga enywe,salatifia esihanwa sisie tawe.42Ne wulia yesi walasikerasia mulala khu avatiti vano vaasuvila, vwakhavele ovulayi khu niye niyakhavoyilwe olukina mwikosi mumwe, ne ache asukunwe munyanja. 43Omukhono kukwo nokukhwononela, kureme okhusukune: sikila novulayi khwiwe winjile muvulamu noli omulema, okhuvira ove ne mikhono kivili ne ochee musiatisi, sio omuliro kukhalisimwa tawe. 44Weyinyende yavo yikhalifwa tawe, nende wo omuliro kukhalisimwa tawe.45Ne esilenge sisio nesikhusiamia, sireme osirusiekho: novulayi khwiwe winjile muvulamu nokwila, okhuvira okhuva nofulenge fuvili ne osukunwe musiatisi, wo omuliro kukhalisimwa tawe: 46We eyinyende yavo yikhalifwa tawe, nende wo omuliro kukhalisimwa tawe.47Ne eyimoni yiyo neyikhusiamia, yitomole oyirusie: novulayi khwiwe winjile mu vwami vwa Nyasaye neyimoni ndala, okhuvira ove nechimoni chivili ne osukunwe mumuliro kwe musiatisi: 48We eyinyende yavo yikhafwichanga tawe, ne omuliro sekusimanga tawe.49Okhuva vuli omundu alirerwamo omunyu no omuliro, ne vuli omusango kulirerwamo omunyu no omunyu. 50Omunyu nomulayi: nikakhali omunyu nekwakhatakha echanju, walaramo sina kho kuve ne echanju? Muve no omunyu mwinywe mwavene, ne muve no omulembe khu vuli sia mulala wenyu.

Chapter 10

1Ne warula evweneyo, wecha khu chinjakho cha Yuda oluveka luli hale khu Yoridani: ne avandu vevungelesia wayali khandi; ne khuli yali niyanala, wela wavasomia khandi. 2Ne Avafarisayo vecha wayali, ne vamureva vari, Nilia avwene omundu okhukhuma omukhasi wuwe? nivamukhaka. 3Ne wavachiva wavasungila ari, Musa yarusia elilaka ari sina? 4Ne vasunga vari, Musa yakhwiyamila khwandike evarwa yokhulekhana, ne naye ache.5Ne Yeso wavachiva wavasungila ari, ovumu vwe emioyo kienyu nivwo vwakila wavandikila elilaka lino. 6Nikakhali okhurula mukhuranga khwo okhulonga Nyasaye yavalomba omusacha nende omukhasi.7Khu sifune sino omusacha alalekha papa nende mayi wuwe, ne yambasivwe khu mukhasi wuwe; 8Ne navo vavili valava omuvili mulala: kho khu kario sevalava vasili vavili tawe, nikakhali omuvili mulala. 9Khu kario sia Nyasaye yambasiye halala,omundu yesi akhakavukhasia tawe.10Ne wavali munju aveki vave vela vamureva khandi khu malala kenako. 11Ne naye wavasungila ari, Wulia yesi walakhuma omukhasi wuwe, ne ayile owundi, alava wukholile ovuheyi khu wulia. 12Ne nikava omukhasi alalova omusacha wuwe, ne ache olukhasi khu musacha wundi, alava wukholire ovuheyi.13Ne vamurelera avana avatiti, vari avatilekho: ne aveki vave vakondokhela vali nivavarelire. 14Nikakhali Yeso yalola, ne naye wasinyikha vululu, ne wavasungila ari, Lekha avana avatiti veche khwisie, ne mukhavakaya tawe: sikila ovwami vwa Nyasaye vuvele vwa avandu ori vano.15Kang'ali namusungilanga enywe, Wulia yesi wukhalenjisia ovwami vwa Nyasaye khuli omwana omutiti, salinjilamo tawe. 16Ne wavukula avana mumikhono kikie, wavarakho emikhono kikie ne wavasavila echikhavi.17Ne wayali niyakhacha khunjila evweni, omundu mulala yecha nalatumakanga, ne wamusikamila, ne wamureva ari, Omwami Omulayi, ekhole sina khe enyole ovulamu vwa mindali? 18Ne Yeso wamusungila ari, Sikila sina walananganga esie ori omulayi? avulawo yesi wuli omulayi tawe nikakhali mulala, nali, Nyasaye. 19Ewe wamanya amalaka, Okhaheya tawe, Okhera tawe, Okheva tawe, Okharusia ovuloli vulali vwa avwene tawe, Okhaveya tawe, Orie papa wuwo nende mayi wuwo.20Ne naye wachiva wamusungila ari, Omwami, kano kosi ekholanga okhurula muvuraka vwanje. 21Niwo wa Yeso yamulolerera wamuyanja, ne wamusungila ari, Esindu silala nisio siotakhile: ewe cha, okusie vuli esindu siosi sioli ninasio, ne welesie avatakha, ne nawe walava nelivikhilo mwikulu: ne wiche, ovukule omusalaba, ne wunonde. 22Ne naye wavelera anga yamusungila elieneli, ne warulawo wacha natunyire: sikila yali emiandu eminyingi.23Ne Yeso wesevukha walolerera vuli avundu, ne wasungila aveki vave ari, Khuli vwalava ovutinyu khu vali nemiandu okhwinjila mu vwami vwa Nyasaye! 24Ne aveki vawuka khu makhuwa kake. Nikakhali Yeso wela wavachiva khandi, ne wavasungila ari, Vana enywe, vwala ovutinyu khu valia vara eliyikina liavo muvuyinda okhwinjila muvwami vwa Nyasaye. 25Vwalava vwangu khu yingamia okhuvirira mutundu ye esindani, okhuvira omundu omuyinda okhwinjila muvwami vwa Nyasaye.26Ne vawuka okhuvira esikelo, ne avene varevana vari, Vulano niwina wunyala okhuwonisivwa? 27Ne Yeso anga yavalola wasunga ari, Khu vandu sekanyalikha tawe, nikakhali sekali kario khu Nyasaye tawe: sikila khu Nyasaye ofundu fwosi funyalikha. 28Ne Petero wachaka okhumusungila ari, Lola, efwe khwalekha fwosi, ne khwakhulonda ewe.29Ne Yeso wachiva wasunga ari, Kang'ali namusungilanga enywe, avulawo omundu yesi walekha eyinju, nohomba avawandaye avasiani, nohomba avakhana, nohomba papa, nohomba mayi, nohomba omukhasi, nohomba avana, nohomba emikunda, sikila esie, nende sikila amakhuwa amalayi, 30Nikhali alanyola omurungo kwe eyimia khu yimia khu sikha sia vulano sino, echinju, nende avawandaye avasiani, nende avakhana, nende avamayi, nende avana, nende emikunda, halala ne eminyakhano; khandi nende musivala siva nisialecha sio ovulamu vwa mindali. 31Nikakhali avanyingi vali evweni valava vokhumalilikha; ne vokhumalilikha valava vokhuranga.3432Ne navo wavali khunjila nivalachichanga Yerusalemi; Yeso yemila evweni wavo: ne navo vachenya; ne khuli vamulondanga, vava novuri. Ne khandi wela wavukula elikhumi nende vavili, wachaka okhuvasungila ofundu fwalachanga okhwikholekha khuniye, 33Nasunga ari, Lola, khwalachichanga Yerusalemi; ne Omwana wo omundu alarusivwa khu avasalisi avakhongo,nende khu vandiki va amalaka; ne navo valamukhalakila okhwirwa, ne valamurusia khu Vesivala: 35Ne Yakobo nende Yohana, avana va Zevetayo, vecha wayali, nivasunga vari, Omwami, khwalenyanga khuri okhukholele lilia liosi lia khwalekombanga. 36Ne naye wavasungila ari, Nililena lia mwalenyanga emukholele? 37Ne navo vamusungila vari, khwiyamile khutukhe okhwikhala, mulala omukhono kukwo omusacha, ne owundi omukhono kukwo omukhasi, muvukhumi vuvwo.38Nikakhali Yeso wavasungila ari, Enywe semumanyile lia mwalarevanga tawe: enywe munyala mwanywela musikombe sie Esie nanywelamo? ne mubasisivwe mu vubatiso vwe esie nabatisiwa ninavwo? 39Ne vamusungila vari, Khunyala. Ne Yeso wavasungila ari, Okhunywela musikombe sia nanywelamo mwalanywelamo; ne muvubatiso vwa nabatiswamo mulabatiswa: 40Nikakhali ko okhwikhala omukhono kwanje omulunji nende omukhasi sikali kewanje okhwana tawe; nikakhali valelesivwa valia vwa valombelwa.41Ne anga elikhumi vakawulila, vachaka okhwiviyilisia vululu khu Yakobo nende Yohana. 42Nikakhali Yeso wavalanga wayali, ne wavasungila ari, Mumanyile muri valia vavalikhananga okhuva avami khu Vesivala vavamiyanga nivavamina; ne vali avami khu nivo vavamiyanga novunyali.43Nikakhali sikalava kario khwinywe tawe: nikakhali wulia yesi walenyanga okhuva omukhongo mwinywe, alava omurumikhi wenyu. 44Ne wuliayesi mwinywe walenyanga okhuva omukali khu vosi, alava omukhalavani wa vosi. 45Sikila Omwana wo omundu siwayecha okhurumikhilwa tawe, nikakhali okhurumikha, ne arusie ovulamu vuvwe vuve omurungo kwa avanyinji.46Ne vola Yeriko: ne anga yali nalarulanga Yeriko nali na aveki vave nende esavu eyingali yene ya avandu, Batirimayo omuvofu, omwana wa Timayo, yali wikhale khu lukuku lwo omuyila nalasavanga. 47Ne khuli yawulila vari ni Yeso wa Nazareti, wachaka okhulangilisia, nasunga ari, Yeso, ewe Omwana wa Daudi, kholelekho echimbavasi. 48Ne avanyingi vamuyingilisia vari akhoya awolele: nikakhali watasa okhulangilisia vululu vwene, Ewe Omwana wa Daudi, kholelekho echimbavasi.49Ne Yeso wasinjila marumba, ne warusia elilaka ari vamulange. Ne valanga omundu wali omuvofu, nivamusungila vari, Khowiyelesie omwoyo, sinjila; alakhulanganga. 50Ne naye, wasukuna omukavuti kukwe, wasinjila, ne wecha khu Yeso.51Ne Yeso wamuchiva wamusungila ari, Ni sina nisio siolenyanga ori ekhukholele? Omundu omuvofu wulia wamusungila ari, Omwami, nenyanga enjake okhulola. 52Ne Yeso wamusugila ari, Ewe khooche khu njila yiyo; elisuvila lilio likhuwonilie. Ne avwene ne avwene wachaka okhulola, ne walonda Yeso khu njila.

Chapter 11

1Ne wavali nivakana okhwola Yerusalemi, ahembi nende Bethifage nende Betsania, wesikulu sia Oliveti siali, yaruma vavili khu veki vave, 2Navasungila ari, chee musirekelo simufutare evweni wenyu: ne anga mwalava nimwakhenjilamo vusa muri, mwalanyola esimosi sie esikhili nesivoyilwe, sio omundu yesi sili okhwikhalakho tawe; sikangulule, ne musirere. 3Nikava omundu yesi alamureva ari, Sikila sina mwalakholanga murio? musunge muri; Omwami wuvele nelienya ninasio; ne avwene na avwene alamulekhula mumurere hano.4Ne navo varekukha vacha, ne vanyola esimosi sie esikhili sivoyilwe elwanyi wo omuliango mumasanganjila ke echinjila chivili chakananilanga: ne vasikangulula. 5Ne avandu navuleve vali nivasinjile awenawo vavareva vari, mwalakholanga sina, nomukangulula esimosi sie esikhili ? 6Ne vavasungila khuli Yeso yali narusie elilaka: ne valekhana ninavo vacha.107Ne varela esimosi sie esikhili khu Yeso, vasirakho echinguvo chavo, ne naye wekhalakho. 8Ne : ne avanyingi vala echinguvo chavo khunjila: ne avandi navo varema echisakia cha amasafu okhurula khu misala, ne vara khunjila. 9Ne valia vemila evweni, nende valia vali yinyuma, valangilisia, nivasunga vari, HOSANNA; WUVELE NOVUKASU WALECHELA MULIRA LIO OMWAMI: 11Ne Yeso wayenjila mu Yerusalemi, yacha mwitembeli: ne wayali niyakhamala okhulolelela ofundu fwosi mukari mulia, ne vulano eyingolove yali yakhola, yarulamo wacha Betsania halala nende aveki vave. 12Ne khuli vwasia, wavali nivalarulanga Betsania, eyinjala yamuluma:13Ne khuli yalola omusala omukhuyu nasili hale nokuli namasafu, yecha, nalekombanga nikava anyala okhunyolakho esindu siosi: ne anga yola wakwali, siyanyolakho siosi tawe nikakhali amasafu kong'ene; sikila esikha sia kwamilanga amakhuyu siali sisili okhwola. 14Ne Yeso wakuchiva wakusungila ari, Avulawo omundu yesi waliakho amatunde kako okhurula vulano vuri na mindali tawe.15Vecha vola Yerusalemi: ne Yeso wacha wenjila mwitembeli, ne wachaka okhukhuma navarusia elwanyi valia vakusianga khandi nivakulila mwitembeli, nafumalisia echimesa cha avandu vafunjilangakho echirubia, nende ofufumbi fwa avandu vakusianga ofutute; 16Ne wakaya ari omundu yesi wusitile ofundu fwo okhukusia akhavirilakho mwitembeli tawe.17Ne wavasomia, navasungila ari, Sikayandikwa Kari, EYINJU YANJE YALALANGWA NOFUVALA FWOSI VARI EYINJU YA AMASAYO? nikakhali enywe mukikholile okhuva OLUVANGACHI LWA AVANULI. 18Ne avandiki va amalaka nende avasalisi avakhongo vakawulila, ne vachaka ohukhavilisia khuli vanyala vamuvunia: okhuva vamuria, sikila avandu vosi vachenyakhu amekesio kake. 19Ne khuli eyingolove yola, yarula elwanyi we elitokho.20Ne mumavwivwi, wavali nivalaviranga, valola omusala omukhuyu kwomile yikulu okhurula khu misi. 21Ne Petero khuli yechulila yamusungila ari, Omwami, lola, omusala omukhuyu kwewe walamile kunialile.22Ne Yeso khuvachiva yavasungila ari, Muve nelisuvila mu Nyasaye. 23Khu kang'ali navasungilanga enywe, Endi wulia yesi walasungila olukulu luno ari, Siukha orule hano, ne oche wisukune munyanja: ne alekhe okhwayaya mu mwoyo kukwe, nikakhali asuvile ari amakhuwa kalia kasungile kalecha okhuvira; ava alanyola kalia kosi kava nasungile.2524Khu kario namusungilanga enywe endi, Ofundu fwosi-fwosi fwomuva nemwalekomba, nomusala, suvila muri munyolile, ne nanywe muva mwalafunyola. Ne nanywe nomusinjila okhusala, muveele, wava nesindu siosi no omundu yesi: kho vari Papa wuwo yesi wuli mwikulu atukhe okhukhuvela wesi echimbi chicho. 26Nikakhali ewe nolekha okhuvela, ava Papa wuwo yesi wuli mwikulu alalekha okhukhuvela echimbi chicho.27Ne vela vecha khandi Yerusalemi: ne wayali nalenjilanga mwitembeli, varulila vecha wayali avasalisi avakhongo, nende avandiki va amalaka, nende avasakhulu. 28Ne vamusungila vari, Nivunyali sina vwewe okholelanga ofundu funo? ne niwina wakhuwelesia ovunyali vuno vwo okhukhola ofundu funo?29Ne Yeso wavachiva wavasungila ari, Siesi namurevakho elireva lilala, ne munjive, ne nasienamusungila ni khuvunyali sina vwekholelanga ofundu funo. 30Ovupatiso vwa Yohana, vwali vwo okhurula yikulu nohomba vwali vwa avandu? Njiive.31Ne varevana avene khu vene, nivasunga vari, Nikava khwalasunga khuri, Okhurula mwikulu; alakhureva ari, Nono sikila sina nomukha musuvila? 32Nikakhali khwasunga khuri, Vwa avandu; varia avandu: sikila avandu vosi vavala Yohana, okhuva omung'osi vang'ali. 33Ne vachiva vasungila Yeso vari, sekhunyala khwasunga tawe. Ne Yeso okhuvachiva wavasungila ari, Siesi senyala navasungila nivunyali sina vwe ekholelanga ofundu funo tawe.

Chapter 12

1Ne wachaka okhuvalakayila muchingano. Omundu navuleve yaraka omukunda kwo omusabibu, ne wasira olukaka wakuvotokhasia, ne wayavamo avundu wokhutinyila omusabibu, ne wombakha omunara kwo okhulindilamo, ne wakukotisia khu avalimi vandi, ne warekuka wacha musivala sia hale. 2Ne khu esikha sio okhufuna, yaruma khu valimi valia omukhalavani wuwe, vari vamuwelesiekho elichesa lio omukunda kwe emisabibu. 3Ne navo vamutila, ne vamupa, ne vamukhuma amakhono amakangala.4Ne wela khandi wavarumila omukhalavani wundi; ne naye vamuchura amakina kamupa, ne vamusalisia khu murwe, ne naye vamukhuma wacha nivakhamukhosia akechisoni. 5Ne khandi wela waruma owundi; ne naye vamwira, nende avandi avanyingi; nivopa avandi, ne nivera avandi.6Khu kario wayava nasikale nende omwana wuwe omusiani mulala, wayayanja novuyanji vwosi, wela wamuruma khu valia, nasunga ari, Valelesia omwana wanje oluyali. 7Nikakhali avalimi valia vamonyana vari, Wuno niye mwene emiandu; yicha, lekha khumwire, ne emiandu kialava ekiefu.8Ne navo vamutila, ne vamwira, vamusukuna okhurula mumukunda kwe misabibu. 9Khu kario omwami mwene mukunda alakhola sina? alecha ne avunie avalimi valia, ne yelesie avalimi vandi.111210Ne enywe semwasomakho eliandiko lino; ELICHINA LIA AVOMBAKHI VALOVA NILIO LIACHENA LIAKHAVA LIO OVWALILO OVUKALI MUKONA: 1513Ne wamurumila avandu valala okhurula khu Avafarisayo nende okhurula khu Aveherodi, vamutilile khu makhuwa kemunwa. 14Ne wavali nivakhecha, vamusungila vari, Omwami, khwamanya khuri ewe wuvele wang'ali, ne sewiyendekhelanga omundu yesi tawe: sikila ewe soyanjililanga avandu valala ne oleka avandi tawe, nikakhali wekesianga eyinjila ya Nyasaye muvung'ali: Nelilaka okhurusia ovushuru khu Kaisari, nohomba tawe? Khurusie, nohomba khukharusia tawe? Nikakhali niye, yamanya okhwitatirisia khwavo, wavasungila ari, Sikila sina mwalangelichanga? nderile elimotole, endukhe okhulilola.16Ne valirela. Ne wavasungila ari, Esifwanani silikho sino nende amandiko kalikho kano nikawina? Vamusungila vari, nika Kaisari. 17Ne Yeso wavachiva wavasungila ari, Mwelesie Kaisari ofundu fuli fwa Kaisari, ne khu Nyasaye ofundu fuli fwa Nyasaye. Ne vamuyumbila.18Ne Avasadukayo vecha wayali, vasunganga vari okhusisimukha khuvulawo; ne vamureva nivasunga vari, 19Omwami, Musa yakhwandikila ari, Kava wandaye wuwo omusiani wafwa, ne walekha omukhasi wuwe yinyuma, ne vulali avana, wandaye wuwe omusiani kenyekha avukule omukhasi wuwe, ne asinjisiye wandaye wuwe olwivulo.20Vulano valiwo avawandaye avasiani musafu: ne wokhuranga wayila omukhasi, ne wafwa nakhevulakho omwana tawe. 21Ne wakhavili wamukalusia, ne wafwa , yesi nakhevulakho ninaye omwana tawe; khandi wakhataru yesi ario. 22Ne wukhola musafu yesi wamukalusia, khandi yesi wamulekha vulali okhwivulakho ninaye tawe: ne okhumalilikha omukhasi wulia yesi wafwa. 23Khu kario mukhusisimukha, wavalivukha, aliva omukhasi wa wina khwavo? Okhuva vuli sia mulala khu musafu valia yali wamuyila.24Ne Yeso okhuvachiva wavasungila ari, Khu kario semwalativanga, sikila semumanyile amandiko, nohomba ovunyali vwa Nyasaye tawe? 25Okhuva wavalivukha okhurula muvafwa, sivaliyila nohomba sivaliyilwa tawe; nikakhali valiva khuli echingelosi chili mwikulu.26Ne khulondokhana nende valia vafwa, nikava valivukha: simwasomakho musitavu sia Musa, anga yali musichekha Nyasaye yalakaya ninaye, nasunga ari, Nisie Nyasaye wa Ibrahimu, nende Nyasaye wa Isaka, nende Nyasaye wa Yakobo? 27Sali Nyasaye wa vafwa tawe, nikakhali Nyasaye wa vali mumwoyo: khwako niwo womutivilanga vululu28Ne mulala khu vandiki va amalaka yecha, ne anga yali nawulile nivalarevananga halala, ne wamanya ari yali wuvachivile ovulayi, yamureva ari, Nelilaka sina lili lio okhuranga khu kosi? 29Ne Yeso wamuchiva ari, Elilaka lili lio okhuranga khu kosi livele vari, WULILA, EWE ISIRAELI; OMWAMI NYASAYE WEFU NIYE OMWAMI. 30NE EWE WUKHOYELE OYANJE OMWAMI NYASAYE WUWO NENDE OMWOYO KUKWO KWOSI, NENDE ELIVA LILIO LIA MUMWOYO LIOSI, NENDE ECHINGANAKANI CHICHO, NENDE AMANI KAKO KOSI: lino nilio elilaka lio okhuranga. 31Ne lia khavili lifwana lirio, nelili lino, OYANJE OMUCHESA WUWO KHULI WAMWENE WEYANJA. Livulawo elilaka lindi elikali livira kano.32Ne omwandiki wa amalaka wulia wamusungila ari, Novulayi, Omwami, ewe wusungile ovung'ali: sikila khuvele vusa nende Nyasaye mulala; ne saliwo owundi tawe nalali niye: 33Nende okhumuyanja nomwoyo kwosi, nende elimanya liosi, nende eliva lia mumwoyo, nende amani kosi, nende okhuyanja omuchesa wuwe anga wamwene, khuuvirile esiyanwa siosi sio okhusamba nende emisango. 34Ne Yeso khuli yalola ari wuchivile muvuchesi, yamusungila ari, Ewe soli hale nende ovwami vwa Nyasaye tawe. Ne avulawo omundu wakelichakho khandi okhumureva elireva liosi tawe.35Ne Yeso wachiva wasunga ari, wayali nalasomianga mwitembeli, Kaakilanga avandiki va amalaka vasunga vari Kristo no omwana wa Daudi ni sina? 36Sikila Daudi mwene yasunga nali mu Roo Omuchenukhu ari, OMWAMI YASUNGILA OMWAMI WANJE ARI, YIKHALA OMUKHONO KWANJE OMULUNJI, OKHWOLA WANAMALA OKHUKHOLA AVASUKU VAVO VAVE ESIFUMBI SIO OKHULAMBISIAKHO OFULENGE FUFWO. 37Khu kario Daudi mwene yamulanga ari Omwami; ne karulila hena wamulanga ari omwana wuwe? Ne avandu avanyingi vamuwulila muvusangafu.38Ne wavasungila ari mumekesio kake, Ela mwilinde okhulondokhana nende avandiki va amalaka, vayanja okhufwalanga echinguvo echindambi, nende vayanja okhukhesia emilembe muchisoko. 39Nende okhwikhala khu fufumbi ofulayi muchisinakoki, nende avundu hali avulayi mumilukha: 40Venjililanga nivanyasia echinju cha avakhasi vanamulekhwa, ne nivekatia mukhusala amasayo amarambi: vano valikhalakilwa esikhalako esilulu muno.41Ne Yeso yali wikhale oluviro lundi we esisanduku lie elivikhilo liali, ne yalolanga khuli avandu varusianga echirubia nivara mwisanduku lie elivikhilo: ne avanyingi vali avayinda varusianga echinyingi. 42Ne yechawo omukhasi navuleve wali namulekhwa omutakha, ne naye wasukunamo furano fuvili fwalombanga elimotole.43Ne walanga aveki vecha wayali, ne wavasungila ari, Kang'ali namusungilanga enywe, Endi omukhasi namulekhwa omutakha wuno wureremo echinyingi, okhuvira vosi vakharusia mwisanduku lie elivikhilo: 44Sikila avandi vano vosi varusiye chivele khwikulu khwo ovuyinda vwavo, nikakhali wuno mukhutakhilwa khukhwe wureremo chosi chavele ninacho, cho ovulamu vuvwe vwitililengekho.

Chapter 13

1Ne anga vali nivalarulanga elwanyi we litembeli, mulala khu veki vave wamusungila ari, Omwami lolakho khuli amakina kalombwa nende khuli vombakha hano! 2Ne Yeso okhumuchiva wamusungila ari, Walalolanga emichu emikali kino? livulawo elikina hata lilala lilisikala khu lindi lililekhwa vulali okhukwisivwa hasi tawe.3Ne anga yekhalasi khu sikulu sia Oliveti siali oluveka lundi nesilengelane ne elitembeli, Petero nende Yakobo nende Yohana nende Andreya vamureva muvwikisi, 4Khusungilekho, amakhuwa kene kano kaliva lina? ne sina nisio siliva esilolelo sio ofundu funo fwosi wofulicha okhwikholekha?5Ne Yeso mukhuvachiva wachaka okhuvasungila ari, Mwikhale vureke omundu yesi akhecha wamuveya tawe: 6Sikila avanyingi valechela mulira lianje, nivasunga vari, Nisie Kristo; ne valaveya avanyingi.7Ne wamwalaulila amaaye nende nivarumbula aka amaaye, mukhanyakhana tawe: sikila akenako kalecha okhurulila; nikakhali okhumalilikha khwalava khusili okhwola. 8Esivala sialacha siupane nesindi, ne ovwami vwalopana novundi: ne khwalavawo nende esialo okhurenga muchimpeka lukano na lukano, ne khwalavawo neyinjala nende eminyakhano: okhuno nikhwo khwalava okhuchaka khwo okhulumwa.9Nikakhali mwavene mwikhale vureke: sikila valavatila nivavayila mufuyalo; ne valamupila muchisinakoki: ne valamurela evweni avaruki nende avami sikila esie, vuve ovuloli esinyuma ninavo. 10Ne elikhuwa elilayi lialemila evweni lilwachisivwe mufuvala fwosi.11Nikakhali anga valamutila, ne vamuyile evweni, mukhaenda muchinganakani khuli mwalalakaya tawe, nohomba mukhachaka okhukayililisia tawe: nikakhali kalia kamwalelesiwa eyisa yene yilia, akenako niko komuva nimwalalakaya: sikila simwalava enywe mwalava nimwalalakayanga tawe, nikakhali Roo Omuchenukhu. 12Vulano wandaye alachama wandaye okhwola yerwe, ne papa naye no omwana omusiani; ne avana navo valakalukhana avevusi vavo, ne navo valakila verwe. 13Ne mwalaviyilwa nende avandu vosi sikila elira lianje: nikakhali wulia walefwila atukhe mukhumalilikha, niye wuva nalawonisivwa.14Nikakhali wamulilola ESISINYISIO SIO OKHWINONIA, sialakaywa nende omung'osi Danieli, nesisinjile avundu wasikhakhoyele tawe, ( lekha wulia walasomanga ave nelimanya, ) kho lekha valia vali Evuyuda velukhe nivacha mufukulu: 15Ne lekha wulia wuli khunju yikulu akhekha hasi munju tawe, nohomba akhacha wenjilamo, okhuvukula esindu siosi tawe. 16Ne wulia wuli mumukunda akhakalukha khandi yinyuma okhuvukula eyinguvo yiye tawe.17Nikakhali kaliva amatinyu khu valia valiva neyinda, nende khu valia valiva nivalanunianga muchindalo chilia! 18Ne musale muri ako kakharulila echindalo cho omunyiri tawe. 19Okhuva muchindalo chilia khuliva nesinyasio, sisili okhulolekhanakho okhurula esialo nesichaka sia Nyasaye yalomba okhwola esikha sino, nohomba sisilicha khandi okhuvawo tawe. 20Ne nikakhavele vari Omwami siyakhayembiyisie echindalo echo tawe, avulawo yesi wuli mumuvili wakhawonile tawe: nikakhali sikila avarovolwe, valia vayarovola, alembiyisia echindalo.21Ne nikava omundu yesi anyala wamusungila ari, Lola, Kristo wuvele hano; nohomba ari, lola, wuvele yawo; mukhamusuvila tawe: 22Sikila Kristo vovuveyi nende avang'osi vovuveyi valarulila, ne walakhola amalolesio nende kokhuwuka, ko okhuselela, nikanyalikha, khu valia varovolwa. 23Nikakhali enywe muve meeso: Ninyowile okhuvasungila amakhuwa kosi nikakharulila tawe.24Nikakhali muchindalo chilia, wesinyasio siliva nisiakhawa, eliuva lililima, ne omwesi sikulirusia ovulafu vwakwo tawe, 25Ne eching'iniesi cho mwikulu chilikwa, ne ovunyali vuli mwikulu vulirenga. 26Ne niwo wavalilola Omwana wo omundu nalechanga mumalesi na amani amanyingi nende ovukhumi. 27Ne niwo waliruma echingelosi chiche, ne valisolola halala avarovole vave okhurula echimpeka chinne che eyimboo, okhurula echimpeka cha hale che esialo okhucha echimpeka cha hale cho mwikulu.28Vulano yekakho olukano lwo omusala omukhuyu; Wechisakia chivechanga nechisili echindoro, ne nichakhachaka okhwama amasafu, mumanyanga muri esimiyu sikana okhwola: 29Kho mwesi munjila yeneyo, wamwalalola ofundu funo nifwakhachaka okhwikholekha, mumunye muri kavele ahembi, amiliango.30Kang'ali namusungilanga enywe, endi eselukho ya vulano yino siyalavira tawe, okhwola ofundu funo fwosi fuve fwikholekhane. 31Elikulu ne elilova vialavira viche: nikakhali amakhuwa kanje sikalavira vusa tawe. 32Nikakhali eyindalo yilia nende eyisa yilia avulawo omundu yesi wamanya tawe, tawe, chikhava echingelosi chili mwikulu, nohomba Omwana, nikakhali Papa.33Mwikhale vureke, muve meeso nemusala: sikila simumanyile eyisa yiliva lina tawe. 34Sikila Omwana wo omundu wuvele khuli omundu wachichanga oluchendo lwa hale, walekha eyinju yiye, ne welesia avakhalavani vave ovunyali, ne khu vuli sia mulala wamuwelesia emilimo kiakhola, ne wasungila omulindi wesilivwa yekhale meeso.35Kho enywe yikhale meeso: sikila simumanyile nilina wo omwami mwene eyinju alecha tawe, khu ngolove, nohomba musilo akari, nohomba etwaya yikholiokhelanga, nohomba mumavwivwi: 36Akhecha matintivikha wavanyola nimwalakonanga. 37Ne kanavasungilanga kano nasungilanga vosi, Muve meeso.

Chapter 14

1Chali chisikale echindalo chivili okhwola omulukha kwe elipasaka, nende omukati khukhalimo elimela tawe: ne avasalisi avakhongo nende avandiki va amalaka vakhava siosi sia vanyala vamutililakho, ne vamwire. 2Nikakhali vasunga vari, Yikhava khu eyindalo yo omulukha tawe, avandu vakhecha varera olutiri.3Ne wavali Betsania munju ya Simoni walwala amachele, wayava niyekhale nalalichanga, yechamo omukhasi wali nelipokisi lia amafura kawunyanga ovulayi ko ovukusi vwe yikulu, ne warandula elipokisi, warusia amafura kalia wamuchukha khu murwe. 4Ne khwalimo nende avandu valala vasinyikhila mukari mwavo, ne vasunga vari, Sikila sina yenonile amafura amalayi kano? 5Vakhakusiye ikulu wechidinari echimia chitaru, ne vakhelesie avatakha. Ne vamwiviyilisiya.6Ne Yeso wasunga ari, Lekhana ninaye; nisina sia mwalamunyasianga? wukholile omulimo omulayi khwisie. 7Sikila muvele na avatakha vuli lwosi, ne khusikha siosi sia muva nemwalenya munyala mwavakholela amalayi: nikakhali esie simwalava ninasie vuli lwosi tawe. 8Wukholile khu kanyala: wunyowile okhwicha evweni okhuvakha amafura omuvili kwanje nokukhayavilwa. 9Kang'ali namusungilanga, avundu wosi wavalilwacha elikhuwa elilayi lino musivala siosi, esikholwa siakholile sino siosi sililakaywa mukhumwichulila.10Ne Yuda Isikarioti, mulala khu valia elikhumi nende vavili, yacha khu avasalisi avakhongo, amuchame khunivo. 11Ne anga vawulila vario,vali novusangafu, ne vamulaka okhumuwa echirubia12Ne eyindalo yo okhuranga yo omukati kukhalimo elimela, wavali nivakhera ye elipasaka, aveki vave vamusungila vari, Nihena wolenyanga ori khuche ne khukhole emirechekho wolalila elipasaka? 13Ne waruma vavili khu veki vave, ne wavasungila ari, Enywe chee mwitokho, ne eweneyo mwalakananayo no omundu wusitile eyinyungu ya amachi: mumulonde. 14Ne avundu walacha yenjile, musungile mwene eyinju yilia muri, Omwami alasunganga ari, Eyinju ya avacheni yivele hena, wanalila elipasaka nende aveki vanje?15Ne alamwekesia eyinju eyimbalayi yili yikulu yimo vuli esindu ne khandi vakilompile: muvwene mulia mukhulompelemo. 16Ne aveki vave varula vacha, vola mwitokho, ne vanyola anga yali navasungile: ne navo valompamo emirechekho kie elipasaka.17Ne angolove yechamo nende aveki vave elikhumi nende vavili. 18Ne khuli vekhala hasi ne vachaka okhulia,Yeso yasunga ari, Kang'ali namusungilanga enywe, Mulala khwinywe walalichanga ninasie alanjama. 19Ne navo vachaka okhuvelela, vachaka okhumusungila mulala sia mulala vari, Nisie? ne owundi wasunga ari, Nisie?20Ne naye wavachiva wavasungila ari, Ni mulala khu elikhumi na vavili, walatonganga ninasie khu bakuli ndala. 21Omwana wo omundu khu kang'ali alacha, khuli yahandikilwa: nikakhali nesinyasio khu mundu wulia walachama Omwana wo omundu! vwakhavele ovulayi omundu wulia niyakhalekhile okhwivulwa.22Ne anga vali nivalalichanga, Yeso yavukula omukati, wakutakasa, ne wakutonya tonya, wavawelesia, ne wasunga ari, Vukula, liaa: kuno nomuvili kwanje. 23Ne wavukula esikombe, ne wayali niyakhopa orio muno, yavawelesia: ne vosi vanywelamo. 24Ne wavasungila ari, Kano namavanga kanje keyindakano eyimpia, kalachuchukhila avanyingi. 25Kang'ali namusungilanga enywe, Sinela okhunywa khandi elitunde lio omusapipu kuno tawe, okhwola eyindalo yilia wentinywa ovuya mu vwami vwa Nyasaye.26Ne wavali nivakhemba olwimbo, varula elwanyi vacha khu sikulu sie Emiseituni. 27Ne Yeso wavasungula ari, Enywe mwesi mwalesikirala sikila esie esilo sia vulano vuri: okhuva kayandikwa, Nakhupa omwayi, ne amachese kalava kasalanikhe.28Nikakhali wanava nesisimukhe, nacha evweni wenyu mu Galilaya. 29Ne Petero wamusungila ari, Kakhava vari vosi valesikirala, esie sinakhulekha tawe.30Ne Yeso wamusungila ari, Kang'ali nakhusungilanga ewe, Endi vulano vuri, esilo sia vulano vuno, etwaya neyisili okhukholiokha khavili, ewe walava wunjikanile khali khataru. 31Nikakhali naye walakaya nakhatalale, Nokhuli okhufwa ninawe, Esie senyala okhukhwikana munjila yosi tawe. Avandi valia vosi vasunga vario.32Ne vola avundu wavalanganga vari, Getsesimani: ne wasungila aveki vave ari, Enywe yikhale hano, wanava ninasalanga. 33Newavukula Petero nende Yakobo nende Yohana, ne wachaka okhuwuka vululu, nende okhuva novusiro ovukali; 34Ne wavasungila ari, Omwoyo kwanje kuvelele okhuvira esikelo khu sikha sio okhufwa: enywe sikala hano, ne muve meeso.35Ne naye wesendakho avweni atiti, ne wakwa hasi, wasala ari, nikakhanyalikhe, eyisa yilia yakhavirile okhurula khu niye. 36Ne wasunga ari, Abba, Papa, ofundu fwosi funyalikha khwiwe; ndusiyewo esikombe sino: kakhava khario kakhava khuli nenyanga tawe, nikakhali khuli ewe walenyanga.37Ne wecha, wavanyola niveyalisie, ne wasungila Petero, Simoni, ewe wesi wiyalisie? ewe sowakhekhalekho ata eyisa ndala? 38Ewe yikhala meeso nosala, okhecha wenjila mumakelicho tawe. Eroo muvung'ali yirechekhe, nikakhali omuvili kutietiekhile. 39Ne khandi wela wacha, ne wasala, ne walakaya amakhuwa malala kalia.40Ne anga yakalukha, wavanyola khandi niveyalisie, (sikila echimoni chavo chali chisitowe,) ata sivaali nende lia vamuchiva tawe. 41Ne wela wecha lukhola khataru, ne wavasungila ari, Nakheyalisie vulano, ne mwimunye: kanyalile, eyisa yakhola; lola, Omwana wo omundu wuchamilwe mumikhono kia avooni. 42Sinjile, lekha khuche; lola, wulia walanjamanga wuvele ahembi.43Ne avwene na avwene, wayava nasilakayanga, Yuda yecha, mulala khu valia elikhumi na vavili, ne halala ninaye lwali olukhumulo olukali nechimpanga nende ofukong'o, okhurula khu vasalisi avakhongo nende avandiki va amalaka nende avasakhulu. 44Ne wulia wamuchama yaliwuvawelesie esimanyikhilo, nasunga ari, Omundu wulia wanacha emuchunjunekho, mulala mwene wulia alava niye; muvukule, ne muche ninaye nomumulindile. 45Ne anga yola vusa ario, yacha namwichomilekho, ne wasunga ari, Omwami, omwami; ne wamuchunjuna. 46Ne navo vamukwakho, vamuvukula.47Ne mulala khu valia vali nivasinjile awene yawo yarusia olupanga, ne warema omukhalavani wo omusalisi omwimilisi, ne elirwi liakwa. 48Ne Yeso wavachiva wavasungila ari, Murule khuli mwalachichanga okhusera omunuli, nechimpanga nende ofukong'o okhundila esie? 49Sinavelenge ninanywe vuli lwosi mwitembeli nesomia, ne simwayandilakho tawe: nikakhali amandiko kakhoyele katusivwe. 50Ne voosi vali ninaye vamulekha, ne velukha51Ne avwene yawo omuraka navuleve yamulondakho, yali niyefwimbile olusiuka lwo okhing'inang'ina khu muvili kukwe kwali esiekenye; ne avaraka vamukwakho: 52Ne wefwalula mulusiuka lwo okhung'inang'ina, ne vavelukhamo esiekenye.53Ne vayila Yeso khu musalisi omwimilisi: ne halala ninaye vali vasololane avasalisi avakhongo vosi nende avasakhulu nende avandiki va amalaka. 54Ne Petero wamulondakho khu lwa hale wene, okhutukha anga venjila mwichipi lio omusalisi omwimilisi: ne naye wekhala na avakhalavani, ne wekhala khu siosio okhwora omulilo.55Ne avasalisi avakhongo nende avayali vosi vakhava ovuloli esinyuma nende Yeso vwavanyala okhurumikhila okhumwira; ne sivanyolakho vwosi tawe. 56Sikila avanyingi varusia ovuloli vwo ovuveyi esinyuma ninaye, nikakhali ovuloli vwavo sevwayeyamananga halala tawe.57Ne omundu mulala wasinjila, ne warusia ovuloli vwo ovuveyi esinyuma ninaye, nasunga ari, 58Khwamuwulila nasunga ari, Esie napomola elitembeli lino liombakhwa nende emikhono, ne khu lwe echindalo chitaru nava nompakhe elindi vulali okhurumikhila emikhono. 59Nikakhali khwako kosi ovuloli vwavo sevwayeyamana halala tawe.60Ne omusalisi omwimilisiwasinjila akarikari, ne wareva Yeso, nasunga ari, Ewe solachivangakho liosi tawe? nisina esiene sino sia avaloli vano valarusianga esinyuma ninawe? 61Nikakhaliniye yawolela, ne siyachivakho siosi tawe. Khandi omusalisi omwimilisi wela wamureva, ne wasunga ari, Niwe Kristo, Omwana wo Ovukasu? 62Ne Yeso wasunga ari, Nisie: nemwalalola Omwanawo omundu niyekhale omukhono omulunji kwo ovunyali, ne nalechanga mumalesi.63Ne omusalisi omwimilisi warandula echinguvo chiche, ne wasunga ari, Sina esindi sia khwalenyanga sivira ovuloli vuno? 64Mwakawulila amanyeko: mulola murie? Ne vosi vamukhalakila vari wune eyimbelelewu wutukhane yerwe. 65Ne avandi vachaka okhumufuchakho amare, ne nivamufwimba mumoni, nivamupa, ne nivamusungila vari, Rusia ovung'osi: avakhalavani vamukhupa nofukalava fwe emikhono kiavo.66Ne anga Petero yali hasi mwichipi, yechawo mulala khu avakholi ve esikhana vo omusalisi omwimilisi: 67Ne anga yalola Petero naloranga omulilo, wamulolela, ne wasunga ari, Ne ewe wesi wavele nende Yeso wa Nazareti. 68Nikakhali wekana, nasunga ari, Esie semumanyile tawe, ata semanyile kolasunganga tawe. Ne warula elwanyi musilivwa; etwaya yakholiokha.69Ne omukholi we esikhana wela wamulola khandi, ne wachaka okhusungila vali nivasinjile awenawo ari, Wuno ni mulala khunivo. 70Ne wela wekana khandi. Ne khu sikha sititi okhurula avwene yawo, valia vali nivasinjile avwene yawo vela vasungila Petero vari, Khu kavwene ewe wuvele mulala khu nivo: sikila ewe wuvele Omugalilaya, ne okhulakaya khukhwo khwekesie.71Nikakhali naye wachaka okhwilamilisia niyechuva, nasunga ari, Esie semanyile omundu wa mwalasunganga wuno tawe. 72Ne lukhola khavili etwaya yakholiokha. Ne Petero wechulila munganakani elikhuwa lia Yeso yamusungila ari, Etwaya nesili okhukholiokha khavili, ewe olinjikana khataru. Ne khuli yapara elienelio, yalila.

Chapter 15

1Ne avwene na avwene mumavwivwi avasalisi avakhongo vekhasia esikhalo nende avasakhulu nende avandiki va amalaka nende esiyalo siosi, ne vavowa Yeso, ne vamusita vacha ninaye, vamuyila wa Pilato. 2Ne Pilato wamureva, Ewe wuvele Omwami wa Avayahudi? Ne naye khuli yachiva wavasungila ari, Niwe wakhalisunga. 3Ne avasalisi avakhongo vamusitaka khu fundu ofunyingi: nikakhali siyavachivakho esindu siosi tawe.4Ne Pilato wela wamureva khandi, nasunga ari, Ewe solachivanga esindi siosi tawe? Lola nofundu fwinga fwa valarusianga ovuloli vuli esinyuma ninawe. 5Ne Yeso wawolela khandi vulali okhuva esindu siosi; kela kawukisia Pilato.86Vulano mumulukha kwene kulia yavalekhulilanga omuvoywa mulala, wulia wavenyanga. 7Ne khwaliwo mulala wavalanganga vari Baraba, wali niyavoywa halala nende avandu vo olutiri lukhenyanga ovuruki tawe, wali omwiri mulutiri lwenolu. Ne volukhumulo vachaka okhuwochelela ikulu nivenya akhole khuli avakholelanga.9Nikakhali pilato yavachiva, nasunga ari, Mwalenyanga emulekhulile Omwami wa Avayahudi? 10Yali umanyile ari avasalisi avakhongo vava vamurelile sikila vane esikhonde. 11Nikakhali avasalisi avakhongo vachuva nivasovia avandu, vari vasunge avalekhulile Baraba.12Ne Pilato wavachiva ne wela wavasungila ari, Sina sia mwalenyanga emukholele omundu wamwalalanganga muri Omwami wa Avayahudi? 13Ne vawochelala khandi nivasunga vari, Muvambe.14Ne Pilato wavasungila ari, Sikila sina, vuvi sina vwakholile? Ne navo kho vatasa okhuwochelela ikulu wene okhuvira esikelo vari, Muvambe. 15Kho khukario Pilato, sikila yenya vanyalikhe, wavalekhulila Baraba, ne wavawelesia Yeso, wayava niyakhamukhupa ofuvoko, ache avambwe.16Ne avasikari vamuvukula vamuyila munju yemikhung'ano, yavalanganga vari, Puritoriamu; ne valanga esikosi esilamba. 17Ne vamufwala echinguvo chovukondo vwe echisioma, ne vanava eyingara ya amawa, ne vamufwala khu murwe kukwe, 18Ne vachaka okhumukhesia vari, Woluyali, Omwami wa Avayahudi!19Ne vamukhupa khu murwe no olukhindu, vamufuchakho, ne vasikama amasikamo kavo vamwinamila. 20Ne wavali nivakhamukholelakho esienyenye, vamufwalula eyinguvo yo ovukondo vwe chisioma vamufwala echinguvo chiche, ne vamurusia elwanyi okhucha okhumuvamba. 21Ne vayingilisia omundu mulala vari Simoni Omukerine, wali nalavirangao, nalarulanga murisafu, yali papa wa Alekisanda nende Rufasi, asite omusalaba kukwe.22Ne vamurera avundu wavalanganga vari Golgotha, nelili, mukhukalukhasia vari, Avundu we esiang'ang'a. 23Ne vamuwelesia edivai ya vasasiliemo manemane: nikakhali yakilova. 24Ne wavali nivakhamuvamba, vakavanamo echinguvo chiche, nivachupilakho ekura, sia vuli mulala alavukula.25Ne chali echisa chitaru, ne vamuvamba. 26Ne amandiko ka vamusitakilakho kahandikwa ikulu vari, OMWAMI WA AVAYAHUDI. 27Ne halala ninaye vavamba avefwi vavili; mulala omukhono omulunji, ne owundi omukhono omukhasi. 28Ne eliandiko liatusivwa, lisunganga liri, Ne yavasiwa halala nende avononi.29Ne vavira ahembi nawenawo vamunyeka ni vamutamasia, nivayunguya emirwe, nivasunga vari, Aakh, ewe wasunga okhukwisia elitembeli, ne oliumbakhe khu chindalo chitaru, 30Khowiwonie wamweme, ne wikhe okhurula khu musalaba.31Khunjila ndala yeneyo avasalilsi avakhongo navo vosi vamukholelakho esienyenye nivarevana avene khu vene halala nende avandiki va amalaka vari, Yawonia avandu vandi; ne omwene sanyala okhwiwonia tawe. 32Lekha Kristo Omwami wa Isiraeli yekhe vulano okhurula khu musalaba, khu tukhe okhulola ne khusuvile. Ne valia vavambwa ninaye vosi vamunyeka.33Ne khuli echisa sita chola, khwaliwo nesilima musialo siosiokhwola echisa tisa. 34Ne khu chisa tisa Yeso yalila nomwoyo omululu, nasunga ari, Eloi, Eloi, lama sabakitsani? nikhwo osunga vari, mukhukalukhasia, Nyasaye wanje, Nyasaye wamje, sikila sina wundekhile? 35Ne valala khu vali nivasinjile avwene yawo, anga vawulila, vasunga vari, Lola, alalanganga Eliya.36Ne mulala watumaka chimbilo ne wavukula esiango wenikha mu divai yilulile, ne wara khu lukhindu, ne wamuwelesia anywe, nasunga ari, Lekhana ninaye; lekha khulole nikava Eliya alecha okhumwisia hasi. 37Ne Yeso walilila vululu, ne wakwisia omwoyo. 38Ne epasia ya mwitembeli yarandukhamo khavili okhurula yikulu okhwola hasi.39Ne anga omukhongo wa avasikari, wali nasinjile evweni wuwe, yalola khuli yalila vululu, ne wakwisia omwoyo, yasunga ari, Kang'ali omundu wuno avele Omwana wa Nyasaye. 40Khwaliwo khandi na avakhasi vamulolelanga nivasinjile hale: mulala khuvo yali Maria Magadalena, nende Maria mayi wa Yakobo wali omutua, nende Yosefu, nende Solome; 41(Niye khandi, wayali Galilaya, yamulonda, ne wamukhalavanila;) nende avakhasi vandi avanyingi vali nivechile ninaye Yerusalemi.42Ne vulano weyingolove yola, sikila yali yokhwirechekha, nokhusunga vari, eyindalo yili inyuma we elisabato, 43Yosefu wa Arimatseya, omushauri woluyali, yesi nali mulala khu valinda okhwicha khwo ovwami vwa Nyasaye, yecha, ne wacha wenjila novusicha khu Pilato, ne wasava vamuwelesie omuvili kwa Yeso. 44Ne Pilato wachenya nikava wufwile khale: ne wayava niyakhalanga omukhongo wa avasikari, yamureva nikava wufwile khale.45Ne khuli yanyola ovung'ali okhurula khu mukhongo wa avasikari, yelesia Yosefu omuvili. 46Ne wakula olusiuka olumiukhu lwo ovukusi, ne wamwisia hasi, ne wamuvowela mulusiuka olumiukhu, ne wamura musilindwa siali nisiayavwa mulwanda, ne wapiringisia elichina wara emuliango we esilindwa. 47Ne Maria Magadalena nende Maria mayi wa Yosefu valola wavamwalisia.

Chapter 16

1Ne we elisabato liali niliakhavira, Maria Magadalena, nende Maria mayi wa Yakobo, nende Salome, vali vakulile amafura kokhuwunya ovulayi, vari veche ne vavakhe omuvili kukwe. 2Ne wavwali nevwakhachaka okhwanulukha mavwivwi eyindalo yokhuranga ye elichuma, vecha khu silindwa we eliuva liali neliakhachaka okhurula.3Ne avene varevana vari, Niwina walakhupuringisiya okuchina okhurula emuliango we esilindwa? 4Ne khuli valengela, valola okuchina vakuvingirisie hale: sikila kwali okukali.5Ne khuli venjila musilindwa, valola omundu omuraka niyekhale oluveka lwo omukhono omulunji, nafwalile ekanjo eyindambi eyiwanga; ne navo vesundukha. 6Ne naye wavasungila ari, Mukhesundukha tawe, Mwalakhavanga Yeso wa Nazareti, wavavambile: wusisimukhe; sali hano tawe: lola avundu wa vavele nivamwalisie. 7Nikakhali enywe khomuche, musungile aveki vave nende Petero muri wimile evweni wenyu wuchile mu Galilaya: evweneyo niwo wamwalamulola, anga yamusungila.8Ne varulamo vwangu, ne velukha okhurula musilindwa; sikila varenga ne vawuka: nohomba sivasungakho esindu siosi khu omundu yesi tawe; sikila vali varile.9Vulano wa Yeso yali nayakhasisimukha nivwalasiechanga mavwivwi eyindalo yo okhuranga ye elichuma, yanyowa walolekhanila Maria Magadalena, wayava nakhumilemo ofusieno musafu. 10Ne wacha wasungila valia vali nivavelenge ninaye, wavava nivalekhulanga nivalila. 11Ne navo, khuli vawulila vari wuvele mumwoyo, ne naye yali wumulolekhanile, sivasuvila tawe.12Ne okhurula awenawo yalolekhana muvukondo vundi khu vavili khunivo, wavali nivalakendanga, nivacha murisafu. 13Ne vacha, vasungila vali nivasikale: kakhava kario sivavasuvila tawe.14Olunyuma walolekhanila elikhumi nende mulala wavali nivekhale nivalalichanga, ne wavayivila mukhulekha okhusuvila khwavo nende ovumu vwe emioyo kiavo, sikila sivasuvila valia vali nivamulolile wayali nasisimukhe tawe. 15Ne wavasungila ari, Chee musivala siosi, ne mwilwache elikhuwa elilayi khu vuli esilonge. 16Wulia walasuvila ne abatisivwe alawonisivwa; nikakhali wulia wukhalasuvila tawe alakhalakilwa.17Ne ofumanyisio funo fwalalonda valia vosi valasuvila; Mulira lianje valakhuma ofusieno furule; valalakaya nende echindimi echimpia; 18Valatila echinjukha; ne nivanywa esindu siosi sio ovufwisi vwo okhwira, sesiva sialavasalisia tawe; valara emikhono kiavo khu valwale, ne navo valawona.19Kho wo Omwami yali niyakhalakaya ninavo, yenjisivwa yikulu mwikulu, ne wekhala omukhono omulunji kwa Nyasaye. 20Ne navo vacha, ne velwacha vuli avundu, Omwami nakhalavana ninavo, ne natinyilisia elikhuwa lilie namalolesio nikalolekhana. Kave kario.

## 2 Thessalonians

Chapter 1

1Paulo, Silifano, nende Timoteo, khu livukana lia Avatsesolonike lili mu Nyasaye Papa wefu nende Omwami Yeso Kristo: 2Ovukasu vuve khwinywe, nende omulembe, okhurula khu Nyasaye wuli Papa wefu nende Omwami Yeso Kristo.3Efwe khwatilikha mukhupila Nyasaye orio muno vuli lwosi sikila enywe, avayanje, khuli anga kenyekha, sikila okhukhula okhukali khwene khwe elisuvila lienyu, nende ovuyanji vwa vuli sia mulala wenyu mwesi ali ninavwo khu wasie anga vwatasikha; 4Kakila fwavene fwesi khumwikhoyelanga mumavukana ka Nyasaye mukhwifwililisia khwenyu nende elisuvila mukhutambichwa khwosi nende eminyakhano kio mwifwilangamo: 5Nesili nisio esimanyikhilo sie elikhalakila lio ovulunji vwa Nyasaye, kho muvalikhane okhuva vatukhane muvwami vwa Nyasaye, sikila nivwo vwa mwesi mwalasalililanga:6Okhuva nesindu sili sia avwene khu Nyasaye okhwelesia esinyasio valia vamunyasianga; 7Ne enywe munyakhananga muliwulukha ninafwe, wo Omwami Yeso alilolekhana okhurula mwikulu ne echingelosi cho ovunyali vuvwe, 8Mulumemu lwo omulilo wavalielesia omurungo khu valia vakhamanya Nyasaye tawe, ne khandi vakharia elikhuwa elilayi lio Omwami Yeso Kristo:9Valinyola esinyasio sio okhuvunisivwa mindali okhurula evweni wo Omwami, nende okhurusivwa muvunyali vwo ovukhumi vuvwe; 10Ne walicha mukhwikhoyela mu avayanje vave, ne nivamwikomba valia vosi vasuvila (sikila ovuloli vwefu mwinywe mwavusuvila) khu yindalo yilia.11Khulondokhana na akenako efwe fwesi khumusalilanga vuli lwosi, khuri Nyasaye wefu amuvasie okhuva vatukhane omulango kuno, ne avakholile elienya elilayi lio ovulayi vuvwe, nende emilimo kie elisuvila no ovunyali: 12Kho elira lio Omwami wefu Yeso Kristo litukhe okhuvalaya mwinywe, nenywe nanywe muniye, okhulondokhana nende ovukasu vwa Nyasaye wefu nende Omwami Yeso Kristo.

Chapter 2

1Nono khwalamusayanga enywe, avayanje, mukhwicha khwo Omwami wefu Yeso Kristo, nende okhusololana halala khwefu khuniye, 2Vari mukharisiwa vwangu muchinganakani tawe, nohomba mukhanyakhana, nomuli muroo, nohomba khu likhuwa, nohomba khu barua yikhali yokhurula khwifwe tawe, yilolekha khuli eyindalo ya Kristo yayola khale.3Mukhalekha omundu yesi wamuveya khu liosi tawe: sikila eyindalo yeneyi siyalola, okhurusiakho khuve mbele nende okhukwa mwisuvila, ne okhumanyikhana khwo omundu omwononi, omwana wo musiatisi. 4Wuyinganianga nende okhwininia omwene yikulu wa vuli esindu sia valanganga vari Nyasaye, nohomba siavasalanga; kho vari omwene anga Nyasaye, yeyekesia ari niye Nyasaye.5Enywe somwichulila, muri, wanali nesili ninanywe, namusungila amakhuwa kano? 6Ne vulano mwakhamanya siatililila vari atukhe okhumanyikhana khu sikha sisie. 7Sikila ovwononi vwo muvwikisi vwachaka khale okhukhola emilimo kiayo: nikakhali vulano wuwo wulia wikalilanga, okhwolanga yecha okhurusiwa khunjila.8Ne niwo Womumayanu alimanyikhanila, wo Omwami alimumala nende omuya kwo omunwa kukwe, ne alivunia nende ovulafu vwo okhwicha khukhwe: 9Nende wulia, wokhwicha khukhwe khulirulana nende emilimo kia Sietani novunyali vwosi nende ofumanyikhilo nende ovuveyi vwo okhuwukisia, 10Nende muvwikatirisi vwosi vukhalimo ovulunjikhi mu valia valavuna; sikila sivayeyama ovuyanji vwo ovung'ali tawe kho vatukhe okhwikanila.11Ne khwako Nyasaye alavarumila amani amakali kokhutiva, vari kho vatukhe okhusuvila ovuveyi: 12Kho vari vosi vatukhe okhukhalakilwa vakhasuvila ovung'ali tawe, nikhakhali vachachalikhila kalali amalunji.13Nikakhali efwe khukhoyele khuve vokhupa orio muno vuli khase khu Nyasaye sikila enywe, avaanje vayanjwa nende Omwami, sikila ninywe va Nyasaye yarovola muvuwonia okhurula mukhuranga okhuvirila mukhusingwa khwa Roo nende elisuvila lio ovung'ali: 14Nikali niko kayamulangilakho okhuvirila elikhuwa elilayi liefu, kho mutukhe okhunyola ovukhumi vwo Omwami wefu Yeso Kristo. 15Khu kario, avayanje, sinjila vureke, ne mutile amekesio kalia kamwasoma, mwikhuwa nohomba muparua yefu.16Vulano Omwami wefu Yeso Kristo omwene, nende Nyasaye, wuli Papa wefu, wakhuyanja efwe, ne wakhuwelesia eliwulukha lia mindali, nende eliyikina lili elilayi okhuvirila muvukasu, 17Awochelesie emioyo kienyu, ne avatinyilisie muvuli mulikhuwa lili elilayi nende emilimo kili emilayi.

Chapter 3

1Mukhumalilikha, avayanje, khusalilekho, kho elikhuwa lio Omwami lichililile okhulanda, ne nelinyola ovukhumi, khuli anga lili ninanywe. 2Ne kho vari fwesi khuve vananulwa okhurulana nende avandu avamayanu vakhaparanga tawe: sikila avandu vosi sivali nelisuvila tawe. 3Nikakhali Omwami nomusuvilifu, walavatinyilisia enywe, nende walavalinda okhurulana nende ovwononi.4Ne khuvele novusicha mu Mwami okhuvatilakho, khuri enywe mwesi mwalakhola ne mwalakhola kalia kosi kokhumulakilisie mukhole. 5Ne Omwami yemilile emioyo kienyu muvuyanji vwa Nyasaye, nende mukhwifwililisia nomulindilila Kristo.6Vulano khwalamwamurisianga enywe, avayanje, mulira lio Omwami wefu Yeso Kristo, khuri mulekhane nende vuli wandaye yesi yesi walakenda muvukoyani, nende wukhalakenda okhulondokhana na amekesio kayanyola khwifwe tawe. 7Sikila enywe mwavene mwamanya khuli kenyekhana mukhulonde: sikila efwe sikhwayekoyasiakho mwinywe tawe; 8Nohomba efwe sikhwaliakho esiakhulia sio omundu yesi sia vusa tawe; nikakhali khwakhalavana nokhukwa ofukwa esilo nesitere, kho khulekhe okhuva nesitikha khu mundu yesi khwinywe: 9Sikali vari sikhwali novunyali tawe, nikakhali khwenya khuve esilolelo esilayi khwinywe mwalakhulondanga efwe10Sikila anga khwali nokhusili ninanywe, elikhuwa lino khwamulakilisia, khuri nikava vari omundu yesi salakhola emilimo tawe, sakhoyele alie tawe. 11Sikila khuwulile vari vawo valalamwinywe valakendanga nivakoyana, vakhalakholanga emilimo kiosi tawe, nikakhali nivofulosio. 12Vulano khu vandu khuli avenavo khwalavamurisianga nokhuvatinyilisia khu Omwami wefu Yeso Kristo, khuri vakhole emilimo kiavo nivalinyile, ne valie esiakhulia siavo avene.13Nikakhali enywe , avayanje, mukhatora okhukhola amalayi tawe. 14Ne kava vari mundu yesi salava novuri khulikhuwa lia khwandike mubarua yino tawe, lengela omundu mwenoyo, ne mukhambana ninaye tawe, kho akhole echisoni. 15Mukhamuvala khuli omusuku tawe, nikakhali mutinyilisie khuli wandayo.16Vulano Omwami mwene wo omulembe avawelesie omulembe munjila yosi. Omwami ave halala ninanywe mwesi. 17Nemilembe kia Paulo kia namukhesianga nomukhono kwanje samwene, sili esimanyikhilo sia vuli ebarua: yemba ninandike. 18Ovukasu vwo Omwami wefu Yeso Kristo vuve halala ninanywe mwesi. Kave kario.

## Titus

Chapter 1

12mulikhila lia ovulamu vwa mindali, vwa nyasaye, wukhaveanga tawe, yalaka hata esialo nisisili okhwanja; 3musikha sio mwene yarovola yarera likhuwa lilie muvulafu khuvirira mukhwilwacha khwanje khulondakhana nende lilaka lia nyasaye omuonia wefu.4khu Tito, omwana wanje wang'ali khulwa lisuvila lilaka; chimbavasi nende omulembe khurula khu nyasaye wuli Baba nende Kristo Yeso omuwonia wefu. 5Esifune siakila nekhulekha [crete] siava vari okololosie kalia kava nikasili okhuwa khandi orovole avasakhulu vuli mwitokho, khuli navasungila.6Nikhuli na yesi ave omulunji, omusacha wo omukhasi mulala, wa avana avasuvilifu ve eliria. 7omukhulundu akhoya ave omulunji, khuli omurumikhili wa nyasaye; Akhava omundu weyanja tawe, omulomani tawe, welikomba tawe;8Akhoya ave omuwani, mundu wayanja amalayi,milengala, omukololofu, omuchenukhu, wuli kalaa mwiruma; 9watila likhuwa lia lisuvila khuli yekesivwa, ukhula anyole okhusuvila amaandiko amalayi kokhutinyilisia nende kokhukhila vamayingano.10Okhuvela vawo avanyinji vavula liria avaveyi, muvunyinji vesisevo. 11ve minwa kiavo kienyekhela kikaywe, vasomianga amaandiko amavi khuvukhala vwavo.12mulala wavo, wuli omung'osi wavo yasunga ari [cretians] na avaveyi, vovwoni, vokusakhu, avatofu. 13ovuloli vuno ni ng'ali. khukario, vakondokhele vave nende amaandiko ke lisuvila; 14vakharekelesia chingano cha avayuta tawe, nende amalaka ka avandu tawe, kokhuvarusia khuvung'ali tawe.15Evindu viosi neviseleche khuvaselejwa; Halali khu valia avononi nende vakhasuvila tawe vuli sindu ne esivi; hata chinganakani chavo nende amaparo kavo na mononi. 16vasunganga vari vamanya nyasaye; halali muvikholwa viavo vamulova, navavi khandi vavula liria, khandi vavulakho siosi esilayi.

Chapter 2

12Avasakhulu avakhulundu ,vave avachesi.nelisuvila,esikelo,ovuyanji nende elifwila.3Avakhasi avayindila vave nomwimaomulayi,vavekhuli avakhasi venyanga okhumenya muvuchenukhu,vavule khuva nechimbemba,namwa avamesi,kenyekha vesomie amakhuwa amalayi. 4Vasomie avakhana avaraka khuva avachesi,khuli vanyala khuyanja avasacha vavo,khandi khandi khuyanja avana vavo. 5Vave vokhwilinda munjila indayi khandiokhuva avaseleche,vokhulinda chinju chavo nokhwikhalamulwanyi kholikhuwa lia nyasaye lichililile vuklali khunyekwa.6Khandi tinyilisia avavukha avasolili vaveavachesi vokhwilinda. 7Ewe omwene ove nomwima omulayi vuli musindu,omwima kwaavandu vanyala khulolanokhulonda.Ove omundu watoto omuluvililu mukhusomia khukhwo 8Lakaya amakhuwa amalayi kovung'ali komundu anyala okhuchaya tawe.Kho avasuku vavovakhole chisoni,vavule khuvakho nelikhuuwaliosi livi liokhusuunga khulondakhana ninawe.9Suungila avakhalabani vave vokhwitutuya khu avami vavo nende okhutema khuyanjisia avami vavo vuli musindu siavakhola.Vakhava avandu vokhukalusia amakalusio tawe. 10Vakheevela avami vavo tawe.Vekesie vari navasuvilifu khase khandi navalayi,kho valombe avandu vawelesie oluyali likhuwa lia nyasaye wuli omunanuli wefu,khu makhuwa kosi11Sikila chimbavasi cha Nyasaye chireranga ovuonia chimalile khulolekha vosi. 12Chambavasi chenecho chwekwelesianga khwikakaya nokhulekha elikomba liofundu fuomusivala muno,okhuria Nyasaye khumenya muvuchesi,ovulunjimusivala siavulano 13Nikhulindanga eliyikina eliovukasu nende ovukhumi vwa Nyasaye wefu kristo.14Yeana sikila efwe,nokhukhukhola khuve avandu avaseleche avanduvaave omwene,vali nomwoyo kwo okhukhola amalayi15Amakhuwa kano lakaya khandi tinyilisia khandi kondokhela avandu,khandirumikhila ovunyaali vuvwo vwosi.Omundu akhakhuchayakho tawe.

Chapter 3

1Ovechusie okhuria amalaka nende obwoni, veyamane nende avakhalakali nokhwirejekha khukhola amalayi, 2vakhalakoya amavi khu mundu yesi tawe, vave vo mulembe nende okhwitutuya.3Fwesi khwali avasilu, vesilika, khwali khwaveywa, vokhwikomba okhuvi, khwamenyanga mukhupanga amavi nende okhwiyenyela nokhulovana.4Navusa inyuma wa kenako ovuani nende ovuyanji vwa Nyasaye omonia wefu vwakhukholana 5sikali sikila okhukhola amalayi tawe, nekhali khulondana nende esisa sisie yakhuonia khulwa khukhusinga khwokhukhu kalukhasia nende okhukhu lomba avayia mu roo omulafu.6Wayalekha khwifwe muvunyinji mu Yeso Kristo omuonia wefu. 7Nikhukholwa avaseleje nende esise sisie ,kenyekha khukholwe voluhulia omwandu mukhwiiki na ovulamu vwa mindoli na mindoli.8Yino ne yindakayo yili ya ng'ali na evindu vino mwiyame vuli khase, kalombe volia vasuvila mu Nyasaye vachililie okhukhola amalayi. Evindu vino ne vilayi khandi vyeyinganga khu vantu.9Lakhona nende amaveva kovusilu nende kalondana nende chinjivulo chechikholo nende okhuyingana no khukhanyana khu malako sikila vivula yinyanga ni vya vusa. 10Omuntu omusambuli omureke lesie lulala lwakhavali omukhume. 11Muve ne limanya muvi omuntu wa vasuu ga uno uvele sivajo khandi omwoni niye, wayekhalakila omwene.12Nakhurumila Artemas namwe Tychicus ove nende esianani siokhwija Nicopolis yino, sikila nivele vusa yino okhwola musimiyu. 13Khakakho anga onyaha oyete Zenas omuntu welilaka alala nende Apollos khuluchenolo lwavo ,vakhatambakho siosi tawe.14Avefu vosi vasome okhuchi lilila muvikholwa evilayi vyenyekhana kho ombu vakhava avakumba tawe.15Vosi vali ninasie vamukhesilie. Khesia valia vakhunyanja mwisuvila. Echimba vasi chive ninanywe mwesi. Amina.

## Philemon

Chapter 1

1Paulo omuvoe wa Yeso Kristo, nende Timotheo wandaye wefu, khu Filimona omuyanje wefu, omukholi wemilimo ninafwe. 2Nende omuyanje wefu Afia, nende Archipa omusikeri halala ninafwe, khu likanisa lili munju mumwe. 3Chimbavasi khwiwe nende omulembe kwa baba khandi omwami Yeso.4Nakalusianga Nyasaye oluyali khase nekhwichulila mumasyo kanje. 5Vasungile amakhuwa khulondakhana nelisuvila lilio mumwami, khandi khuli wayancha avandu vanyasaye vosi. 6Lisuvila lilio lilokhe khandi likhole omilimo khuvirira muvandu okhwinyama esindu siosi sirula mwingwe mukristo Yeso. 7Khuocheswa nokhuva novusangafu nende khunyola amandi mumioyo kiefu sikila ovuyanji vuvwo mwanawefu.8Khukario, nivele nende ovusicha okhukhusuufira kenyekha okhole. 9Sikila nakhunyanja, nendi omusakhulu olwene inno nivere omuvumu wa Kristo.10Nakhukhusanya endi, okhonye onesima, wasuvira mukristo nava omwana wanje mukristo iwa navoywa. 11Mukhuvanga onesima siyali omundu wovukhonyi khwiwe tawe, vulano vuri nomundu wovukhonyi khwiwe khandi khwisie. 12Nayanja ohesima nomwoyo kwanje kwosi namurumanga khandi khwiwe. 13Nakhayanjile yekhale ninasie yakhonga mukhuvogwe khwanje sikila evanjeli.14Vulali inganakani yiyo sinakhakholile siosi tawe; senyala khukhunika khukuhonya tawe, navusa kave khukhuwinlila khukhwo. 15Kanyalakhuva onesima yeshida hale khwiwe , khovninaye mindali. 16Onesima wavuviwa khuva omuvumwa khwiwe , nomundu wasuvila khulifwe, wovukhangi khwisie khandi wovukhonyi khwiwe , mukosi mumuvili khandi mumwami.17Khu kario nava nendi omulina wuwo, vukula onesima khuli ombukulanga esie. 18Wava niyakhukholela esindu esivi , namwe wuvele melikofi lilio ovanje esie nakhuvunga. 19Esie samwene naandikanga nomukhono kwanje, nakhuvunga. 20Ee wandaye lekha embe novusanju vuvwo mumwami. Tinyilisia omwoyo kwanje mumwami.21Nivele nelisuvila endi olakhola kanakhwandikila nemanya endi olakhola khuvurakho. 22Khutesa khukenako wuvechekele yinju yokhumenyamo. Nivele nelisuvila endi Nyasaye alanila lisala liengu engalukhe khwinywe khani .23Epafura wavoywa ninasie muchela fikila Yeso Kristo wamuwele emilembe kikie. 24Vakholi vemilimo halala ninafwe, Mariko Aristarika, Dema nende Luka vamurumile emilembe kiavo. 25Esisa siomwami wefu Yeso Kristo sive memioyo kienyu.Amina.

## James

Chapter 1

1Yakobo, omurumikhi wa Nyasaye nende wo Omwami Yeso Kristo, khu chikholo elikhumi nende chivili chasalanikha musialo, mulembe. 2Avayanje vanje, sangale khu kosi womuva nemwalaviriranga mumakelicho ka lukano na lukano; 3Nomumanya lino muri, okhukelichwa khwe elisuvila lienyu lireranga okhwifwila.4Nikakhali lekha okhwifwila khwenyu khumale emilimo kiayo, kho mutukhe okhuva va avwene nende avechufu, vulali okhutamba siosi tawe. 5Wavawo mulala yesi ukhali novuchesi tawe, lekha asave Nyasaye, welesianga avandu vosi muvukosi, ne sayivanga tawe, naye ava alelesivwa.6Nikakhali lekha asave mwisuvila, vulali okhwayaya. Okhuva ulia wayayanga yengana anga amarunda ke eyinyanja ke eyimboo yalapurusiaanga ikulu nako kayela hasi. 7Omundu uli anga oyo akhapara ari alanyola esindu siosi khurula khu Mwami tawe. 8Omundu wo okhwayaya sali nelichoma khu liosi lia lakholanga tawe.9Lekha omundu wasuvila we esikelo sia hasi asangale niyelola ari uchingulilwe: 10Nikakhali ulia wuli omuyinda, yetutuye niyelola ari wikhisivwe hasi: sikila khuli eliwuwa lio ovunyasi alatakhana. 11Anga eliuva lirulanga nomuvasu omululu, ne kusamba ovunyasi vuniala, ne eliwuwa liva nilamilekho livungulukha likwa, ne ovulayi vwa livele ninavwo vutiva: niwo anga omundu omuyinda yesi alamulukhila mu chinjila chiche.12Wune eyikhavi omundu wulia wusinjilanga ne akhaya wa amakelicho kechanga: sikila wavechanga niyakhakelichwa, alinyola ekutwa yo ovulamu, vwo Omwami yalaka valia vamuyanja. 13Omundu yesi akhasunga wava niyakhakelichwa, ari Nyasaye wungeliche tawe: sikila Nyasaye sanyala wakhukelicha omundu na amavi tawe, nohomba niye sakelichanga omundu yesi tawe:14Nikakhali vuli omundu yesi akelichwangwa, wa yekombanga kali amavi kamukhwesanga, ne naye atilikha. 15Wo okhwikomba amavi khusiralanga, khwivulanga ovwoni: ne ovwoni navwo, nivwakhasitowa, navwo vwivula elifwa. 16Avayanje mwayanjwa, mukhaveywa tawe.17Vuli esiyanwa esilayi nende vuli esiyanwa sili sia avwene sirulanga yikulu, ne furulanga khu Papa wo ovuwanga vwosi, wukhakalukhanga, nohomba anga esininikha sichenjanga tawe. 18Khu lienya lilie omwene yakhwivula khu likhuwa lia ng'ali, kho khuve ve evweni muvilonge vivie viosi.19Khu kario avawandaye vanje avayanje, lekha vuli omundu ave omwangu mu khuwulila, ave wakalaha mukhulakaya, akhava weliruma lia vwangu tawe: 20Okhuva eliruma lio omundu selikholanga kali amalunji ka Nyasaye tawe. 21Khu kene yako lekhana ne esifwavi nende esileka sie eyimbelekewu, ne mukhwitutuya muvukule elikhuwa lia Nyasaye yaraka mumioyo kienyu, linyala okhuwonia emioyo kienyu.22Mukheveya vusa mwavene, no muwulila elikhuwa tawe, nikakhali mukhole ke likhuwa lialasunganga. 23Kava vari omundu yesi alava wokhuwulila elikhuwa, na alekhe okhukhola ka lia lenyanga, alavanga anga omundu walelengeranga ovweni vuvwe musikiyo: 24okhuva alelola vusa ovulayi ne achee wa wacha, ne avwene na avwene yevirila ovukondo vwali. 25Nikakhali wulia wulolelelanga mu lilako elichufu lio ovulekhule, ne achilila kulikhola, nakhava omuwulilisi wokhwivirira tawe, nikakhali alira mu vikholwa, omundu wuno alakasichwa khu milimo kikie.26Wavawo omundu yesi mwinywe walevala ari niwe edini, ne sanyala okhutila olulimi lulwe tawe, nikakhali yeveyanga mu mwoyo kukwe, ne edini yava nalimo niyavusa. 27Edini yili eyingwalafu ne yikhali ne esifwavi evweni wa Nyasaye wuli Papa wefu ni yino: okhuchendelera avafuvi nende vanamulekhwa mu khunyakhana khwavo, nende okhwilinda esivala sikakhutifia tawe.

Chapter 2

1Avayanje vanje, mukhava ne elisuvila lio Omwami wefu Yeso Kristo, Omwami wo vukhumi, mukhurombolana tawe. 2Okhuva omundu niyenjila mumikhung'ano kienyu uli nende epete ye edhahabu, nafwalile ovulayi, ne khandi omundu owundi yenjile wuli omutakha wufwalile echinguvo echisamukhu; 3Ne enywe muvukula wifwalile ovulayi,mumusungila muri, Yikhala avundu avulayi hano; ne musungila omutakha muri, Ewe chaa osinjile yawo, nohomba muri yikhala hasi hano mufulenge fwanje: 4Nomurombosia avandu murio semuva mwalareranga ovwawukhani akari wenyu, nende okhwikhola avakhalaki ve echinganakani echimbi?5Wandaye vanje avayanje, rekelesia, Nyasaye sewarovola avatakha ve esivala sino okhuva avayinda ve elisuvila, nende okhunyola ovwami vwa yalaka valia vamuyanja? 6Nikakhali enywe mwalekelesia avatakha. Ne sevali avandu avayinda venavo vamuminanga enywe, ne vamukhwesa nivamuyila evweni mufuyalo? 7Sevali nivo vanyekanga elira elilayi elio lia mwalangilwakho?8Kava mwalatusia elilaka lio ovwami okhulondana nende kandikwa vari, Oyanje omuchesa wuwo anga weyanja wamwene, mwalava mwalakholanga ovulayi: 9Nikakhali mwava vokhurombosiana, muva mwakhakhola ovwoni, ne muva mwakhakhalakilwa ne lilaka anga avononi.10Okhuva wulia yesi walalonda elilaka liosi ne atukhe avundu afunake lilala, ava wufunake amalako kosi. 11Okhuva wulia wasunga ari, Okhakhola ovuheyi tawe, yela wasunga ari, Okhera tawe. Vulano nikava vari solakhola ovuheyi tawe, ne wire omundu, ova wakhava omwononi we elilako.12Kho lakaye, ne mukhola, anga avandu valakhalakilwa khu lilaka lio ovulekhule. 13Okhuva elilaka livula echimbavasi khu wulia wuvula echimbavasi tawe; ne echimbavasi chivechanga ikulu we elikhalakilwa.14Avayanje vanje, nevukhala sina vwo omundu alanyola, nikava omundu alasunga ari wuvele ne elisuvila, ne avula ofukholwa? elisuvila linyala okhumuwonia? 15Kava vari wandaye wesisolili nohomba we esikhana wava esiekenye, ne avula esiakhulia sialia tawe, 16Ne mulala khwinywe avasungile ari, Enywe chee nomulembe, mufwale munyole oluya khandi mulie mwikure; nolekhe okhuvawelesia ofundu fwo omuvili kwalenyanga; ava wuna vukhala sina khu nivo? 17Niwo anga kali ne elisuvila, nelikhali no ofukholwa tawe, liva liafwa mumwoyo kukwe18Omundu anyala wasunga ari, Ewe wuvele ne lisuvila, ne esie nivele nofukholwa: njekesie elisuvila lilio livula ofukholwa, ne nasie ekhwekesie elisuvila lianje lili nende ofukholwa. 19Ewe wasuvila ori Nyasaye wuvele mulala, wakhola ovulayi: ofusieno fwosi fwasuvila furio ne furenganga. 20Nikakhali walenyanga okhumanya, ewe omundu omukhaya, ori elisuvila vulali ofukholwa livechanga liafwa?21Papa wefu Ibrahimu seyavalikhana okhuva ne elisuvila sikila evikholwa, wayarusia Isaka omwana wuwe khu vwali? 22Walalolanga anga lisuvila liakhola ofukholwa, ne anga okhuvirira mufukholwa elisuvila lilie liatusivwa? 23Amandiko kalia katusivwa kasunga kari, Ibrahimu yasuvila Nyasaye, ne wavasivwa okhuva omulunji: ne walangwa vari Omusale wa Nyasaye. 24Mwalalolanga khuli omundu avalilwanga okhuva omulunji khu lwe evikholwa, ne selili elisuvila liong'ene tawe.25Khu yinjila yeneyo Rahabu yesi wali omukhasi omutamba seyavalikhana okhuva omulunji okhuvirira mufukholwa, wayenjisia varumwa, ne wavelekesia nivacha okhuvirira eyinjila yindi? 26Okhuva anga omuvili vulali eroo kuvechanga kwafwa, niwo anga elisuvila vulali ofukholwa livechanga liafwa.

Chapter 3

1Avayanje vanje, mukhava avalimu avanyingi tawe, nomumanya muri efwe avalimu khwalanyola okhukhalakilwa okhukali khuvirakho. 2Okhuva fwesi mumakhuwa amanyingi khwisecheralanga okhuvira vosi. Okhuva omundu yesi ukhesecheralanga mukhulakaya, avechanga omwichufu, ne khandi anyala welinda omuvili kukwe kwosi.3Lolakho, khuvowanga echifarasi eminwa, kho chikhuwulile; ne khunyala khwachikalukhasia omuvili kwosi. 4Lolakho khandi echimeli, chikhava nechili echingali chene, ne eyimboo eyingali yikhava neyiyilumanga vululu, nikakhali yiyilangwa nende eyingara eyintiti, avundu wosi wo mundereva ava nalenyanga yiche.5Kakhava kario olulimi nesindu sititi, ne lulakayanga amakhuwa amakali kene. Lolakho, anga olumuli lutiti lwasianga omulilo omuchuru kwosi. 6Ne olulimi nomulilo, esivala sio ovutamanu: niwo anga olulimi luli lwarelwa mumuvili, luvakhanga esifwavi omuvili kwosi, ne luruvulanga omulilo khwakha khu muvili ne nalwo lwasiwangwa omulilo kwo musiatisi.7Vuli echisolo cha lukano na lukano, nende amanoni ko ovukondo vwosi, nende echinjukha cha lukano na lukano, nende ofundu fwosi fuli munyanja, funyala okhurukwa, nafwo fwarukwa na avandu: 8Nikakhali avulawo omundu wunyala waruka olulimi tawe; no ovuvi vukhanyalikha tawe, lwayechula ovufwisi vwiranga.9Khulurumikhilanga okhukasicha Nyasaye, uli Papa; ne khu lwachena khulama avandu, valombwa khu vukondo vwa Nyasaye. 10Okhurula mumunwa mulala kwenoku khukasichanga khandi khulama. Avayanje vanje, amakhuwa kano sekakhoyele kave kario tawe.11Esevele ye eliso lila inyala okhurusia khu sikha silala amachi amanulu nende amalulu? 12Avayanje vanje, omusala omukhuyu, kunyala kwama emisapipu? nohomba emisaspipu, na amakhuyu? niwo anga kali vari esevele ye eliso lilala seyinyala okhurusia amachi ko omunyu nende amanulu ketetekhile tawe.13Ne wina uli mwinywe omundu wovuchesi nende elimanya? lekha yekesie muvikholwa vio omwima omulayi niyetutuya muvuchesi. 14Nikakhali mwava ne esikhonde esilulu nende amayinganio mumioyo kienyu, mukhefumia tawe, khandi mukhasunga ovuveyi khu vung'ali tawe.15Ovuchesi vwenovu sevuli vwo okhurula ikulu tawe, nikakhali nivwe esivala, vwo omwima kwa avandu, vwo ofusieno. 16Sikila wokhuli nesikhonde nende amayinganio, khu vechangawo ne emikoyano nende vuli emilimo kili emivi. 17Nikakhali ovuchesi vurulanga ikulu lio okhuranga vuvechanga ovuseleche, khandi vuva no omulembe, vuvechanga ovuwolu, khandi vurekelesianga vwangu, vwayechula echimbavasi khandi vunende amatunde amalayi, vuvulamo okhulekelesia, khandi vuvulamo okhwikatirisia. 18Ne elitunde lio ovulunjikhi lirakwangwa mumulembe nende valombanga omulembe.

Chapter 4

1Amaye nende okhupana khurulanga hena akari wenyu? sekarulanga mwinywe, okhwikomba khupananga mumivili kienyu? 2Mwikombanga, ne semuli ninafwo tawe: mwira, ne mwenya okhuva ninafwo, ne semunyala okhunyola tawe: muupana nomukhola amaye, ne khandi semunyolanga tawe, sikila semusavanga tawe. 3Musavanga, ne semunyolanga tawe, sikila musavanga esikhaya, kho muvirumikhile mukhwikomba khwenyu.4Enywe avasacha na avakhasi avaheyi, semumanyile muri ovusale ne esivala no ovusuku nende Nyasaye? wulia yesi walakhola ovusale ne esivala no omusuku wa Nyasaye. 5Mumanyanga muri amandiko kahandikwa muvukhaya, Roo wulia wamenya mwifwe okhwikombanga khu sikelo sio okhukhendekha?6Nikakhali akhwelesianga ovukasu vuvirirekho. Niko kakilanga nasunga ari, Nyasaye alovanga avesileka, nikakhali yelesianga echimavasi khu vetutuyanga. 7Khu kario mwirusie mwavene khu Nyasaye. Mwikalile shetani, naye alamwilukha8Mwisende ahembi khu Nyasaye, naye alesenda ahembi ni nanywe. Mulafie emikhono kienyu, enywe muli avononi; ne mukwelasie emioyo kienyu, enywe muli nechinganakani cho okhwayaya. 9Muvelele, ne mulila, ne mwikhula: lekha okhuchekha khwenyu khukalukhane khuve okhulila, ne ovusangafu vwenyu vuve ovusiro vwe emioyo. 10Mwitutuye mwavene evweni wo Omwami, ne naye alamuchingula.11Avayanje, mukhachikhanila amakhuwa tawe, Wulia wuchikhilanga wandaye wuwe, ne khandi akhalakila wandaye wuwe, avechanga alachikhilanga elilaka, nende okhukhalakila elilaka: nikakhali nokhalakila elilaka, ewe sova nolakholanga elilaka tawe, nikakhali ova wakhava omukhalaki. 12Wuwo mulala vusa wokhurusia elilaka,wunyala okhuwonia nende okhuvunia; ewe ni wina wukhalakila owasio?13Nakhache vulano, enywe musunganga muri, Vulano nohomba muchuli, khwalacha mwitokho navuleve, ne khwikhaleyo omuyika mulala,nende nokhukula khandi nokhukusia, nekhunyole ovukhala. 14Ne semumanyile komuchuli tawe.Ovulamu vwenyu nisina? Okhuva enywe muvele anga omuya, kulolekhananga khu sikha sititi, ne kuwao.15Okhuva, kenyekhana musunga muri, nikava Omwami alenya, khwalamenya, ne khukhole lino nohomba lilia. 16Nikakhali vulano mwaleninianga nomwifumia: okhwininia muyinjila yeneyi no ovuvi. 17Khu kario wulia wamanya okhukhola amalayi, ne alekha okhukakhola, no ovwoni khuniye.

Chapter 5

1Yiche enywe vulano, muli avayinda, lilee no mukukula okhuva eminyakhano kienyu kialechanga khwinywe. 2Ovuyinda vwenyu vwinonokhe, ne echinguvo chenyu amasilili kalile. 3Etsahabu ne efetsa yenyu chivosele ne echindevelende chikwilekho nicho chalava ovuloli esinyuma ninanywe, chalalia emivili kienyu anga omulilo. Mwayevunjikhila emiandu alala khulwe echindalo cho okhumalilikha.4Lolakho, omurungo kwa avakhalavani vamuchesele mumikunda kienyu, enywe mwayandakho muvuvacha, kwalalilanga: nende amalilo ka valia vamuchesela kenjile mumarwi ko Omwami wa amaye. 5Mwamenya musivala no mwisangasia, nomukhola ovulianga; ne mwakhomesia emioyo kienyu, anga eyindalo yo khucha okhusinjwa. 6Mwakhalakila nende okhwira wuli omulunji; ne sewayingania ninanywe tawe.7Khu kario avayanje, mwifwile, okhwola wo Omwami alicha. Lola, anga omulimi alindililanga ofwamo fwo ovukusi mumukunda, ne naye yefwila khu esikha esirambi, okhwola we eyifula yo okhuranga nende ye esuvwe. 8Mwesi mwifwile; nomutinya emioyo kienyu: sikila okhwicha khwo Omwami khwalembiyanga.9Avaanje, mukheviyilisiana mulala no owundi tawe, mukhecha mwakhalakilwa: lola, omukhalaki wusinjile evweni wo omuliango. 10Avayanje, vukula, avang'osi, valakayila mu lira lio Omwami, okhuva eliekesio lio okhusalila muminyakhano, nende mukhwifwila. 11Lola, khuvavasianga okhuva vo ovusangafu valia vekhalilikhanga. Mwawulila okhwifwila kha Ayubu, vari Omwami niwe esisa nende echimbavasi echinyingi.12Nikakhali ikulu wa amakhuwa kosi, avayanje vanje, mukhelamilisia, likhava ne likulu, likhava ne sivala, nohomba okhechuva nesindu siosi tawe: nikakhali lekha nowiyamile ori eeh khuve eeh; niwikanile ori tawe, ive tawe; kho olekhe okhwinjila mukhukhalakilwa.13Wuwo mulala mwimywe uli neminyakhano? Lekha asale. Wuwo wusangalile? Lekha yembe esaburi. 14Wuwo mulala mwinywe uli omulwale? Lekha alange avasakhulu avemilisi ve elikanisa; lekha navo vamusalile, nivamuvakha amafura ko ovuvakho mulira lio Omwami: 15Ne elisala lie elisuvila liva lialawonia omulwale, ne Omwami ava alamuvusia; ne wava nakholile ovwoni, ava alavelwa.16Muvelanile ovwoni vwenyu vuli sia mulala, ne musalanile vuli sia mulala, mutukhe okhuwonisivwa. Elisala lio omundu omulunji likholanga amakali. 17Eliya yali omundu wo omwima vusa anga efwe, ne yasala nesinani, ari eyifula yilekhe okhukwa: ne seyakwa khu sikha sie emiyika kitaru ne emiesi kisasava tawe. 18Ne wayasala khandi, elikulu lialekhula eyifula, ne esivala siama amatunde kasio.19Avayanje, mulala khwinywe narula khu vung'ali wasiama, ne mulala wamukalusia; 20Lekha amanye ari, wulia wukalusie omwoni wuvele nasiamilekhu njila yiye alava wuwoniye omwoyo okhurula mulifwa, ne alava wufunikhe ovwoni ovunyingi.

## 1 Peter

Chapter 1

1Petero, omurumwa wa Yeso Kristo, khu vacheni vasalanila mu Pontusi, Galatia, Kapatosia, Esha, nende Bisinia, 2Mwarovolwa okhulondokhana nende elienya lia Nyasaye Papa, okhuvirila mukhulombwa avachenukhu nende Roo, khu lwo okhuva novuri nende okhusamilila khwa amavanga ka Yeso Kristo: Ovukosia vuve halala ninanywe, no omulembe, kutasikhe muvunyingi.3Akasichwe Nyasaye khandi Papa wo Omwami wefu Yeso Kristo, wakhwivula efwe ovuya khandi okhulondokhana nende echimbavasi chiche echinyingi mu eliyikina lio ovulamu okhuvirila okhusisimukha khwa Yeso Kristo okhurula muvafwa, 4okhwicha okhuwelesiwa ovuyinda vukhenonokhanga, nende vukhali nesifwavi, ne khandi vukhawelelanga tawe, vwe ewe wavikhilwa mwikulu. 5Khu vavikhwa namani ka Nyasaye okhuvirila mwisuvila lia ovuwonia vuli ahembi okhurusiwa musikha sio okhumalilikha.6Khu kano musangale, mukhava khu lwe sikha sititi sino, nomuvelele, nimwalaviriranga mu makelicho amakali: 7Okhuva okhukelichwa khwe elisuvila lienyu, khuvele novukhala okhuvira etsahabu yononokhanga, ikhava neyivisiwanga mumulilo kheyive eyiseleche, enywe munyolekhe okhuva voluyali ne eyifuma no ovukhumi okhwola lwa Yeso Kristo alilolekhanila.8Mukhava nomusili khumulolakho, mwamuyanja; mukhava nomusili khu lwe echisa chino okhumulola, nilali mwamusuvila, musangale novusangafu vwa mukhasungakho tawe khandi vwichulemo ovukhumi: 9Nomunyola okhumalilikha khwe elisuvila lienyu, novuli ovuwonia vwe emioyo kienyu. 10Ovuwonia vwa avang'osi varevelesia ne nivakhavilisia nesinani, varusia ovung'osi vwe echimbavasi chitukhane okhwicha khwinywe:11Nivarunilisia okhwenya okhumanya ni mundu sina nohomba nisikha sina sia Roo wa Kristo wali munivo yali nalekesianga, wayanyowa wayarusia ovuloli evweni okhulondana nende okhunyakhana khwa Kristo, nende ovukhumi vwali novulondakho. 12Khu valia vakalolekhanila, amakhuwa kano sekali akavo avene tawe, nikakhali vakakholanga sikila efwe, niko vulano kavalareranga khwiwe nende valia vakhwilwachila eyinjili nende Roo Omuchenukhu warumwa hasi hano okhurula mwikulu; amakhuwa ke echingelosi chekomba okhumanya.13Khu kario rechekha echinganakani chenyu, mwikhale vureke, nende okhuva neliyikina okhutukha okhumalilikha khwe echimbavasi chalava khwinywe olwa Yeso Kristo yecha okhulolekhana. 14Anga avana avarekelefu, mukhava vokhulonda elikomba lia mwali ninalio wamwali nomusili muvusilu vwenyu tawe:15Nikakhali anga ulia wavalanga ali omuchenukhu, kho kenyekhana mwesi muve avachenukhu muchinjila chosi chelilakaya lienyu; 16Sikila kayandikwa vari, Muve avachenukhu; okhuva Esie nivele omuchenukhu. 17Ne nikava vari mwalamulanga muri Papa, ulia ukhalakilanga vuli omundu okhulondokhana nende emilimo kikie, menya hano novuri echindalo chicho chosi anga omuviri.18Enywe mwamanya muri semwananulwa nende ofundu fwinonokhanga tawe, anga efedha nende edhahabu, mutukhe okhurula khu mwima kwenyu kukhatukhane tawe kwamwarusia khu vapapa venyu. 19Nikakhali khu amavanga kovukusi ka Kristo, anga ke simeme sie elichese sikhali novulema nohomba elipala liosi:20Naye muvung'ali yali wayawulwa khale ovwalilo vwe esialo novukhavawo tawe, nikakhali wulolekhane khwinywe echindalo chino cho okhumalilikha. 21Okhuvirila khuniye vulano mwasuvila Nyasaye, wamusisimusia okhurula muvafwa, naye wamuwelesia ovukhumi; okhwola vari elisuvila lienyu nende eliyikina lienyu litukhe okhuva muniye.22Okhuva muselechile emioyo kienyu muvuri vwo ovung'ali okhuvirira mu Roo okhucha khu avasime novuyanji vuli vwavwene, tinyilila okhuyanjana mulala sia mulala no omwoyo omuselechi kuli kwavwene. 23Okhuva mwivulwe olwa khavili, semuli olumicho lukhenonokhanga tawe, nikakhali luli olulayi, khu lwe elikhuwa lia Nyasaye, limenyanga khandi livawo namindali24Okhuva omuvili kwosi kuvele anga ovunyasi, ne oluyali lulwe lwosi anga eliwuwa lio ovunyasi. Ovunyasi vunialanga, ne eliwuwa liva nelilikho livungulukha likwa: 25Nikakhali elikhuwa lio Omwami liyindilanga namindali. Ne lino nilio elikhuwa elilayi lieneli lia vamwilwachila enywe.

Chapter 2

1Khu kario lekhana nende ovuvi vwosi, nende okhwiveya, nende okhwikatirisia, nende elikhendekha, nende okhukhanyukha khwosi. 2Anga avana avatoro vevulwe, mwikombe amavele amayu ke elikhuwa, kho mutukhe okhurulila awenawo: 3Nikava mwakhakonyela mwakhalola muri Omwami niwo ovuheli.4Muchile ulia, uli anga elikina lili novulamu, lialovwa nende avandu, nikakhali liarovolwa nende Nyasaye, ne lioluyali, 5Enywe mwesi, anga amakina kali novulamu, mwayombakhwa muve eyinju ya Roo, olwivulo oluchenukhu lwo ovusalisi, muve murusia omusango kwa roo, kwiyamilwe nende Nyasaye okhuvirira mu Yeso Kristo6Okhuva khandi kavele mumandiko, Lola, Narechanga mu Sayoni elikina elikali lia mukona, lia rovolwa, lio oluyali: ne ulia walamusuvila salakhola echisoni tawe.7Khu kario khwinywe musuvile niwoluyali: nikakhali khu vali vakhasuvila, elikina lia avombakhi valova, liachena nilio kikwile lia muvwalilo vwo mukona, 8Khandi nelikina lio okhwiyikumulakho, khandi nolwanda lwokhwisicharala, ne nivo valia veyikumulanga khwi khuwa, okhuva sevasuvilanga tawe: khandi niko kakila varelwawo vatukhe okhunyola kenako.9Nikakhali enywe muvele olwivulo olwawule, avasalisi vo ovwami, vo oluyia lwo ovuchenukhu, avandu vo ovuruki vwa Nyasaye, kho mutukhe okhwekesia eyifuma ya wulia wavalanga okhurula musilima mwiche mwinjile muvulafu vuvwe vwokhuuka: 10Enywe khale wene mwakhali avandu tawe, ne vulano muvele avandu va Nyasaye: mwakhali nimwanyola echimbavasi tawe, ne vulano mwanyola echimbavasi.11Enywe vayanjwa, Navasayanga anga avacheni khandi anga avaviri, mwilinde okhurulana nende elikomba lio omuvili, liupananga nende omwoyo; 12Muve ne emima emilayi mu vandu vesivala: kho anga, vamuchikhila khuli avakholi va amavi, valole ofukholwa fuenyu ofulayi, vechomie Nyasaye khu yindalo yalilolekhanila.13Mwitutuye mwavene khu vuli ovuruki vwa avandu sikila Omwami: akhava omuruki , nali omukhongo khu vosi; 14Nohomba vakhava avemilisi, valia varumilwe ninaye okhukhololosia vasiamile khandi okhwichomia valia vakholile amalayi. 15Okhuva lino nilio elienya lia Nyasaye, vari mukhukhola amalayi mwikale eminwa kio ovuyingwa kia avandu vamayana: 16Anga avandu vali avalekhule, vakhalarumikhilanga ovulekhule vwavo okhukisa amavi tawe, nikakhali anga avarumikhi va Nyasaye. 17Mwelesie oluyali avandu vosi. Muyanje avasime. Murie Nyasaye. Muwelesie omuruki oluyali.18Enywe avarumikhi, mwitutuye khu avami venyu novuri vwosi; kakhava khu valia vali avalayi nende va amakhuwa matiti vong'ene tawe, nikakhali khu valia vosi vali avalulu. 19Okhuva vuno nivwo ovulayi vwenyekhane, vwo omundu anyala okhuvelela niyechulila Nyasaye, wava nalasalililanga khu kakhali ka avwene tawe. 20Okhuva noluyali sina, kava vari, walakhupwa khu amavi kokholile, nowikhalilikhe? nikakhali vari, wolakhola amalayi, owumiyilekho, ne wikhalilikhe, nivwo ovulayi evweni wa Nyasaye.21Okhuva kano niko kamwalangilwa: okhuva Kristo yesi yanyakhana sikila efwe, wakhwekesia eyinjila, khulonde olukelo lulwe: 22Siyakhola ovwoni tawe, nohomba ovuveyi sivwalolekhana mumunwa kukwe tawe: 23Okhuva, wavamunyeka, siyanyekana tawe; wavamunyakhasia, siyarisiakho omundu yesi tawe; nikakhali omwene khu wulia uli omukhalaki wavwene24Okhuva omwene yasita ovwoni vwefu mumuvili kukwe omwene khu musala, vari efwe, khwava nekhwafwa mumakhuwa kovwoni, khutukhe okhumenya mumakhuwa kali kang'ali: ne okhuvirila mukhupwa khukhwe mwawonisiwa. 25Okhuva mwali anga amachese katimile; nikakhali vulano mukalukhile Omwayi khandi Omulindi we emioyo kienyu.

Chapter 3

1Khunjila ndala yeneyo, enywe avakhasi, okhoya mwitutuye mwavene khu avasacha venyu; kho vari, vavawo vakhasuvila elikhuwa, vatukhe okhukalukhana okhuvirila mumwima kwa avakhasi vavo, vulali elikhuwa. 2Nivalolelela omwima kwenyu omulayi nende ovuri.3Okhwing'ona khwe elikondo lienyu khukhava vusa khwe elwanyi khwo okhulomba eliswi, okhufwala ofundu fwe edhahabu, nohomba okhufwala echinguvo; 4Nikakhali okhung'ona khwe elikondo lienyu lirule mumundu womukari ukhalolekhana, mukhufwala khu kakhenonokhanga, nokuli omwoyo kwo okhwitutuya nende okhwisimilisia, kuli kwo ovukhala evweni wa Nyasaye5Okhuva niwo anga avakhasi avachenukhu vakhale vosi valingi, vali niveyikina Nyasaye, vefwalanga ovulayi vario, nivetutuya khu vasacha vavo. 6Anga Sara yesi yali omurekelefu khu Ibrahimu, wamulanganga ari omwami: nanywe nomuli avakhana vave, anga muchililila okhukhola amalayi, ne semwariakho elikhuwa liosi tawe.7Khunjila yeneyi, enywe avasacha, mumenye na vakhasi venyu muvuchesi, nomuvawelesia oluyali, anga avandu vali namani komuvili matiti khwinywe, ne anga mwesi halala muli avasangi khu sianwa sio ovukasu vwo ovulamu; kho amasayo kenyu kalekhe okhwikalilwa.8Lio okhumalilikha nilio lino, muve mwesi neyinganakani ndala, novulelelana echimbavasi khu vuli sia mulala, yanjane anga avawandaye, muve nesisa, muve avawolu; 9Mukharunga amavi khu mavi tawe, nohomba amanyeko khu kandi tawe: nikakhali esinyuma mwane echikhavi; okhuva akenako niko kamwalangilwa kho mutukhe okhuva avechikhavi.10Okhuva ulia walayanja ovulamu, ne alole echindalo echindayi, akaye olulimi lulwe okhulakaya amavi, nende omunwa kukwe okhulakaya ovuveyi: 11Alekhane na amavi, ne akhole amalayi; lekha akhave omulembe ne akulondelele. 12Okhuva echimoni cha Nyasaye chilolanga valia vali avalunji, ne amarwi kake karekanga okhuwulila amasayo kavo: nikakhali ovweni vwo Omwami vuvele esinyuma khu valia vakholanga kali amavi.13Ne niwina wulia walavasalisia enywe, nomuli avalondi vakalia kali amalayi? 14Nikakhali ne kava vari mwalasalilila khu kalia kali kovulunji, ava munovuyanji: ne mukharia khu marisio kavo tawe, nohomba mukheyendekhela;15Nikakhali sandicha omwami mumioyo kienyu: ne vuli lwosi mwirechekhe okhuchiva omundu yesi walamureva esifune sie eliyikina lili mwinywe mukhwitutuya nende muvuri: 16Nomuli nende elimanya lio okhwivasia khuli okhulayi; vakhava nivamuchikhila amavi, anga avakholi vechimbi avene vakhole echisoni khu kavalalakaya okhulondana nende omwima kwenyu omulayi mu Kristo. 17Okhuva novulayi, nikava elienya lia Nyasaye lialava lirio, vari munyakhane mukhukhola akali amalayi , okhuvira akali amavi.18Okhuva Kristo yesi yanyasiwa lulala khu lwo ovwoni, omulunji wecha khu valali avalunji, kho atukhe okhukhurera efwe khu Nyasaye, yerwa mumuvili, nikakhali wakholwa omulamu mu Roo. 19Khandi okhuvirila mu Roo yacha ne welwachila echi roo chali musivoye; 20Anyuma yawo vano sevali novuri tawe, welifwililisia lia Nyasaye liali nelisilindanga muchindalo cha Nowa, wayali nasilombanga esafina, ne valimo vatiti, yaani avandu munane vawononokha khu machi.21Sino siali esimanyikhilo sio ovubatiso sikhuwonianga efwe muchindalo chino ( sokhuli okhwirusiakho ovuchafu khu muvili tawe, nikakhali namachivu kokhuva nende okhwivasia khuli okhulayi evweni wa Nyasaye,) mukhusisimukha khwa Yeso Kristo: 22Wulia wacha mwikulu, ne uvele omukhono omusacha kwa Nyasaye; echingelosi nende ovwami nende ovunyali vwosi vuvele hasi wuwe.

Chapter 4

1Khukario, Kristo yanyakhana mumuvili sikila efwe, nanywe mwesi mwifwale eyinganakani yeneyo: okhuva ulia wanyakhana mumuvili walekhana novwoni; 2Sakhoyele okhuchililila okhumenya ovulamu vuvwe vusikale mulikomba lio omuvili kwa avandu tawe, nikakhali khu lienya lia Nyasaye.3Okhuva ovwiyangu vwa khwali ninavwo vwo ovulamu vwefu nokhusikhola akesivala vwanyala, wakhwali avalianga, avokunyasi, avameesi, emilukha kie sifwavi, ofutuma fwa avanywi, nende okhusala ofufwanani fwo okhusinyisia: 4Amakhuwa kanivo valolanga vari nikokhuuka vari semutukakanga ninavo muvulianga vulali nesikelo, nivalakaya amavi khwinywe: 5Navo valirusia ovuloli evweni wa wulia wirechekhe okhuyala vali mumwoyo nende vafwa. 6Okhuva nisio esifunane sia vosi valia vafwa velwachilwa eyinjili, kho vosi vakhalakilwe anga avandu vali vomumuvili valakhalakilwa; nikakhali vamenye okhulondokha nende Nyasaye mu roo.7Nikakhali okhumalilikha khwa amakhuwa kosi khuvele ahembi: khu kario muve meeso, nemwilinde nomusala. 8Ne ikulu wa amakhuwa kosi muve nesinani sio ovuyanji mwavene khu vene. 9Mwikhoye avesienywe muchingo chenyu vulali okhwing'ulung'unya.10Anga vuli sia mulala anyolile omukavwa, kurumikhile okhwombakha owasio, khuli avasinjilili avalayi ve echimbavasi cha lukano na lukkano cha Nyasaye. 11Nikava omundu yesi alelwacha, akhoya welwacha anga elikhuwa lia Nyasaye; ne omundu yesi walakholanga emilimo kia Nyasaye, lekha akikhole na amani kosi ka Nyasaye ava namuwele: kho Nyasaye wechomisiwe mumakhuwa kosi okhuvirila mu Yeso Kristo, utukhane okhunyola eyifuma no ovunyali mindali na mindali. Amina12Avayanje, mukhalole okhuva esindu esicheni wamwalecha okhuvirila mumakelicho amakali , anga esindu sio okhuuka khwinywe tawe. 13Nikakhali musangale, okhuva mwalava mwalamananga nende Kristo muminyakhano kikie; kho wovukhumi vuvwe vulilolekhana, mutukhe okhwikhoyela nesikhoyelo esikali. 14Muno ovuyanji, nikava valamumayasia khu lwelira lia Kristo; okhuva roo wovukhumi nende wa Nyasaye wuvele khwinywe15Nikakhali akhavawo mulala khwinywe walanyakhana khuli omwiri tawe, nohomba khuli omwifwi, nohomba khuli omukholi wa amavi, nohomba khuli wokhwikhupa mumakhuwa ka avandu tawe. 16Nikava omundu yesi alanyakhana anga omukristo, akhava ne echisoni tawe; nikakhali akalusiye Nyasaye ovukhumi khu lira lieneli.17Okhuva esikha siolile welikhalakilwa lialachakila munju ya Nyasaye: ne nikava lialachakila khwifwe, kalava kariena mukhumalilikha khu valia vakhali novuri khu yinjili ya Nyasaye? 18Ne kava vari vwalavakho ovutinyu khu vali avalunji okhwokoka, vakhamanya Nyasaye nende avoni valalolekhanila hena? 19Khu kario lekha valia valanyakhana okhulondokhana nende elienya lia Nyasaye vavikhe emioyo kiavo muniye mukhukhola amalayi, anga khu Omulongi uli omusuvilifu.

Chapter 5

1Nasayanga avasakhulu vali mwinywe, esie nendikho khu mulala khu nivo, nende wuli novuloli vwe eminyakhano kia Kristo, khandi wuli omusangi wovukhumi vwicha okhwikulilwa: 2Lisia elituli lia Nyasaye lili mwinywe, nemulisinjilila, vulali okhuvayikilisia, nikakhali mukhwirusia; vulali okhwiyenyela echirubia chesifwavi tawe, nikakhali mukhwirusia mumwoyo; 3Nohomba vulali okhwininia ikulu khu valia valiemiandu kia Nyasaye, nikakhali okhuva esilolelo esilayi khu lituli. 4Ne wo Omwayi omukhongo alilolekhana, olinyola ekutwa yo ovukhumi ikhali yokhuwechekhela tawe..5Khunjila ndala yeneyo, enywe avaraka, no ovuri khu vasakhulu. Nikario, vuli siamulala khwinywe ave novuri khu wasie, ne mwifwale okhwitutuya: okhuva Nyasaye walova vokhwininia, ne yelesianga ovukasu khu valia vetutuyanga. 6Khu kario yitutuye mwavene muve hasi wo omukhono kwamani kwa Nyasaye, kho naye atukhe okhukhuchingula musikha sienyekhane: 7Nomumulekhela okhwenda khwenyu khwosi; okhuva niye wumwendelanga.8Mwikhale meeso, no mwilinda; sikila omusitakilisi wenyu shetani, uli anga esimba yokhuwulukhuma, yikendanga neyiyima, alakhavanga omundu wokhwira. 9Sinjila vureke murekane ninaye mwisuvila, nomumanya muri avesienywe vosi vali musivala valavirilanga mu minyakhano kieneki.10Nikakhali Nyasaye wovukasu vwosi, wakhulanga muvukhumi vwa mindali mu Kristo Yeso, wamwalava nimwakhanyakhana atiti, alamulomba muve vatukhane, alavekhasia, avawe amani, avemunyisie. 11Ovukhumi no ovunyali vuve khu mwene mindali na mindali. Amen.12Okhuvirila mumukhono kwa Silivanisi, wandaye wenyu uli omusuvilifu, khuli nalolanga, nivandikile muvwimbi, nemutinyilisia, khandi nemurusia ovuloli endi vwo musinjilekho vuno nivwo ovukasu vwa ng'ali vwa Nyasaye. 13Elivukana lili Babuloni, liarovolwa halala ninanywe, vamukhesia; nende Marko omwana wanje. 14Khesiane vuli sia mulala ne ekisi yovuyanji. Omulembe kuve halala ninanywe mwesi muli mu Kristo Yeso. Amina.

## 2 Peter

Chapter 1

1Simoni Petero, omurumikhi khandi omurumwawa Yeso Kristo, khu valia vanyola elisuvila elilayi ninafwe okhuvirila muvulunjikhi vwa Nyasaye nende ovwo Omunanuli wefu Yeso Kristo: 2Ovukasu no omulembe vutasikhe mwinywe okhuvirila muvuchesi vwo okhumanya Nyasaye, nende Yeso Omwami wefu3Okhulondana nende amani kovunyali ywa Kristo wakhuwelesia evindu viosi vitukhane okhuva novulamu nende okhuria Nyasaye, okhuvirila okhumanya wulia wakhulanga mu vukhumi nende muvulayi vuvwe. 4Khukenako wakhulaka ofundu fwo ovukusi ovukali khandi ofulayi fuvira esikelo: kho okhuvirila munifwo khuve vomulwivulo lwo omwima kukwe, nokhwivacha ovukoyani vuli musivala vwichilanga mukhwikomba.5Ne aluveka wakano, mutinyilile nevuva nesinani, mutasekho ovulayi khu lisuvila lienyu; ne khu vulayi mutasekho ovumanyilisi; 6Ne khu vumanyilisi mutasekho ovwiruki; ne khu vwiruki mutasekho okhwifwililisia; ne khu khwifwililisia, mutasekho ovutakatifu, 7Ne khu ovutakatifu mutasekho ovuyanji vwa avawanaye; ne khu ovuyanji vwa avawandaye mutasekho ovuyanji.8Okhuva amakhuwa kano kava mwinywe, ne kamwichulemo, kalavalomba mulekhe okhuva avakumba nohomba okhutakha okhuva na amatunde mukhumanya Yeso Kristo Omwami wefu. 9Nikakhali ulia wutakhile amakhuwa kano nomuvofu, ne sanyala walola hale tawe, ne wayevilila ari wasingwa ovwoni vuvwe vwa khale.10Khu kario, avayanje, khaka namani okhukhola omulango kwenyu nende ovurovolli vwenyu vuve vwa avwene: okhuva nomukhola amakhuwa kenako, semulakwa tawe: 11Okhuva okhwinjila khwenyu khwalava okhukali mu vwami vwa mindali vwo Omwami wefu khandi omuwonia wefu Yeso Kristo.12Khu kario sinalekha okhumwichusia vuli lwosi amakhuwa kano tawe, mukhava nimwakamanya, ne mwatinya muvung'ali vwa mulimo vulano. 13Nalolanga endi katukhane, wemba nesili mumuvili kuno, emutinyilisie mukhwichulila. 14Ninamanyanga endi, esikha sititi nava nefwalulanga mumuvili kuno, anga Omwami wefu Yeso Kristo yanjekesie. 15Kakhava kario nakhakanga nesinani endi wenembe nefwile muve munyala vuli lwosi okhwichulila amakhuwa kano.16Okhuva sekhwalonda echingano chavatunga muvuchesi tawe, wakhwamwekesia ovunyali nende okhwicha khwo Omwami wefu Yeso Kristo, nikakhali fwavene khwalola ne echimoni chefu ovunyali vuvwe. 17Okhuva yanyola okhurula khu Nyasaye Papa oluyali novokhumi, womwoyo kwecha khuniye wakwarula muvukhumi ovukhongo kuri, Uno niye Omwana wanje omusime, wenikhoyelanga. 18Ne omwoyo kuno kwarula mwikulu khwakuwulila, wakhwali ninaye khu sikulu esichenukhu.19Khandi khuvele nende elikhuwa lili lia avwene lio ovung'osi; mwalakhola ovulayi nikava mwalalirekelesia, khuli anga ovulafu vukhosianga avundu wesilima sili, okhwola mavwivwi, ne eying'iniesi ye indalo yakha mumioyo kienyu: 20Munyowe mumanye elikhuwa lino, muri vuvulawo ovung'osi vwosi mu kahandikwa vwo omundu yesi anyala okhukalukhasia anga ava nalalolanga tawe. 21Okhuva ovung'osi sevwayecha okhurula khale khu lienya lio omundu tawe: nikakhali avandu avachenukhu va Nyasaye valakaya anga Roo Omuchenukhu yavanyalila.

Chapter 2

1Nikakhali valikhomo avang'osi vo ovuveyi muvandu, anga valecha okhuvawo avalimu vo ovuveyi mwinywe, valenjisiamo echimbemba chokhusakulula, khusikelo sio okhwikana Omwami wavakula, ne nivevunia avene. 2Mani avanyingi valalonda emima kiavo kie esifwavi; ne okhuvirila khukenako eyinjila yovung'ali yalamayasiwa. 3Mani okhuvirila muvulianga valamukholelakho ovukhala nivamuveya: okhukhalakilwa khwavo khwarula khale ne sekhuli ale tawe, ne okhuvuna khwavo sekhuli okhuwungula tawe.4Nikava Nyasaye seyaveela echingelosi chakhola ovwoni tawe, nikakhali yachisukuna musiatisi, ne wachivowa ne minyololo musilima, chikhalemo okhulinda okhukhalakilwa; 5Ne khandi seyavela esivala esikhale sialiwo tawe, nikakhali yawonia Nuhu omwilwachi wo ovung'ali, nende avandu vandi musafu, wayarela amachi keyifula musivala khu vandu vakharia Nyasaye tawe; 6Ne anga yakhalakila amatokho ka Sodoma nende Gomora kaaya kakwa elikokhe, wakakhola okhuva elieko khu kalecha okhwikholekha khu valia vakharia Nyasaye tawe.7Ne wananula Lutu wali omulunji, wasinyikha nende emima kie esifwavi kia avandu vatamana: 8( Okhuva omundu omulunji mwenoyu anga yamenyanga munivo, kayalolanga khandi kayawulilanga, omwoyo kukwe omulunji kwasinyikhanga vuli eyindalo nende ofukholwa fwavo fwo okhuriola amalako; ) 9Omwami waamanya anga anyala okhunanula vali novuri vwa Nyasaye okhurula mumakelicho, nende okhuvikha vakhali avalunji okhwola eyindalo ya valikhalakilwa ne vanyole esinyasio.10Nikakhali sana khu valia vakendanga muvuchafu nivekomba mumuvili, ne nivaleka ovuruki. Nivo okhwiveya, okhwiyenyela, sevali novuri okhulakaya amavi khu voluyali tawe. 11Chikhava echingelosi chili na amani nende ovunyali ovukali, sechilakayanga ovuvi vwavo evweni wo Omwami tawe.12Nikakhali vano, vali anga echisolo chilali no ovuchesi tawe, vevulwa anga echisola chavatilanga ne vera, valakayanga amakhuwa amavi kavakhamanyile tawe; ne valavunila mukhukoyana khwavo; 13Ne valanyola esinyasio, nokuli omurungo kwa valali avalunji, vava nivabaranga vari valakhola vuli esindu nivasangasia emivili kiavo nivakhola anga valekombanga musitere. Vakwile ve esifwavi ne echisoni, nivefunikha novuveyi vwavo nomuli ninavo mumilukha kio okhulia; 14Echimoni chavo chayechula ovuheyi, ne sevalekhanga okhukhola ovwoni tawe; nivombelesia ave emioyo emiangu: ve emioyo kiavo kianala okhwikomba; Avana valamwa:15Valekha eyinjila yili ya avwene, ne vasiama, valonda eyinjila ya Balamu omwana wa Beori, wali niyayanja omurungo kukhali kwa avwene; 16Nikakhali Nyasaye yamukondokhela khu vwononi vuvwe: we epunda yikhalakayanga yachaka okhulakaya nende omwoyo kwo omundu kania omung'osi alekhe ovulalu.17Avandu vano vafwana anga echisevele chakhama amachi, amaleesi ko oluwucho lusitanga; vavikhilwa esilima esimali tii. 18Okhuva wavalakayanga amakhuwa amakali amasiro mani amakangala ne esilekamo, vombelesianga okhuvirila mukhwikomba khwo omuvili, okhuvirila mukhukoyasia, valia vali avalafu vavelukhakho wavachaka okhukenda nivativa. 19Nivavalaka vari valava avalekhule, ne avene vavoywa muvwononi: okhuva omundu nakhaywa nowasie avechanga wakhava omuvoywa wuwe.20Okhuva valia vewononokha okhurula musifwavi sio musivalaanga vecha vamanya Omwami khandi Omuwonia Yeso Kristo, nikava vanyala okhutilikha mukari mwenomu ne vakhaywe, okhumalilikha khwavo khuvechanga okhuvi okhuvira mukhuranga. 21Vwakhavele ovulayi khunivo nikakhavele vari sevamanya eyinjila yo ovulunji tawe, okhuvira, niwakhamanya eyinjila, okalukhanekhurula khu amalako amachenukhu kamwelesiwa. 22Nikakhali kayekholekha anga vopa olukano lwa ng'ali vari, Eyimbwa yakalukha khandi khu masale kayo; ne khandi vari eyimbichi yavasinga yakalukha yekalakasia mumatoyi.

Chapter 3

1Avayanje, yino ne ebarua yanje ya khavili, yanamwandikilanga; muchibarua chino chosi nachuvanga echinganakani chenyu echiseleche mukhuvechusia: 2Mutukhe okhwichulila amakhuwa ka avang'osi avachenukhu va khale valakaya, nende elilako lio Omwami khandi omuwonia lie efwe avarumwa khwamurelila:3Mukhuchaka kenyekha mumanye muri, muchindalo cho okhumalilikha kene veche avandu veyimbelekewu valecha, nivakenda mulikomba liavo lie esifwavi, 4Ne vasunga vari, okhwicha khwa yalaka khuvele hena? okhurula okhufwa khwa ava papa vefu vuli esindu siachililila okhuva vusa anga sialingi mukhuchaka khwo ovulongi.5Okhuva valekelesianga muvusilu, vari khu likhuwa lia Nyasaye elikulu lialiwookhurula khale, ne esivala siavawo okhurula mumachi khandi simumachi: 6Khu kenako esivala silia sialiwo, siasombwa na amachi, siavuma. 7Nikakhali elikulu ne elilova, liliwo vulano, khulikhuwa lilia fwavikhwa, okhulindilila eyindalo yo okhukhalakilwa nende okhuvunusiwa khwa avandu mumulilo.8Nikakhali avayanje , mukhevilila elikhuwa lilala lino tawe, okhuva eyindalo ndala khu Nyasaye yivele anga emiyika elefu yindala, ne emiyika elefu yindala yivele anga eyindalo ndala. 9Omwami seyekhwesanga okhutusia eyindakano yiye tawe, anga avandu vandi vabaranga; nikakhali akhwifwilanga, sikila seyenyanga omundu yesi ative tawe, nikakhali vosi vekanile.10Nikakhali eyindalo yo Omwami yakheche anga omwifwi musilo; welikulu lilirulawo nolutiri olukali, ne fwalongamwo fwosi fuliya fwalala, ne esivala siosi, halala ne emilimo kiasio kiosi kiliya.11Kava vari ofundu funo fwosi fwalavunisivwa munjila yino, nono kenyekhana muve avandu vo omwima kufwana kuriena nomumenya muvutakatifu nende muvuseleche, 12Nomwirechekhela okhwicha khwe eyindalo yo Omwami, welikulu lialava nelialayichanga neliketulukha nende evilonge vilimo viosi? 13Kakhava kario efwe, khuli aveyindakano yiye, khwalava khulindile okhulola elikulu eliya nende esivala esiya, sio ovulunji vulimo.14Khu kario, avasime, okhuva mwalalindililanga okhulola amakhuwa kenako, khaka nesinani amunyole nomuli no omulembe, vulali okhuva nelipala, nohomba ovutulani tawe. 15Nomuvasia muri okhwifwililisia khwo Omwami wefu novuwonia; anga wandaye wefu omuyanje Paulo, khu ovuchesi vwa yali niyelesivwa yamwandikila ari; 16Khandi khuli muchibarua chichechosi, wayalakayamo amakhuwa kano; malalamo namatinyu okhukamanyilisia, nakali khu valia vakhasoma nende khu valia vakhamanya elikhuwa, anga vayayanga khu mandiko kandi, nivemala avene.17Khu kario, enywe avayanje, okhuva mumanyile amakhuwa kano evweni,mwilinde ovulayi , mukhecha mwesi, mwatima muvusiamu vwa avamayanu tawe, mwakwa okhurula mulisuvila. 18Nikakhali tukhe muchimbavasi, ne khandi mulimanya lio Omwami uli Omunanuli wefu Yeso Kristo.

## 1 John

Chapter 1

1Lilia lialiwo okhurula mukhuranga, lia khwawulila, lia khwalola ne echimoni chefu, lilia lia khwalengelakho, ne emikhono kiefu kiatilakho, nelili Elikhuwa lio ovulamu; 2( Okhuva ovulamu vwenovu vwalolekhana, ne nafwe khwavulola, ne khwalananga ovuloli, khandi khwalamwekesianga ovulamu vwa mindali vwenovu, vwali halala nende Papa, ne vwalolekhana khifwe;)3Lilia lia khwalola ne khandi khwaliwulila nilio lia khwalelwachanga khwinywe, kho mwesi muve novulala ninafwe: ne muvung'ali ovulala vwefu vuvele nende Papa, halala nende Omwana wuwe Yeso Kristo. 4Ne amakhuwa kano khwalamwandikilanga enywe, kho ovusangafu vwenyu vwichule.5Ne ovurume vuno nivwo vwakhwawulila khuniye, ne nivwo vwokhumurerere, vari Nyasaye novulafu, ne esilima sesili muniye ata atiti tawe. 6Nokhusunga khuri khuno ovulala ninaye, ne khuchenda musilima, khuva khwalaveyanga, ne sikhuva khwalakholanga ovung'ali tawe: 7Nikakhali nokhukenda muvulafu, anga omwene ali muvulafu, ava fwavene khuvele novulala khu vuli siamulala, ne amavanga ka Yeso Kristo Omwana wuwe kalakhusinga efwe okhurula muvwoni vwefu vwosi.8Kava vari khwalasunga khuri khuvula ovwoni, khuva khwaleveyanga, ne ovung'ali sevuva mwifwe tawe. 9Nikakhali nokhwiyama ovwoni vwefu, niye nomusuvilifu ne khandi niwang'ali wokhukhuvela ovwoni vwefu, khandi okhukhusinga efwe okhurulana nende ovusiamu vwosi. 10Nokhusunga khuri sekhwakhola ovwoni tawe, khuva khwalamukholanga okhuva omuveyi, ne elikhuwa lilie liva livula mwifwe tawe.

Chapter 2

1Khu avana vanje avanyelele, namwandikilanga amakhuwa kano, kho mulekhe okhukhola ovwoni. Ne kava vari omundu yesi alakhola ovwoni, khuvele nende wo okhuteteya evweni wa Papa, Yeso Kristo uli omulunji. 2Ne niye wakholekha omusango kwo ovwoni vwefu: ne sevuli ovwoni vwefu fweng'ene tawe, nikakhali ovwoni vwe esivala siosi. 3Ne lino nilio likilanga khumanya khuri khwamumanya, nikava khwalatila amalako kake.4Ulia usunganga ari, namumanya, ne siwatila amalako kake tawe, nomuveyi, ne ovung'ali sivuli muniye tawe. 5Nikakhali wulia watila elikhuwa lilie, kang'ali ovuyanji vwa Nyasaye vuva vwayechula muniye: khu lino khumanyanga khuri khuvele muniye. 6Wulia usunganga ari wamenya muniye kenyekha omwene khandi akende ario, khuli omwene yachenda7Avayanje, sinandikanga elilako eliya khwinywe tawe, nikakhali elilako elikhale lia mwali ninalio okhurula mukhuranga. Elilako elikhale nelikhuwa lia mwawulila okhurula mukhuranga. 8Khandi, elilako eliya namwandikilanga enywe, esindu sia ng'ali muniye nende mwinywe: sikila esilima sivurire, ne vulano ovulafu vwa ng'ali nivwo vwalakhanga.9Wulia usunganga ari wuvele muvulafu, ne wasila wandaye wuwe, omwene oyo asili musilima okhwola esikha sino. 10Wulia wayanja wandaye wuwe yekhalanga muvulafu, ne sivulawo siosi sio okhumwisikirasia tawe. 11Nikakhhali wulia wasila wandaye wuwe asili musilima, ne achendanga musilima, khandi samanyile walachichanga tawe, sikila esilima sienesi siamuvofusia echimoni.12Namwandikilanga enywe, avana avanyelele, sikila mwavelwa ovwoni vwenyu khulwe elira lilie. 13Namwandikilanga enywe, avapapa, sikila mwamumanya ulia waliwo okhurula mukhuranga. Namwandikilanga enywe, avaraka, sikila mwakhaya wulia uli omumayanu. Nandikilanga enywe, avana avanyelele sikila mwamanya Papa. 14Nimwandikile enywe, avapapa, sikila mwamanya wulia waliwo okhurula mukhuranga. Nimwandikile enywe avaraka, sikila muvele nende amani, sikila elikhuwa lia Nyasaye lia menya mwinywe, ne mwakhaya omumayanu.15Mukhayanja esivala tawe, nohomba ofundu fuli musivala tawe. Omundu yesi nayanja esivala, ovuyanji vwa Papa sivuli muniye tawe. 16Okhuva fwosi fuli musivala, elikomba lio omuvili, nende elikomba lie echimoni, nende okhwininia khwelimenya, sefurulanga khu Papa tawe, nikakhali nifwesivala. 17Ne esivala sialawawo, nende elikomba liasio: nikakhali wulia ukholanga elienya lia Nyasaye alayindila mindali.18Enywe avana avanyelele, chino nechindalo echimalilisi: ne anga mwawulila vari wokhwikana Kristo alecha, okhwola vulano vuri vekana Kristo avanyingi vayecha khale vavelewo; khu kario khwalamanyanga khuri khuvele muchindalo echimalilisi. 19Varula mwifwe vacha, okhuva sivali vomuwefu tawe; sikila nivakhavele vomuwefu, vakhachililile okhuva ninafwe: nikakhali varula vacha, kho vatukhe okhumanyikhana vari vosi sivali avefu tawe.20Nikakhali enywe muvele novuvakho okhurula khu Omuchenukhu Mulala, ne mwamanya amakhuwa kosi. 21Sinavandikilanga sikila simumanyile ovung'ali tawe, nikakhali sikila mwamanya, ne khandi ovuveyi vuvulawo vuli vwa ng'ali.22Wina uli omuveyi nakhali wulia wikananga ari Yeso niye Kristo? Ulia wikananga Kristo, niye wulovanga Papa nende Omwana. 23Wulia yesi wikananga Omwana, niye wulia ukhali nende Papa tawe: (nikakhali) wulia wiyamanga omwana avechanga khandi wiyamile Papa.24Lekha lilia khu kario likhale mwinywe, lia mwawulila okhurula mukhuranga. Nikava lilia lia mwawulila mukhuranga lialekha mwinywe, mwesi muva mwalachililila okhuva mu Mwana, nende mu Papa. 25Ne khuno nikhwo okhulaka khwa ya yakhulaka, nevuli ovulamu vwa mindali. 26Nivandikile amakhuwa kano okhulondokhana nende valia valenya okhumwombelesia vamutifie.27Nikakhali ovuvakho vwa mwanyola muniye vwayekhala mwinywe, ne simwalenya omundu wundi yeche amusomie tawe: nikakhali anga ovuvakho vulala vwenovu vwalamunyalila okhumanya amakhuwa kosi ne no ovung'ali, vulali ovuveyi tawe, khandi anga alava namwekesie, niwo anga mwalamenya muniye. 28Ne vulano, enywe avana avanyelele, mwikhale muniye; vari, walilolekhana, khuve novusicha, vulali okhukhola echisoni waliva nakalukha. 29Nikava mwamanya muri nomulunji, mwamanya muri vuli wukholanga amalunji wayevulwa muniye.

Chapter 3

1Lolakho, novuyanji vutukha vuriena vwa Papa yakhuwelesia, vari khulangwe avana va Nyasaye: khu kario esivala sisikhumanyile tawe, sikila sisiamumanya tawe. 2Avayanje, vulano khuvele avana va Nyasaye, ne kasili okhulolekha khuli khulicha okhuva: nikakhali khwamanya khuri, lwa alilolekha , khwakhafwanane ninaye; sikila khwakhamulole anga ali. 3Ne vuli omundu ulinende eliyikina lino muniye yetakasanga omwene, anga ali omulafu.4Wulia yesi ukholanga ovwoni avechanga khandi alariolanga elilaka: okhuva ovwoni nokhuriola elilaka. 5Ne mumanyile muri niye walolekha khu lwo okhurusiawo ovwoni; khandi ovwoni sivuli muniye tawe. 6Wulia yesi wikhalanga muniye sakholanga ovwoni tawe: wulia yesi wukholanga ovwoni asili okhumulolakho, nohomba okhumumanya.7Enywe avana avanyelele, omundu yesi akhamuveya tawe: wulia ukholanga akali amalunji nomulunji khuli omwene ali omulunji. 8Wulia wukholanga ovwoni niwa sietani; okhuva sietani niye wukholanga ovwoni okhurula mukhuranga. Khu esifune sino Omwana wa Nyasaye yalolekha, kho atukhe okhwinona emilimo kia sietani.9Wulia wevulwa okhurula khu Nyasaye sakholanga ovwoni tawe; okhuva olumicho lulwe lwasikala muniye: khu kario sanyala okhukhola ovwoni tawe, okhuva wayevulwa mu Nyasaye. 10Khu kene kano avana va Nyasaye vamanyikha nende avana va sietani: Wulia yesi wukhakholanga kakhali amalunji sali wa Nyasaye tawe, nohomba wulia wakhayanja wandaye wuwe tawe11Okhuva vuno nivwo ovurume vwa mwawulila okhurula mukhuranga, vari khuyanjane vuli siamulala. 12Mukhava anga Kaini, wali wo mumayanu, yera wandaye wuwe. Ne sina siakila namwira? Sikila ofukholwa fufwe fwali ofuvi ne fwa wandaye wuwe fwava ofulayi.13Mukhachenya tawe, avayanje, nikava esivala sialamusila. 14Khwamanya khuri khwavira mulifwa khwayenjila muvulamu, sikila khwayanja avawandaye vefu. Wakhayanja wandaye wuwe tawe wamenya mulifwa. 15Wulia yesi waleka wandaye wuwe no omulimindi: ne mwamanya muri ovulamu vwa mindali sivumenyanga mu mulimindi tawe.16Khu lino khwamanya ovuyanji vwa Nyasaye, okhuva yara hasi ovulamu vuvwe sikila efwe: ne fwesi kenyekhana khure hasi ovulamu vwefu sikila avayanje. 17Nikakhali wulia uli nende emiandu kie esivali sino, ne alole wandaye wuwe utakhile, ne naye alekhe okhumukholila esisa, ava ovuyanji vwa Nyasaye vuvele hena muniye? 18Avanyelele vanje, khukhayanja vusa khu kemunwa nende khu lulimi tawe; nikakhali mu vikholwa nende mu vung'ali.19Ne khu liene lino khwalamanya khuri khuvele muvung'ali, ne khulatinyilisia emioyo kiefu evweni wuwe. 20Nikava omwoyo kwefu kwalakhuyala, okhuva Nyasaye nomukali okhuvira omwoyo, ne wamanya amakhuwa koosi. 21Avayanje, nikava omwoyo kwefu sikukhuyalanga tawe, ava khunende ovusicha evweni wa Nyasaye. 22Ne siosi sia khwalamusava, khwalanyola, sikila khwaria amalaka kake, ne khukholanga kamuyanjisie muchimoni chiche.23Ne lino nilio elilaka lilie, khusuvile khu lira lio Omwana wuwe Yeso Kristo, ne khuyanjane, anga yakhuwelesia elilaka. 24Ne wurichanga amalaka kake amenyanga muniye ne naye amenya muniye. Ne khulino khumanya khuri wamenya mwifwe, okhuvirira mu Roo wayakhuwa.

Chapter 4

1Avayanje, mukhasuvila vuli eroo tawe, nikakhali mulengele echiroo nikava nicha Nyasaye: sikila avang'osi avanyingi vovuveyi vayecha musivala. 2Khulino mwamanya Roo wa Nyasaye: Vuli roo wiyamanga ari Yeso Kristo yecha mumuvili ava niwa Nyasaye: 3Ne vuli roo wukheyamanga ari Yeso Kristo siyecha mumuvili tawe sali wa Nyasaye tawe: ne yino niyo eroo yilia yo wulia wikananga Kristo, yamwawulila vari yalecha; ne vulano yayecha khale musivala.4Enywe muvele va Nyasaye, avana avanyelele, nenywe mwavakhaya: sikila ulia uli mwinywe nomukhongo okhuvira wulia uli musivala. 5Avenavo ni vesivala: khu kario valakayanga kesivala, ne esivala sivawulilanga. 6Efwe khuvele va Nyasaye: wulia wamanya Nyasaye akhuwulilanga efwe; ne wulia ukhali wa Nyasaye tawe sakhuwulilanga efwe tawe. Hano niwo wokhumanyilanga roo wang'ali nende wovusiamu.7Avayanje, lekha khuyanjane: okhuva ovuyanji nivwa Nyasaye; ne vuli sia mulala wuli novuyanji wayevulwa mu Nyasaye, naye wamanya Nyasaye. 8Wulia ukhali novuyanji tawe siwamanya Nyasaye tawe; okhuva Nyasaye novuyanji.9Ne mulino ovuyanji vwa Nyasaye vwenovu vwalolekhana khwifwe, sikila Nyasaye yaruma Omwana wuwe omutelwa musivala, vari khutukhe okhumenya okhuvirila muniye. 10Vuno nivwo ovuyanji, sikali vari nifwe khwayanja Nyasaye tawe, nikakhali niye wakhuyanja efwe, ne waruma Omwana wuwe ave omuasango kwo ovwoni vwefu.11Avayanje, nikava Nyasaye yakhuyanja, fwesi khukhoyele khuyanjane. 12Avulawo omundu yesi walolakho Nyasaye khu sikha siosi tawe. Nokhuyanjana fwavene, Nyasaye amenyanga mwifwe ne ovuyanji vuvwe vwalechula mwifwe. 13Khu lino khwalamanya khuri khwamenya muniye, naye wamenya mwifwe, sikila wakhuwelesia roo wuwe. 14Ne khulolile ne khwalahananga ovuloli khuri Papa yaruma Omwana ave Omunanuli we esivala.15Wulia yesi waleyama ari Yeso no Omwana wa Nyasaye, Nyasaye amenyanga muniye, naye amenya mu Nyasaye. 16Ne efwe khwamanya ne khwasuvila ovuyanji vwa Nyasaye ali ninavwo khwifwe. Nyasaye novuyanji; ne wulia wamenya muvuyanji wamenya mu Nyasaye, ne Nyasaye naye wamenya muniye17Khu lino ovuyanji vuvwe vwa yechula mwifwe, kho khutukhe okhuva novusicha khu yindalo yelikhalakilwa: sikila anga ali, niwo anga fwesi khwalava musivala muno. 18Ovuri sivuliwo muvuyanji tawe; nikakhali ovuyanji vwa avwene vurusianga elwanyi ovuri: sikila ovuri vuvele neminyakhano. Wulia wurichanga asili okhuva no ovuyanji muvwichufu.19Khwamuyanja, sikila niye wakhuyanja mukhuranga. 20Nikava omundu yesi alasunga ari, Nayanja Nyasaye, ne naye wasila wandaye wuwe, nomuveyi: niyakhayanja wandaye wuwe walolanga tawe, alayanja ariena Nyasaye wasili okhulolakho? 21Ne elilaka lino nilio lia khwanyola okhurula khu niye, Wulia wayanja Nyasaye akhoyela khandi ayanjanga wandaye wuwe.

Chapter 5

1Vuli omundu wasuvila ari Yeso niye Kristo avechanga wayevulwa mu Nyasaye: Ne vuli omundu wayanja omwivuli alayanja nende omwana wayevula. 2Khu lino khumanya khuri khwayanja avana va Nyasaye, nekhuva khwayanja Nyasaye, ne khuria amalaka kake. 3Sikila vuno nivwo ovuyanji vwa Nyasaye, vari khurie amalaka kake: ne amalaka kake sikali amasiro tawe.4Sikila wulia yesi wevulwa nende Nyasaye akhayanga esivala: ne vuno nivwo ovukhayi vwakhaya esivala, nelili elisuvila liefu. 5Ni wina niye wakhaya esivala, nakhali wulia wasuvila ari Yeso no Omwana wa Nyasaye.6Wuno niye wecha na amachi nende amavanga nali Yeso Kristo, ne sikhuli okhuvirira mumachi kong'ene tawe, nilali no okhuviriri mumachi nende amavanga. Ne ni Roo niye wureranga ovuloli, sikila Roo niye ovung'ali. 7Okhuva vawo vataru varurusianga ovuloli mwikulu, Papa, Elikhuwa, nende Roo Omuchenukhu: ne vataru vano vavele omundu mulala. 8Ne fuwo ofundu futaru furusianga ovuloli musivala, Roo, nende amachi, nende amavanga: ne futaru funo fwiyamanga mu mulala.9Nikava khwiyamanga ovuloli vwa avandu, ovuloli vwa Nyasaye navwo novukali okhurawo: okhuva vuno nivwo ovuloli vwa Nyasaye vwa yarusia khu Omwana wuwe. 10Wulia wasuvila Omwana wa Nyasaye wuvele novuloli mumwoyo kukwe: ne wulia wakhasuvila Nyasaye tawe amukholanga okhuva omuveyi; sikila siyasuvila ka Nyasaye yandika okhulondokhana nende Omwana wuwe tawe.11Ne vuno nivwo ovuloli, vuli vari Nyasaye wakhuwelesia ovulamu vwa mindali, ne ovulamu vuno vuvele mu Mwana wuwe. 12Wulia uli no Omwana wuvele no ovulamu; ne ulia ukhali no Omwana wa Nyasaye tawe avula ovulamu.13Amakhuwa kano nimwandikile enywe mwasuvila khu lira lio Omwana wa Nyasaye; mutukhe okhumanya muri muvele novulamu vwa mindali, ne khandi mutukhe okhusuvila khu elira lio Omwana wa Nyasaye. 14Ne lino nilio eliyikina liokhuli ninalio muniye, vari, nokhumusava esindu siosi okhulondokhana nende elienya lilie, alakhuwulila: 15Ne nikhumanya khuri alakhuwulila, khu lilia liosi lia khwalasava, khwalamanya khuri alakhuwelesia kalia kosi kokhuva nokhwikomba khu niye.16Ne omundu yesi nalola wandaye wuwe alakholanga ovwoni vukhamuyila mulifwa tawe, alamusavila ne naye alamuwelesia ovulamu vwa valia vakholanga ovwoni vulali vwokhurela elifwa tawe. Okhuva vuwo ovwoni vwo okhurela elifwa: Sinasunganga endi amusavile khu ovwenovu tawe. 17Ovusiamu vwosi novwoni: ne vuwo ovwoni vukhareranga elifwa tawe.18Khwamanya khuri wulia yesi wevulwa mu Nyasaye sakholanga ovwoni tawe; nikakhali wulia wevulwa mu Nyasaye omwene yelindanga, ne omumayanu wulia samutilangakho tawe. 19Ne efwe khwamanya khuri khuvele va Nyasaye, ne esivala siosi siayekhala muvumayanu.20Ne khwamanya khuri Omwana wa Nyasaye wayecha, ne wakhuwelesia elimanya, vari khutukhe okhumanya wulia wuli wang'ali, ne efwe khuvele mu wulia uli wang'ali, yaani mu Omwana wuwe Yeso Kristo. Wuno niye Nyasaye wang'ali, khandi wovulamu vwa mindali. 21Avana avanyelele, mwilinde mwavene okhurulana nende ofufwanani. Amina.

## 2 John

Chapter 1

1Omusakhulu khu mukhaye warovolwa nende avana vave, wanaanja muvungali; mani sieng'ene tawe, halali vosi vamanga ovungali- 2khulwa khuvela ovungali, vuli mwifwe, khandi valava mwifwe mindali. 3Chimbavasi chive ninyanywe, esisa, nende omulembe khuvurula khu Nyasaye Baba , nende khurula khu Yeso Kristo, omwana wa Baba, muvung'ali nende ovuyanji.4Esangalanga muno khulwa avana venyu khuchendanga muvung'ali, khuli khwanyola lilak khurula khu Baba . 5Khu kario omukhaye, nakhusavanga, sikali vari naandikanga lilaka liya tawe, halali lilila lia khwava ninalio khuvula kenyi, ombu khuyanjane. 6Khandi vuno novuyanji, vari khuchende mumalako kake. Lino nilio lilako , vari khuli wawulila khuvula kenyi, ochendengemo.7Okhuvela avaveyi avanyinyi venjile musialo, vasunganga vari Yeso Kristo asili khwicha mumuvili Wuno nomuveyi khandi wayambakhana Kristo. 8Yilengela mwavane, ombu mukhatifia emilimo kia mwakhola tawe, halali munyole esihanwa mubwichiusie.9Oyo yesi omwononi, khandi salondanga maandiko tawe, sali na Nyasaye tawe. Oyo wumenyanga mumaandiko ka Kristo , wuna vosi baba nende omwana . 10Khuwana nende yesi ulecha khwinywe, vulali amaandiko kano, mukhamwinjisia munju mwenyu tawe, khandi mukhamukhesia tawe. 11Yesi wumukhesia walova vikholwa via Nyasaye, no mwoni.12Khumanyinji kanenyile evandikile, sinaandika khukarasasi nobwino tawe: halali navusilanga. 13Avana va yaya wenyu wavovulwa vavakhesilie Amina.

## 3 John

Chapter 1

1mwimilili wa nayanja kayo omuyanje wanje muvung'ali. 2Omuyanje, esala ochililile ovulai mumakhuwa kako kosi, ove omulamu mumwoyo kukwo. 3sikila nayanja sana nga avayanje vecha varusia ovuloli vwa lichenda lilio lia ovutoto 4. sendi nende ovuyanji ovunyinji okhuvura vuno tawe, okhuulila vari avana vanje valachendanga muvulunji.5Omuyanje, emilimo kia okholelanga avayanje nende avakeni ne emilayi sana. 6vakhwichomia ovuyanje vuvwo mukanisa. Nosima chililila okhuvayeta mwichenda liavo na nyasaye na olakasichwa. 7Khukario, vanja oluchendo lwa okhurumikhila vulali ovukhonyi vwa avononi tawe, vachila mulira lilie. 8Kenyekhana khulonde injila ya ovutoto nga eyo nende [Okhukaribisia] avandu khurio..9Nandikila ekanisa endio lakini Dioterefe wayanja okhwira evueni wa avandi siyakhwiyama tawe. 10Khukario lwa nendukhe khwicha, Nakhechulile evikholwa vivie evimayanu, amanyeko nende ovwimani vwa yakhukholela alala nende okhukaya vakaribisianga avandu khandi na avarusia mukanisa.11Avayanje, mukhalonda amavi tawe nelali khola kali amalayi. Sikila ulia ukhola amalayi ni wanyasaye na ukhola amavi si walolakho nyasaye ta. 12Demeterio yechomivwa na avandu vosi khandi fwesi khusunga khurio.13Ninende Amanyinji ka okwandika nelali seli muvwino ne ekalamu tawe, nda suvilanga endi kana niche khulosie moni na moni. 14Avasime vamukhesia. Khukhesiliekho avasime veweneyo sia mulala khulira lilie. 15Omulembe kuve ninanywe

## Jude

Chapter 1

1Yuda , omurumikhi wa Yeso Kristo wandaye Yakobo , khu valia vatakaswa nende Nyasaye Papa , avavikhwa khu Yeso Kristo mumulango. 2Chimbavasi khwiwe nende omulembe no vuyanji vutasikhe khwiwe .3Avayanje ,khuli nerusia okhwandika khulwa ovuhonia , kenyekha nandike khwinywe okhuvatinyilisia mulienyelesialie lisuvilaliemwawelesiwa nende avayanje . 4Okhuva khunende avandu vamwinjilamo muvwifusi . Vano nivo avandu vapangilwa okhukhalakilwa . Avenavo navandu vakhamanyile Nyasaye tawe vakalukhasia ovukasu vwa Nyasaye okhuva ovuvacha , vekananga Omukhongo uli Omwami , Yeso Kristo .5Khukario navechusianga endi kakhava nimwali nemwamanya khuli Omwami yaonia avandu khurula musivala sia Misiri ,olunyima niyenonia vakhasuvila tawe . 6Nende Chingelosi chakhalinda liva liavo liokhuranga nende wavenyakhana vave , wavavikhilalimenya lilie emiyika ne miyika musivoye sia musilima muvukhalaki vwe indalo ingali .7Khuli Sodoma nende Komora amatokho kali ahembi munjila ili ifwanana verusia okhuveya nende chinjila chimbi khumuvili , varwerao okhuva esilolelo nivanyakhana khu kavakhola mumulilo kwe miyika ne miyika. 8Kafwanana na kenako vamarolo amachafu vano vachafukisianga omuvili nivamochelesia ovuruki , nivalakaya amavi khuvesilivwa .9Kho nikava ingelosi Mikaili omukhongo wayali nalayinganilianga khumuvili kwa Musa nende Sietani siyamunyeka namwe khumukhalakila tawe nilali yamusungila ari Omwami akhukondokhile . 10Navusa vano vanyekanga amatamanu khukavakorirwe ; navusa kavamanyile khu vwavo khuli chisang'i cha mwisinochisilu khumakhuwa kenako veyinonanga avene . 11Esilamo khuvene khulwa injila yavavukula ya Kaini nende nivelukha muvulianga mukhukorwa khwa Balamu khwokhwiyenyela .Vavunila muvwononi vwa Kora .12Avandu vano namarakondo muchikhoyela chefu cho vuyanji , nivalia ninawe vulali chisoni - avayi vokhwilisia avene . Vengana amalesi kalali keifula kapurusiwangwa neyimboo ; emisala kie siuvue, kivula amatunde - kwafwa kwakalukhila ,kwakhulwa nemizi 13Vavele anga okhwikovola khwa machi keinyanja nivarusia elifilo lie chisoni chavo ,nivayiyana singa eching'iniesi ,valia vavikhilwa esilima esikali esimali tii sie mindali .14Enoka , omundu ukhola musaafu khu Adamu , yavarusia ovung'osi, nasunga ari , Lola !, Omwami alechanga nende avakwelafu vave echelefu ne echelefu . 15Alechanga okhuyala na khalakila vuli siamulala. Alechanga okhukhalakila valia vosi vakharia Nyasaye ta halala ne milimo kiavo kiosi kiavakhola nende amakhuwa amalulu kosi kovwononi kavoni vamulakayakho . 16Avandu vano vavele avavululi ,avayingani ,valondanga elikomba elivi . Eminwa kiavo no khwifumia ikulu , nivaveya avandu okhwirerera eyifuma .17Navusa ewe, omuyanje , ichulila amakhuwa ka avarumwa vo Omwami wefu Yeso Kristo. 18Khulinga vamusungila vari , Chisuku chimalilisi Kene khuve nende vokhumayasia valalonda elienya liavo avene. 19Vano nivo vareranga okhukavukhana , ni vesivala khandi sivali nende Roo tawe .20Nilali enywe , avasime , yumbakhane mwavene khu venemuvukwelafu vwe lisuvila . 21yivikha mwavene muvuyanji vwa Nyasaye ne mulinde chimbavasi cho Omwami Yeso Kristo chireranga ovulamu vwe emiyika ne miyika .22Vavele valia vayayanga . 23wonie avandi nimuvakhwesa okhurula mumulilo ; na avandi vakholele chimbavasi novuri ,nomulova echinguvo che sifwavi sio omuvili .24Nono khu ulia unyala khukhulind aokhurulana nende okhwiyikumula nende unyala okhukhusinjisia evweni wo vukhumi vwaulia ulali nelipala ta nende ovusangafu ovukali . 25khu Nyasayeuli Omunanuli wefu okhuvirila mu Yeso Kristo Omwami wefu anyole ovukhumi ,ovukhongo , ovuruki nende ovunyali, inyuma wa evikha viosi , vulano , ne emiyika kiosi . A mina .